**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Δεκεμβρίου 2023, ημέρα Δευτέρα και ώρα 13.25΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, η Γενική Γραμματέας του Υπουργείου Εθνικής Οικονομίας και Οικονομικών, κυρία Μαίρη Ψύλλα, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Γεώργιος Πιτσιλής, Διοικητής της Ανεξάρτητης Αρχής Δημοσίων Εσόδων (ΑΑΔΕ), Δημήτριος Βερβεσός, Πρόεδρος της Ολομέλειας των Προέδρων των Δικηγορικών Συλλόγων Ελλάδος, Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Γεώργιος Πατούλης, Πρόεδρος του Ιατρικού Συλλόγου Αθηνών (ΙΣΑ), Ευστράτιος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Σεραφείμ Κασιδιάρης, Πρόεδρος της Πανελλήνιας Ομοσπονδίας Ταξί και Αγοραίων (ΠΟΕΙΑΤΑ), Βασίλειος Μακρίδης, Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, Αντώνιος Μέγγουλης, Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Παναγιώτα Παπαρίδου, Πρόεδρος του Συνδέσμου Επιχειρήσεων Πληροφορικής και Επικοινωνίας (ΣΕΠΕ), Ιωάννης Χατζής, Α’ Αντιπρόεδρος του Συνδέσμου Ελληνικών Τουριστικών Επιχειρήσεων (ΣΕΤΕ), Ιωάννης Δελλής, Εκπρόσωπος των Παρόχων Υπηρεσιών Πληρωμών, Γεώργιος Καββαθάς, Πρόεδρος της Γενική Συνομοσπονδία Επαγγελματιών Βιοτεχνών Εμπόρων Ελλάδος (ΓΣΕΒΕΕ), Ιωάννης Χατζηθεοδοσίου, Πρόεδρος του Επαγγελματικού Επιμελητηρίου Αθηνών (ΕΕΑ), Δημήτριος Τζίμας, Πρόεδρος του Συμβολαιογραφικού Συλλόγου Εφετείου Θεσσαλονίκης, εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος, Νίκος Σφαντός, Γενικός γραμματέας του ΔΣ της Ομοσπονδίας Βιοτεχνικών Σωματείων Αττικής (ΟΒΣΑ), Θεόδωρος Μάλλιος, Προέδρος της Πανελλήνιας Ομοσπονδίας Μισθωτών Περιπτέρων και Λεωνίδας Σπάλας, Γενικός Γραμματέας και Γεώργιος Γκιώνης, Αναπληρωτής, Αθηνά Τραχήλη, Πρόεδρος του Πανελλήνιου Κτηνιατρικού Συλλόγου Ελλάδας (ΠΚΣ), Μιχαήλ Κιούσης, Πρόεδρος Ομοσπονδίας Βενζινοπωλών Ελλάδος (ΟΒΕ), Νίκος Ζωητός, Νομικός Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ) και Γεώργιος Βιντζηλαίος, Εκπρόσωπος των Παρόχων Μέσων Πληρωμών,

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Ιατρίδη Τσαμπίκα (Μίκα), Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Γεροβασίλη Όλγα, Καραμέρος Γεώργιος, Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Κωνσταντοπούλου Ζωή, Τσακαλώτος Ευκλείδης και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η δεύτερη συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών : «Μέτρα για τον περιορισμό της φοροδιαφυγής» (2η συνεδρίαση – ακρόαση εξωκοινοβουλευτικών προσώπων).

Καλωσορίζω όλους τους εκπροσώπους των φορέων.

Αρχίζουμε από τον πρώτο εκπρόσωπο τον Διοικητή της ΑΑΔΕ τον κ. Γιώργο Πιτσιλή για τρία λεπτά. Βάσει του Κανονισμού έπρεπε να καλέσουμε το ανώτατο όριο 10 φορείς, καλέσαμε πάνω από τους διπλάσιους, 22, και επειδή ο χρόνος είναι περιορισμένος και για να μπορέσουν να μιλήσουν όλοι, να ρωτήσουν μετά στον δεύτερο κύκλο οι Εισηγητές και οι υπόλοιποι συνάδελφοι βουλευτές και να απαντήσουν ξανά οι εκπρόσωποι και έτσι να κλείσουμε τον κύκλο, σας παρακαλώ όσο πιο σύντομα γίνεται.

Ορίστε, κύριε Πιτσιλή έχετε το λόγο

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων, ΑΑΔΕ):** Ευχαριστώ, κ. Πρόεδρε. Δεν θα τα εξαντλήσω το χρόνο. Θα πω πολύ σύντομα δυο λόγια και νομίζω έχει σημασία μετά το τι ερωτήσεις θα τεθούν που να αφορούν την Αρχή.

 Κατατίθεται ένα πολύ σημαντικό νομοσχέδιο για τον περιορισμό της φοροδιαφυγής. Περιέχει μία σειρά διατάξεων αλλά εγώ θα σταθώ επιγραμματικά, αν θέλετε, στις διατάξεις από τη μία πλευρά για την αντιμετώπιση του λαθρεμπορίου.

Συμπληρώνεται ένα νομοθετικό πλαίσιο ετών με μία πολύ σημαντική πρόβλεψη δέουσας επιμέλειας από τις εταιρείες εμπορίας καυσίμων. Έλειπε αυτό από το νομικό μας σύστημα. Το έχουμε στα καπνικά, δεν το είχαμε στο χώρο των ενεργειακών προϊόντων. Είναι πάρα πολύ σημαντικό να αναλάβει και η αγορά, να το πω έτσι, τις δικές της ευθύνες ελέγχου και εποπτείας. Να ξέρουν με ποιους συναλλάσσονται και να μην συναλλάσσονται με εκείνους που γνωρίζουν ότι λαθρεμπορεύουν τα καύσιμα ή νοθεύουν τα καύσιμα ή παραποιούν τους μηχανισμούς.

Γενικά θα έλεγα ότι μια σύγχρονη διοίκηση πρέπει να έχει έμπιστους Συνεργάτες, οι οποίοι λειτουργούν με κανόνες διαφάνειας και δέουσας επιμέλειας. Άρα, θεωρούμε ότι είναι πάρα πολύ σημαντική αυτή η προσθήκη, όπως και βεβαίως η συνολική αυστηροποίηση των κυρώσεων για τις επιχειρήσεις που θα εντοπιστούν να λαθρεμπορεύουν καύσιμα, να νοθεύουν καύσιμα, να παραποιούν μηχανισμούς, να πειράζουν τις αντλίες.

Υπάρχει ένα πλαίσιο σημαντικό για τη διεύρυνση των έμμεσων τεχνικών ελέγχου σε περιπτώσεις, όπου μέχρι σήμερα δεν μπορούσαμε να τους διεξάγουμε. Οι έμμεσες τεχνικές μπορούν να αποκαλύψουν πραγματική φορολογητέα ύλη. Υπάρχουν διατάξεις που αφορούν πλέον την υποχρεωτικότητα των ηλεκτρονικών βιβλίων, το MyDATA. Πολύ συνοπτικά όχι έσοδα λιγότερα από αυτά που βλέπουμε στο MyDATA, όχι έξοδα περισσότερα από αυτά που βλέπουμε στο MyDATA και βεβαίως όλες οι επιχειρήσεις πλέον με κυρώσεις για το αν διαβιβάζουν ή όχι τα παραστατικά τους με το νόημα ότι οι επιχειρήσεις που δεν διαβιβάζουν τα παραστατικά τους προεχόντως ταλαιπωρούν τις άλλες επιχειρήσεις με τις οποίες συναλλάσσονται.

 Σταματώ εδώ. Είμαι στη διάθεσή σας για ερωτήσεις κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπή):** Ευχαριστούμε τον Διοικητή της Ανεξάρτητης Αρχής Δημοσίων Εσόδων τον κ. Γιώργο Πιτσιλή και για την τήρηση του χρόνου.

Το λόγο έχει ο συνάδελφος κ. Σιμόπουλος για διαδικαστικό θέμα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ):** Σας ευχαριστώ πολύ. Αυτό που θα πω δεν έχει προφανώς καμία σχέση με το πρόσωπο του Διοικητού της ΑΑΔΕ, αλλά ο κύριος Διοικητής της ΑΑΔΕ εκπροσωπεί ουσιαστικά το κράτος, είναι το Υπουργείο.

 Εμείς εδώ έχουμε μία πολύ σοβαρή ακρόαση φορέων, φορέων, οι οποίοι αυτή τη στιγμή θα υποστούν τα μέτρα τα κυβερνητικά, τα οποία τα στηρίζω για να είμαι σαφής, και θα περίμενα να έχουμε όσο το δυνατόν περισσότερους ανθρώπους από τις παραγωγικές τάξεις. Ό,τι λέω δεν έχει να κάνει με το πρόσωπο του Διοικητή. Είναι μια γενικότερη παρατήρηση από εδώ και πέρα. Δεν έχει νόημα. Αυτά που είπε ο κ. Πιτσιλής μπορούσε να τα πει ο παριστάμενος Υφυπουργός. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπή):** Εγώ σας ευχαριστώ κύριε συνάδελφε, αλλά όταν επιλέξαμε τους φορείς προτάθηκαν γύρω στους 45. Το ανώτατο όριο είναι 10. Επιλέξαμε, λόγω του ότι το νομοσχέδιο είναι πάρα πολύ σημαντικό και πρέπει να ακουστούν όσο περισσότεροι φορείς γίνεται μέσα στο τρίωρο, που δεν το βλέπω, καλέσαμε 22 φορείς. Ύστερα έγινε παρέμβαση από Εισηγητή Κοινοβουλευτικής Ομάδας και ζήτησε επιτακτικά την παρουσία του εκπροσώπου της ΑΑΔΕ.

Ορίστε, κύριε Κουκουλόπουλε, έχετε το λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, θέλω να πω το εξής. Για την ΑΑΔΕ και τον Διοικητή της είχε προταθεί η παρουσία του από εμένα, ως Εισηγητή του ΠΑΣΟΚ και έκανα παρέμβαση όταν αναγνώστηκε ο κατάλογος των φορέων ζητώντας να προστεθεί.

Η ΑΑΔΕ είναι Ανεξάρτητη Αρχή, δεν υπάρχει ταύτιση, όπως είπατε, δεν μπορεί να υποκατασταθεί από τον Υπουργό. Αυτό είναι το ένα. Επί της ουσίας όμως ζήτησα να είναι ο κύριος Διοικητής εδώ γιατί το ζήτημα των ελέγχων και της διασταύρωσης στοιχείων είναι κρίσιμο ζήτημα φορολογικής πολιτικής και ειδικότερα για το νομοσχέδιο. Είπα κιόλας ότι αυτό κατά κύριο λόγο θέλουμε να απευθύνουμε ως ερώτημα. Να δούμε τις δυνατότητες της ΑΑΔΕ, τι ελέγχους κάνει, τι μπορεί να κάνει από δω και πέρα και πώς να ενισχυθεί αυτή η δυνατότητα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπή):** Κύριε Κουκουλόπουλε και βάσει του Κανονισμού προβλέπεται να καλεστούν.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Αφορά λοιπόν άμεσα τους φορείς, γι΄ αυτό και ο Πρόεδρος που έχει και εμπειρία βιωματική από την επαγγελματική του διαδρομή δέχτηκε το αίτημα νομίζω ακριβώς γιατί είναι νευραλγικής σημασίας για όλους σας τα ερωτήματα, τα οποία θα απευθύνουμε στον Διοικητή της ΑΑΔΕ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπή):** Προβλέπεται από τον Κανονισμό. Προτάθηκε ως φορέας, ζητήθηκε δεύτερη φορά, καλέστηκε και τελειώνουμε εδώ πέρα.

Ευχαριστούμε κ. Πιτσιλή, επαναλαμβάνω, για την τοποθέτησή σας.

Πριν περάσουμε στον επόμενο εκπρόσωπο να ανακοινώσω στο Σώμα ότι έχουν στείλει υπομνήματα, η Ελληνική Οδοντιατρική Ομοσπονδία, η Πανελλήνια Ομοσπονδία Ξενοδόχων, ο Σύνδεσμος Εταιρειών Πετρελαιοειδών Ελλάδος και η Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, τα οποία θα διανεμηθούν στο τέλος μαζί με τα πρακτικά σε όλους τους συναδέλφους βουλευτές.

Περνάμε τώρα στον επόμενο εκπρόσωπο τον Δημήτριο Βερβεσό, Πρόεδρο της Ολομέλειας των Προέδρων των Δικηγορικών Συλλόγων Ελλάδος για 3 λεπτά.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος):** Ευχαριστούμε για την πρόσκληση, την οποία δεν την είχαμε δει και στα κόκκινα δάνεια που για κάποιους λόγους μας εξαιρέσατε. Σας ευχαριστούμε που μας εξαιρείτε από αυτές τις συναντήσεις, μας δείχνετε ότι είμαστε στη σωστή πλευρά της ιστορίας.

Όσον αφορά στο θέμα της του νομοσχεδίου, θα μείνω σε τρία πράγματα. Λέει η Κυβέρνηση, πρέπει να πιάσουμε τη φοροδιαφυγή, η οποία υπάρχει. Ποια είναι η φοροδιαφυγή; Η φοροδιαφυγή των ελεύθερων επαγγελματιών και ατομικών επιχειρήσεων. Οι εταιρείες, οι οποίες δηλώνουν ζημιές τόσα χρόνια, οι οποίες δηλώνουν αρνητικούς ισολογισμούς, αυτές γιατί δεν υπάγονται στο τεκμήριο; Πρώτη ερώτηση ρητορικού χαρακτήρα. Άρα, γιατί συγκρίνουμε εκείνον, ο οποίος ατομικά επιχειρεί, και μπορεί να έχει και επιτυχία και αποτυχία, εκτός αν υπάρχει τεκμήριο σε κάποια καπιταλιστική χώρα, που την ξέρει ο Υπουργός και δεν την ξέρω εγώ, όπου μπορεί συνέχεια κάποιος να επιτυγχάνει.

Δεύτερον, λέει πώς βγαίνει ο συγκεκριμένος ελεύθερος επαγγελματίας με τόσα λεφτά, συγκρίνει μισθωτούς με ελεύθερους επαγγελματίες. Το ίδιο έκανε και ο ν. 4387 και είπε το Συμβούλιο της Επικρατείας ότι δεν υπάρχει σύγκριση φορολόγησης μισθωτών και ελευθέρων επαγγελματιών, λόγω του διαφορετικού τρόπου παραγωγής εισοδήματος του καθενός. Επανερχόμεθα σε τριετίες, κατώτερους μισθούς και κλιμάκια και θεωρεί ότι πρέπει να είναι σε καλύτερη μοίρα ο επαγγελματίας από τον μισθωτό του.

Με το νομοσχέδιο, και θα δώσω πίνακα, κύριε Πρόεδρε και κυρίες και κύριοι βουλευτές, ο μισθωτός ο οποίος είναι στα 12.875 θα πληρώσει 650 ευρώ φόρο, ο ελεύθερος επαγγελματίας με το νέο νόμο θα πληρώσει 2.183, έχει μία αύξηση 236% πάνω από τον μισθωτό, δεν έχει αφορολόγητο, δεν έχει ασφαλιστικές εισφορές, δεν έχει απαλλαγές παιδιών. Άρα, αντί να πετύχει αυτό που λέει, στην ουσία καθιστά τους ελεύθερους επαγγελματίες σε χειρότερη θέση από τους μισθωτούς.

Τρίτο σημείο, συγκρίνει τον μέσο όρο του ετήσιου τζίρου του ΚΑΔ. Από πού κι ως πού ο μέσος όρος του ΚΑΔ, δηλαδή το τι παράγει ο κλάδος, μπορεί να αποτελεί σύμφωνα με το άρθρο 5 παράγραφος 4 τη φοροδοτική ικανότητα του καθενός επαγγελματία. Θα συγκρίνεται, δηλαδή, ο κάθε επαγγελματίας με το τι βγάζουν οι άλλοι; Το γεγονός ότι περιορίζει στο 5% δεν παύει να μας βρίσκει αντίθετους με τη βασική φιλοσοφία της συνταγματικότητας της διάταξης. Δεν είναι σαφές το κριτήριο, πρέπει να είναι ορισμένο σύμφωνα με τη φορολογική νομοθεσία και πρέπει να μην παραπέμπει στη φοροδοτική ικανότητα τρίτων, αλλά στη φοροδοτική ικανότητα του κάθε Έλληνα πολίτη, με βάση τις βασικές συνταγματικές αρχές.

Κλείνω, από πού και ως πού, όταν το κράτος μου ζητάει για να πάρω ένα επίδομα να προσκομίζω το ατομικό και το οικογενειακό μου εισόδημα, όταν είναι να με φορολογήσει, με φορολογεί με το ατομικό εισόδημα, λες και εκεί το εισόδημα του συζύγου μου ή της συζύγου μου δεν θα πρέπει να λαμβάνεται υπόψη για το αν κάποιος, η σύζυγός του έχει χαμηλό εισόδημα και ο ίδιος έχει μεγαλύτερο και μπορεί να ζει από αυτό. Δηλαδή, δύο μέτρα και δύο σταθμά.

Άρα, θέλω να πω ότι εδώ είναι βασικές αφετηρίες του νομοσχεδίου, οι οποίες μας βρίσκουν σοβαρά στρατηγικά και φιλοσοφικά, και δικαιοπολιτικά, και συνταγματικά αντίθετους. Σταματώ στο σημείο αυτό και δεν έχω άλλα περιθώρια, θα συνεχίσουν οι υπόλοιποι φορείς που έχουμε τις απόψεις αυτές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία – ΕΣΑμεΑ):** (Πρόβλημα στη σύνδεση Webbex)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Συγγνώμη, που σας διακόπτω, υπάρχει πρόβλημα με τον ήχο δεν ακούγεται καθόλου καθαρά και για τα πρακτικά, αλλά και για τους συναδέλφους και για τους υπόλοιπους που είναι εδώ στην αίθουσα, να σας αφήσουμε στο τέλος ή αργότερα για να λύσετε το πρόβλημα αυτό.

Σε κάθε περίπτωση θα στείλετε υπόμνημα για να γίνει ευκρινής η όλη τοποθέτηση, γιατί υπάρχει πρόβλημα με τα πρακτικά. Δεν ήθελα να σας διακόψω, αλλά δεν ακούγεται καθόλου καλά.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία – ΕΣΑμεΑ):** Έχουμε αποστείλει ήδη υπόμνημα στα μέλη της Επιτροπής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**. Επειδή έχουμε σοβαρό πρόβλημα με τον ήχο, με ενημερώνουν εδώ οι αρμόδιοι υπάλληλοι της Βουλής, πρέπει να στείλετε το υπόμνημά σας σύντομα για να μπορέσουμε να το καταχωρήσουμε στα πρακτικά. Σας ευχαριστώ πολύ. Αν λύσετε το πρόβλημα θα σας δώσω το λόγο μετά.

Το λόγο έχει ο κ. Πατούλης.

**ΓΕΩΡΓΙΟΣ ΠΑΤΟΥΛΗΣ (Πρόεδρος του Ιατρικού Συλλόγου Αθηνών – ΙΣΑ):**  Κύριε Υπουργέ, κύριε Πρόεδρε είναι πάγια θέση του Ιατρικού Συλλόγου Αθηνών η πάταξη της φοροδιαφυγής με επιβολή αυστηρών ποινών στους παραβάτες φοροφυγάδες, έτσι θα μπορέσει να υπάρξει μεγαλύτερη φορολογική δικαιοσύνη, προκειμένου ο κάθε φορολογούμενος να μπορεί να πληρώνει τους φόρους, με βάση τη φοροδοτική του ικανότητα και κατά συνέπεια τα φορολογικά του βάρη.

Θεωρούμε προφανώς ότι κάθε οριζόντιο μέτρο, το οποίο εισάγεται με ελάχιστο τεκμαιρόμενο κέρδος πάνω στο οποίο θα φορολογηθεί μία μερίδα πολιτών, όπως είναι ελεύθεροι επαγγελματίες και οι αυτοαπασχολούμενοι, κινείται σε κατευθύνσεις, οι οποίες θέλουν διορθώσεις, διότι πολλές φορές δημιουργούνται αδικίες και πλασματικά φορολογητέα εισοδήματα.

Όσον αφορά τα συγκεκριμένα σημεία του νομοσχεδίου, ως Ιατρικός Σύλλογος Αθηνών θεωρούμε ότι χρειάζεται βελτίωση, να μπορούν να επεκταθούν τα είδη των εισοδημάτων που μειώνουν το ελάχιστο τεκμαιρόμενο κέρδος. Εκτός από τους μισθούς, τις συντάξεις και την αγροτική δραστηριότητα θα πρέπει να συμπεριληφθούν και άλλα εισοδήματα, όπως ενοίκια, πρόσθετες αποδοχές που έχουν κάποιες ειδικές κατηγορίες, όπως οι πανεπιστημιακοί γιατροί που ασκούν ελεύθερο επάγγελμα, καθώς και τα κέρδη που έχουν οι επαγγελματίες που έχουν κατέχουν παράλληλα και εταιρείες.

Δεύτερον, θεωρούμε ότι υπάρχει πρόβλημα για τον μέσο όρο του ΚΑΔ, κωδικός αριθμός δραστηριότητας, να λαμβάνει υπόψη τον τετραψήφιο κωδικό. Στην περίπτωση των ιατρικών υπηρεσιών ο μέσος όρος βγαίνει από το σύνολο των ιατρικών ειδικοτήτων, χωρίς να λαμβάνονται υπόψη οι ιδιαιτερότητες της κάθε ιατρικής ειδικότητας. Δηλαδή, δεν έχουν τις ίδιες αμοιβές οι χειρουργικές ειδικότητες με τις παθολογικές ειδικότητες, ούτε έχουν τα ίδια έξοδα ένας αναισθησιολόγος, που συνήθως δεν έχει ιατρείο με έναν μικροβιολόγο που έχει μηχανήματα και αναλώσιμα.

 Τρίτον, θεωρητικά είναι σωστή η πρόβλεψη, ότι όποιος θέλει να ανατρέψει το τεκμαιρόμενο κέρδος, να ζητήσει έλεγχο, όμως θα πρέπει να διευκρινιστεί με ποια διαδικασία θα γίνεται και τι θα ισχύει όταν προκύψει ο υψηλός φόρος, με βάση το τεκμηριωμένο κέρδος και μέχρι να περαιωθεί ο έλεγχος. Θα βεβαιώνεται ο φόρος και μετά θα μπαίνουν οι προσαυξήσεις και θα δημιουργούνται προβλήματα με τη φορολογική ενημερότητα του επαγγελματία, μέχρι να ολοκληρωθεί η διαδικασία του ελέγχου; Όλοι γνωρίζουμε ότι οι συγκεκριμένες διαδικασίες μπορεί να καθυστερήσουν για μήνες, οπότε δημιουργούνται και ανάλογα προβλήματα στον φορολογούμενο επαγγελματία. Ευχαριστώ, κύριε Πρόεδρε, θα σας εγχειρίσω τις θέσεις του Ιατρικού Συλλόγου Αθηνών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Παραδιάς.

**ΕΥΣΤΡΑΤΙΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ)):** Σας ευχαριστώ πολύ, κύριε Πρόεδρε.

Ο Βενιαμίν Φραγκλίνος είχε πει ότι «Στην ανθρώπινη ζωή δεν είναι τίποτα βέβαιο εκτός από το θάνατο και τους φόρους». Έτσι, σε κάθε νέο φορολογικό νομοσχέδιο, αλλά ιδιαίτερα στο παρόν, βρισκόμαστε αντιμέτωποι με την προσπάθεια του κράτους να αντιμετωπίσει τη φοροδιαφυγή και να αυξήσει τα έσοδά του διεισδύοντας, συνεχώς και με κάθε τρόπο, όλο και πιο βαθιά τόσο στην επαγγελματική όσο και στην προσωπική ζωή του καθενός μας.

Η παρατήρησή μας σε ό,τι αυτό το νομοσχέδιο είναι, εν συντομία, οι εξής: Με το άρθρο 12, μειώνεται επιτέλους στο τέλος επιτηδεύματος και με το άρθρο 15, απευθύνεται σε κάθε επαγγελματία με χαμηλή φορολογική δήλωση. Ένα υπαρξιακό ερώτημα: Επεξήγησέ μας πώς ζεις;

Το νομοσχέδιο αγνοεί, όμως, ότι ένα σημαντικό κομμάτι των επαγγελματιών συμπληρώνει τα έσοδά του με μισθώματα ακινήτων, τα οποία είναι νόμιμα, δηλωμένα και βαρύτατα φορολογούμενα. Και ενώ η φορολογική αρχή θα δέχεται ως εξήγηση και κάλυψη του τεκμηρίου συμβολικά φορολογούμενά αγροτικά εισοδήματα, τους μισθούς και τις συντάξεις, θα απορρίπτει τα μισθώματα. Μία ακόμη, δηλαδή, άλλη διάκριση, μία ακόμη αρνητική αντιμετώπιση των ιδιοκτητών ακινήτων από την πολιτεία, όλων εκείνων που ενώ σηκώνουν βαρύτατο φορολογικό φορτίο, με τα περιουσιακά κριτήρια είναι μονίμως αποκλεισμένοι από κάθε μέτρο κρατικής στήριξης και τώρα αποκλείονται και από τη μείωση, έστω και εν μέρει του νέου τεκμηρίου. Συνεπώς, ζητούμε στο άρθρο 16 του νομοσχεδίου να μπουν και τα μισθώματα που είναι νόμιμη και βαριά φορολογούμενη πηγή εισοδήματος.

Στα άρθρα 27 ως 30, για τις βραχυχρόνιες μισθώσεις είναι ιδιαίτερα θετικό το ότι η Κυβέρνηση δεν υπέκυψε στις αφόρητες μινωικές πιέσεις για στραγγαλισμό του θεσμού μέσω της μείωσης των συνολικών ημερών εκμίσθωσης. Κάτι που θα μετέτρεπε τους επιτυχημένους του κλάδους σε αναγκαστικούς φοροφυγάδες. Βλέπουμε, όμως, να επιβάλλεται τόσο τέλος διαμονής παρεπιδημούντων 0,5% επί των εσόδων, αλλά και επιπλέον αυξημένο ημερήσιο τέλος έως και 10 ευρώ. Κάτι που θα προβληματίσει τόσο τους φιλοξενούμενους όσο και τους ιδιοκτήτες, ιδιαίτερα ως προς τον τρόπο είσπραξης και απόδοσής τους. Κάτι το οποίο θα πρέπει να αντιμετωπιστεί στη συνέχεια διοικητικά με αποτελεσματικό τρόπο.

Τρίτη παρατήρηση. Με το άρθρο 31, προβλέπεται η διεύρυνση της ισχύουσας έκπτωσης μέρους των δαπανών για αναβάθμιση κτιρίων από τον φόρο εισοδήματος φυσικών προσώπων. Η επερχόμενη υποχρεωτική ενεργειακή αναβάθμιση των υφιστάμενων κτιρίων είναι μέγιστη πρόκληση για την κοινωνία, αφού η αδυναμία ανακαίνισής τους θα τα οδηγήσει σε αναγκαστική απόσταση από την αγορά των μισθώσεων, αλλά και σε πλήρη απαξίωσή τους. Η νέα διάταξη, ενώ είναι μέτρο που μπορεί να βοηθήσει ουσιαστικά την κοινωνία εκεί που χρειάζεται, νομοθετήθηκε πάλι, δυστυχώς, με κάποιους ποσοτικούς και χρονικούς περιορισμούς. Φοβάμαι ότι θα οδηγήσουν και πάλι στην ουσιαστική ακύρωσή της, αφού και πάλι, απλώς, θα στοχεύει για κάτι υδραυλικούς και σε κάτι ηλεκτρολόγους.

Με τα άρθρο 34 και 35, προβλέπεται η σύσταση και τήρηση βάσης δεδομένων στοιχείων ακινήτων και αξιών, αλλά και τήρηση ολοκληρωμένου πληροφοριακού συστήματος μαζικής εκτίμησης αξίας ακινήτων. Εκεί επειδή η κινητικότητα στις συναλλαγές αφορά συγκεκριμένες περιοχές της χώρας και τα καταχαρούμενα στοιχεία αφορούν υψηλές αξίες είναι υπαρκτός ο κίνδυνος να συμπαρασυρθούν οι πάντες σε αντικειμενικές «Κολωνακίου» και, συνεπώς, σε ένα πολύ υψηλότερο ΕΝΦΙΑ, με δραματικά αποτελέσματα για όσους δεν θα μπορούν ούτε να πουλήσουν ούτε να πληρώσουν.

Θα κλείσω με μια σημαντική επισήμανση και πρόταση του πως μπορεί η φορολογία των ακινήτων να παρέμβει θετικά στη ζωή της κοινωνίας μας. Η σημαντική μείωση της προσφοράς κατοικιών για εκμίσθωση κυρίας κατοικίας που αντιμετωπίζει σήμερα η χώρα μας οφείλεται στην παλαίωση του κτηριακού δυναμικού και στο υψηλό κόστος αναβάθμισής της. Κατά κύριο λόγο, όμως, οφείλεται στη σαρωτική φορολογία των ενοικίων που σε συνδυασμό και με τον ΕΝΦΙΑ, οδηγούν τους ιδιοκτήτες σε πλήρη αποθάρρυνση εκμίσθωσης των ακινήτων τους.

Εμείς πιστεύουμε ότι για να περάσει η τριετία μέσα στην οποία τα πολύ σωστά μέτρα της κυβέρνησης για το στεγαστικό θα αποδώσουν, το κλειδί το κρατάει Υπουργός Οικονομικών, το κλειδί είναι η αποδοχή της πρότασης της ΠΟΜΙΔΑ, για τη τριετή φορολογική απαλλαγή των ιδιοκτητών από τον φόρο εισοδήματος όλων εκείνων των ενοικίων που ήταν κενές όλο το 2023 και όσων κατοικιών αποχωρήσουν από τη βραχυχρόνια και έρθουν και εκμισθωθούν ως κύρια κατοικία για μια, τουλάχιστον, διετία. Κύριε Πρόεδρε, αυτό δεν θα έχει κανένα ουσιαστικό κόστος για το Υπουργείο Οικονομικών, αφού δεν θα αφορά υφιστάμενες μισθώσεις, αλλά τις όποιες μελλοντικές που χωρίς αυτή τη ρύθμιση δεν θα συναπτόντουσαν. Είναι μονόδρομος μια τέτοια φορολογική ρύθμιση, προκειμένου να φέρουμε άμεσα στην αγορά δεκάδες χιλιάδες σπίτια σταθεροποιώντας τα ενοίκια. Θα πω ότι «Δεν κομίζουμε Γλαύκα στας Αθήνας» με την πρότασή μας αυτή. Αυτή η ίδια ρύθμιση είχε προταθεί από την ΠΟΜΙΔΑ και υιοθετήθηκε από το ΠΑΣΟΚ το 1999. Έτσι, λύθηκε, εν μία νυκτί, το πρόβλημα του στεγαστικού που προέκυψε από τον σεισμό της Πάρνηθας, με το άρθρο 8 παράγραφος 5 του ν.2768/1999, που προέβλεπε 15μηνη απαλλαγή των ενοικίων που κατέβαλλαν οι εισοδηματίες από το φόρο εισοδήματος για το διάστημα μέχρι και το Δεκέμβριο του 2000. Θέλω να καλέσω τον Υπουργό Οικονομικών να το τολμήσει. Δεν υπάρχει, άλλωστε, λύση και θα είναι όλοι κερδισμένοι και η Κυβέρνηση και εμείς, αλλά, πρώτα απ’ όλα, οι ενοικιαστές. Σας ευχαριστώ πάρα πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε Παραδιά.

Το λόγο έχει ο κ. Κασιδιάρης.

 **ΣΕΡΑΦΕΙΜ ΚΑΣΙΔΙΑΡΗΣ (Πρόεδρος της Πανελλήνιας Ομοσπονδίας Ταξί και Αγοραίων (ΠΟΕΙΑΤΑ)):** Σας ευχαριστώ, κύριε Πρόεδρε, για την πρόσκληση.

Κύριε Υπουργέ, όπως πάει να ψηφιστεί το νομοσχέδιο αυτό, ειδικά τον κλάδο των ταξί μας εξαθλιώνει και μας βγάζει εκτός επαγγέλματος. Καταθέσαμε τις προτάσεις μας, τα συζητήσαμε, δεν είδα καμία βελτίωση. Ξέρετε ότι το ταξί έχει πάρα πολλές εξαιρέσεις. Αυτή τη στιγμή η τριετία στον κλάδο αυτόν δεν μπορεί να ισχύσει. Γιατί δεν μπορεί να ισχύσει; Γιατί το ίδιο είναι και αυτός που δουλεύει την πρώτη μέρα ταξί και αυτός που δουλεύει 40 χρόνια. Στην πιάτσα κάθονται και οι δύο, δεν γίνεται επιλογή σε αυτόν που έχει περισσότερα χρόνια δουλειάς, ότι δουλεύει καλύτερα, είναι πιο καλός οδηγός, για να τον πάρει ο πελάτης. Στον δρόμο που σταματάει το ταξί, τον ίδιο άνθρωπο σταματάει, είτε αυτόν που δουλεύει μια μέρα είτε αυτόν που δουλεύει 40 χρόνια. Που είναι η τριετία; Δεν υπάρχει περίπτωση. Αυτό το επάγγελμα «ταξί και φήμη», δεν πάει.

Δεύτερον. Δεν μπορούμε συλλήβδην να τους τσουβαλιάζουμε όλους, κύριε Υπουργέ. Το ταξί έχει ιδιαιτερότητα. Η άδεια του ταξί είναι 50%, 25%, 75%, 100%. Τους φορολογείτε όλους με το ίδιο τεκμαρτό είτε με αυτόν που έχει το 25%, είτε αυτόν που έχει 50% ή αυτό που έχει 100%. Αυτό είναι αδιανόητο. Όπως επίσης αδιανόητο είναι να έχουν όλοι στην Ελλάδα το ίδιο τεκμαρτό. Δεν μπορεί η Αθήνα να έχει το ίδιο τεκμαρτό με την Κομοτηνή, με την Καβάλα, με τις πόλεις της επαρχίας, με τους ανθρώπους που έχουν χίλιους κατοίκους ή έχουν ένα ταξί και παίρνουν δύο κούρσες την ημέρα και να τους φορολογείτε με 14.000 τεκμαρτό εισόδημα. Δεν έχετε προβλέψει τις χήρες και τα ανήλικα. Μετά από θάνατο κληρονομούν μία άδεια ταξί, μία χήρα ή ένα ανήλικο, που το δίνει για 400, 500 ευρώ το μήνα ενοίκιο για να έχει ένα εισόδημα και εσείς τους βάζετε 14.000 φορολογία. Αν είναι δυνατόν. Δεν μπορούν να ισχύσουν αυτά τα πράγματα. Μας βγάζετε έξω από το επάγγελμα. Είναι τραγικό αυτό το πράγμα που θα βιώσει το ταξί με αυτό το ωραίο φορολογικό νομοσχέδιο, εάν δεν πάτε σε διορθώσεις. Έχουμε ιδιοκτήτες εργαζόμενους, έχουμε ιδιοκτήτες εκμεταλλευτές με απόδειξη δαπάνης, έχουμε οδηγούς μισθωτούς, έχουμε εκμεταλλευτές με παραχώρηση, έχουμε ένα κάρο πράγματα και όλα αυτά τα βάζετε μέσα σε ένα τσουβάλι.

Κύριε Υπουργέ, είχαμε δύο συναντήσεις, καταθέσαμε προτάσεις, σας τα εξηγήσαμε και δεν είδαμε καμία ανταπόκριση. Αυτή τη στιγμή ο κλάδος βρίσκεται σε κινητοποιήσεις, εάν δεν υπάρξουν αλλαγές για να μπορέσουμε και εμείς να επιβιώσουμε, να είσαστε σίγουροι ότι δεν θα κάτσουμε με σταυρωμένα χέρια. Σας ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Κασιδιάρη.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, με συγχωρείτε.

Αν μου επιτρέπετε, επειδή μπήκα την ώρα που ήταν ο προηγούμενος ομιλητής και επειδή κάνατε την εισαγωγή, ήταν παράλληλα η ονομαστική ψηφοφορία που σε λίγο τελειώνει, θα ήθελα και από πλευράς μου και από πλευράς της «Πλεύσης Ελευθερίας» να καλωσορίσω τους προσκεκλημένους μας και να δηλώσω ότι είμαστε στο πλευρό τους απέναντι σε αυτό το άδικο νομοσχέδιο. Θα έχουμε την ευκαιρία στη συνέχεια να τοποθετηθούμε και να κάνουμε και ερωτήσεις. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μακρίδης.

**ΒΑΣΙΛΗΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Σας ευχαριστώ, κύριε Πρόεδρε.

Ίσως για πρώτη φορά - και δεν ξέρω αν κάνω λάθος - ο αγροτικός τομέας διαχωρίζεται και θέλει να φορολογηθεί ανάλογα με τις πωλήσεις που κάνει, αν ο παραγωγός κάνει χονδρικές πωλήσεις ή αν κάνει λιανικές πωλήσεις. Δεν ξέρω αν έχει ξανασυμβεί αυτό μέχρι σήμερα.

Εκείνο, όμως, που ξέρω είναι το εξής, πώς αποδεικνύεται η ιδιότητα του παραγωγού και αναφέρομαι και στον κύριο Υπουργό και στον κύριο Υφυπουργό, γιατί δεν προέρχονται από περιοχές αγροτικές που εκλέγονται.

Αυτά που είναι θεσμοθετημένα μέχρι σήμερα είναι τα εξής.

 Αν τα εισοδήματα ενός παραγωγού αγρότη είναι πάνω από 51% θεωρείται ότι είναι επαγγελματίας αγρότης. Επίσης, ο επαγγελματίας αυτός αγρότης γραμμένος στο Μητρώο Αγροτών λαμβάνει ένα έγγραφο, το οποίο ονομάζεται KPL που λέει ότι έχει την ιδιότητα του αγρότη και επίσης κάνει και την ενιαία ενίσχυση του ΟΣΔΕ.

Όταν, λοιπόν, όλα αυτά χαρακτηρίζουν μέχρι σήμερα το φορολογικό καθεστώς του αγρότη δεν μπορούμε να αντιληφθούμε κατά ποιόν τρόπο θέλουν τους παραγωγούς που βρίσκονται στον χώρο των Λαϊκών Αγορών να τους πάνε τεκμαρτά, δηλαδή, να απωλέσουμε όλο αυτό το δικαίωμα που έχουμε να είμαστε αγρότες;

 Επίσης, επειδή, κύριε Πρόεδρε, προέρχεστε από αγροτική περιοχή, όπως και εγώ και επειδή προσπαθήσαμε πριν 3 - 4 χρόνια και ήσασταν ο πρωτεργάτης να δημιουργήσουμε έναν ακριβώς αγροτικό ΚΑΔ και κάναμε τότε επί εποχής σας τον αγροτικό ΚΑΔ για να ξεχωρίζουν οι αγρότες παραγωγοί στις Λαϊκές Αγορές από τους εμπόρους και το γνωρίζετε πολύ καλά, κύριε Βεσυρόπουλε, ότι αυτό ήταν η αιτία για να διαχωριστούμε και να μην μπερδευόμαστε.

 Αν όλα αυτά συμβούν, αν λοιπόν, εμείς πάμε σε τεκμαρτό συν τοις άλλοις τι θα γίνουμε με τον φόρο επιτηδεύματος;

 Γιατί σήμερα επί δύο - τρία χρόνια η Κυβέρνηση απαλλάσσει τους επαγγελματίες αγρότες. Αν, εγώ, όμως φύγω σύμφωνα με αυτά που είπε ο Υπουργός που τον άκουσα προχθές ότι θα μειωθεί ως 50% ο φόρος επιτηδεύματος, ξαφνικά εγώ επειδή θα χαρακτηριστώ έμπορος, θα πρέπει να πληρώσω το 50%, ενώ εδώ και 2 - 3 χρόνια απαλλάσσομαι.

Τι θα γίνει, επίσης, με τις ενισχύσεις που παίρνουμε όλοι εμείς, γιατί είμαστε αγρότες, δεν είμαστε έμποροι, πουλάμε απλά την παραγωγή μας λιανικώς και όχι χονδρικώς. Τι θα γίνει με τις επιδοτήσεις; Τι θα γίνει με όλα αυτά τα επιδόματα που παίρνουμε; Τι θα γίνει με τις καταστροφές που η Κυβέρνηση ευαγγελίζεται συνέχεια ότι υπάρχει κλιματική αλλαγή και μειώνονται οι παραγωγές, δεν πηγαίνουμε στη Λαϊκή 5 - 6 μήνες και βρισκόμαστε σε δύσκολη θέση, να φορολογηθούμε και τεκμαρτά;

 Επίσης, υπάρχει και το άλλο, ότι εμείς δεν θα έρθουμε να πούμε το πώς θα φορολογηθούν οι άλλοι κλάδοι, γιατί έχουν έρθει στα αυτιά μας κινήσεις, όπου οι επαγγελματίες λένε ότι είναι αθέμιτος ανταγωνισμός και ίσως τα είπαν στον κύριο Θεοχάρη αυτά από ό,τι γνωρίζω, ότι πρέπει να φορολογηθούμε για να μην έχουμε αθέμιτο ανταγωνισμό.

Μα, ποιος αθέμιτος ανταγωνισμός;

Εγώ παράγω, εγώ περιμένω ένα χρόνο να πάρω την παραγωγή μου, ο επαγγελματίας πηγαίνει ανά πάσα στιγμή αγοράζει και πουλάει, εγώ μπορεί να μην πάω για οποιοδήποτε άλλο λόγο στη Λαϊκή Αγορά. Ποιος αθέμιτος ανταγωνισμός; Είναι δύο κλάδοι εντελώς διαφορετικοί, οι οποίοι δραστηριοποιούνται σε ένα χώρο.

Εμείς εν αντιθέσει με αυτούς λέμε να απαλλαχθούν και αυτοί, γιατί η Λαϊκή Αγορά είναι ένας θεσμός, ο οποίος βοηθάει τον Έλληνα καταναλωτή να ζήσει στη σύγχρονη αυτή τη στιγμή ακρίβεια που υπάρχει, γιατί οι Λαϊκές Αγορές είναι το καταφύγιο του παραγωγού και αυτό πρέπει να ξέρουμε όλοι. Εμείς εν αντιθέσει με αυτούς λέμε «ναι, να μην φορολογηθούν και οι επαγγελματίες».

Ένα ακόμα θέλω να πω, ότι ναι μεν θα προσμετρήσουν κάποιες πωλήσεις χονδρικώς και θα αφαιρεθούν, αλλά μικροκαλλιεργητές που είναι η περισσότερη πλειονότητα που βρίσκονται αυτή τη στιγμή μέσα στις Λαϊκές Αγορές που δεν έχουν χονδρική πώληση, δεν θα προσμετρηθούν στο τεκμαρτό, άρα θα πλήξουμε περισσότερο αυτούς, οι οποίοι είναι ευάλωτοι και όχι αυτούς που είναι μη ευάλωτοι. Αυτό πρέπει να ληφθεί υπόψη.

Αυτά ήθελα να πω.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε, κύριε Μακρίδη.

 Το λόγο τώρα έχει ο Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ))**: Ευχαριστώ πολύ, κύριε Πρόεδρε.

 Λόγω της στενότητας του χρόνου μπαίνω κατευθείαν στις δικές μας παρατηρήσεις. Το σχέδιο νόμου είναι άδικο, γιατί συνδέει το τεκμαρτό εισόδημα με τον κατώτατο μισθό. Ο μισθός για τον υπάλληλο είναι εγγυημένος, για τον αυτοαπασχολούμενο πάλι καθόλου.

Ο αυτοαπασχολούμενος και ο μικρός επιχειρηματίας έχουν επιχειρηματικό ρίσκο, καμία εγγύηση κερδοφορίας και αυξομείωση του τζίρου.

Ο υπάλληλος και ο εργαζόμενος έχει αφορολόγητο που δεν έχουμε εμείς.

 Η σύνδεση του κατώτατου μισθού με το τεκμαρτό εισόδημα στην πράξη καταργεί τις ζημιές, καταργεί τα χαμηλά κέρδη, στοιχεία ασύνδετα οποιασδήποτε επιχειρηματικότητας και να μην ξεχνάμε ότι κάθε φορά που θα αλλάζει ο κατώτατος μισθός, κάθε φορά που θα αυξάνεται, αντίστοιχα θα αυξάνεται και θα επιβαρύνεται και το τεκμαρτό εισόδημα.

Όλοι μας ξέρουμε, το έχουμε βιώσει πια, ότι από τότε που η διαδικασία του καθορισμού του κατώτατου μισθού έφυγε από τους κοινωνικούς εταίρους και πήγε στο κράτος, σχεδόν όλες οι αυξήσεις είχαν πολιτικό κίνητρο και όχι οικονομικό.

Περαιτέρω, είναι άδικο το σχέδιο νόμου γιατί υπολογίζει 14 μισθούς αντί για 12. Ούτε ο νόμος Κατρούγκαλου δεν το έκανε αυτό. Θυμίζω ότι το τότε κριτήριο των 586 ευρώ ήταν επί 12, δεν ήταν επί 14.

Είναι άδικο, επίσης, γιατί συνυπολογίζει τις εργοδοτικές εισφορές ως αμοιβή του εργαζομένου, τις μεικτές, δηλαδή, και όχι τις καθαρές αποδοχές.

 Είναι άδικο, γιατί κρίνει με βάση την παλαιότητα της επιχείρησης. Έρχονται οι επιχειρήσεις, οι οποίες άντεξαν μνημόνια, ενεργειακές κρίσεις, υγειονομικές κρίσεις, κρίσεις ακριβείας, πολέμους μέσα στην τελευταία δεκαπενταετία να τιμωρηθούν, στην ουσία. Θυμίζω ότι μία επιχείρηση, η οποία υπερβαίνει τα 12 χρόνια στην πράξη θα έχει τεκμαρτό εισόδημα 14.200 ευρώ.

Αν λειτουργήσει αναδρομικά τελικά ο νόμος, είναι άδικο το σχέδιο νόμου, γιατί θα έρθει να επιβαρύνει και άλλες παραμέτρους, όπως οι ηλεκτρονικές αποδείξεις. Όλοι γνωρίζουμε ότι ο κάθε επιχειρηματίας πρέπει να συγκεντρώσει το 30% του εισοδήματός του, του τεκμαρτού εισοδήματος του, εν προκειμένω, σε ηλεκτρονικές αποδείξεις.

 Πότε θα δημοσιευθεί ο νόμος;

 Μέσα στην ερχόμενη εβδομάδα.

 Τις τελευταίες 20 ημέρες θα τρέχουν οι επιχειρηματίες να συλλέξουν αποδείξεις που θα ισχύσουν το 2023.

 Είναι άδικο, γιατί διασυνδέει το τεκμαρτό εισόδημα με το μέσο όρο των ΚΑΔ. Τι σχέση έχουν οι μικρές επιχειρήσεις των ακριτικών περιοχών και της περιφέρειας με τις μεγάλες επιχειρήσεις των αστικών κέντρων, ώστε να συνδιαμορφώνουν τον ΚΑΔ;

 Είναι περιττό να τονίσουμε τη στρέβλωση που δημιουργείται εδώ και στο θεμιτό ανταγωνισμό και στον ελεύθερο ανταγωνισμό. Είναι άδικο, γιατί φέρνει σε δύσκολη θέση τους επιχειρηματίες που είναι κοντά στη σύνταξη. Πολλοί από αυτούς με το ζόρι συντηρούν την ασφαλιστική τους ενημερότητα, προκειμένου να πάρουν σύνταξη. Θα τους δημιουργηθούν νέα χρέη, τα οποία μπορεί να τους εμποδίσουν να πάρουν αυτή τη σύνταξη.

 Είναι άδικο για το ίδιο το κράτος, γιατί είναι πισωγύρισμα. Χρησιμοποιεί παρωχημένα εργαλεία, οπισθοδρομικά, τα οποία καθόλου δεν το κολακεύουν και δεν θέλουμε να μιλήσουμε καθόλου για τη διαδικασία αμφισβήτησης η οποία επίσης, δεν κολακεύει την ευρηματικότητα του σχεδίου νόμου.

Τέλος, επιτρέψτε μου και κλείνω με αυτό να πω δύο κουβέντες για το λιανικό εμπόριο.

 Οι επιχειρήσεις λιανικής πρέπει να εξαιρεθούν από αυτό το σχέδιο νόμου. Λειτουργούν με ανοιχτές τις πόρτες, έχουν και λειτουργούν POS, είναι ψηφιακά μετασχηματισμένες, είναι εναρμονισμένες με το Μy Data, από την 1.1.2024 θα μπουν στην κάρτα εργασίας, έχουν εφικτή ανίχνευση. Προς τι τα τεκμαρτά κέρδη;

 Κλείνω με μία ερώτηση.

 Πότε ήταν η τελευταία φορά που όλοι σας, όλοι μας μπήκαμε σε ένα κατάστημα λιανικής σε ένα μαγαζί και δεν πήρατε απόδειξη; Εγώ δεν θυμάμαι, όπως είμαι σίγουρος ότι δεν θυμάστε και εσείς.

 Σας ευχαριστώ πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε.

 Το λόγο τώρα έχει η κυρία Παπαρίδου.

**ΠΑΝΑΓΙΩΤΑ ΠΑΠΑΡΙΔΟΥ (Πρόεδρος του Συνδέσμου Επιχειρήσεων Πληροφορικής και Επικοινωνιών (ΣΕΠΕ)):** Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι, ευχαριστούμε πολύ για την πρόσκληση εκ μέρους του Συνδέσμου Επιχειρήσεων Πληροφορικής και Επικοινωνιών. Θεωρούμε ότι οι προσπάθειες για την πάταξη φοροδιαφυγής είναι πολύ σημαντικές για τη χώρα και πιστεύουμε ότι ιδιαίτερα με τη χρήση των μέσων που προσφέρει η ψηφιακή τεχνολογία και τα οποία πρέπει να επεκταθούν και να αξιοποιηθούν περαιτέρω, θα έχουμε τη δυνατότητα να προχωρήσουμε προς τη σωστή κατεύθυνση σε σχέση με το παρελθόν. Θα πρέπει, όμως, να υπάρξει μέριμνα για αποφυγή αδικιών από την εφαρμογή των οριζόντιων μέτρων και προσπάθεια, όπως επίσης και ειδική μέριμνα, ώστε το φορολογητέο στοιχείο, η απόδειξη, δηλαδή, προς τον πελάτη, να είναι χρήσιμη ως φορολογητέα δαπάνη για τον αποδέκτη, για να την αποζητά.

Πιο συγκεκριμένα, τώρα θα θέλαμε να κάνουμε τις εξής παρατηρήσεις. Σύμφωνα με το προτεινόμενο νομοσχέδιο, νέος τρόπος φορολόγησης των ατομικών επιχειρήσεων θα ισχύσει για το φορολογικό έτος 2023. Κατά την εκτίμησή μας δεν θεωρούμε σωστό τον τελευταίο μήνα μιας οικονομικής χρήσης να ψηφίζεται φορολογικό νομοσχέδιο που θα ισχύει για τα εισοδήματα της συγκεκριμένης χρήσης. Προτείνουμε να ισχύσει για τα εισοδήματα της χρήσης που θα αποκτηθούν το 2024 και εφεξής.

Τώρα, όσον αφορά στο ελάχιστο ποσό καθαρού εισοδήματος από την άσκηση ατομικής επιχειρηματικής δραστηριότητας, αφού η γενική λογική είναι να παραλληλιστεί το εισόδημα και όχι ο τζίρος των επιχειρήσεων με αυτό των μισθωτών, γιατί χρησιμοποιείται ο μικτός μισθός των εργαζομένων για τους διάφορους υπολογισμούς και όχι ο καθαρός φορολογητέος μετά την αφαίρεση των ασφαλιστικών εισφορών; Ακόμα και στο υποθετικό σενάριο κάποιος να εργάζεται ως μισθωτός και παράλληλα να έχει ατομική επιχείρηση, δημιουργείται μια διαφορά ισόποση με τις κρατήσεις των ασφαλιστικών εισφορών που κρατούνται. Ήδη, λοιπόν, λειτουργεί το δεδομένο με 2 μέτρα και 2 σταθμά. Στην περίπτωση μάλιστα αβ΄ του 28Α΄ όπου παραλληλίζεται το κέρδος της επιχείρησης, με το ποσό που αντιστοιχεί στις μικτές αποδοχές του υψηλότερα αμειβόμενου υπαλλήλου, έχουμε το εξής παράδοξο, όσο υψηλότερος είναι αυτός ο μισθός, τόσο μεγαλύτερη είναι η βάση από την οποία ξεκινά το ελάχιστο κέρδος της επιχείρησης. Ο υψηλότερος μισθός έχει και υψηλότερες εισφορές και για τις 2 πλευρές, άρα μεγαλύτερο εκατέρωθεν κόστος, το οποίο θα συμπιέζει προς τα πάνω το νούμερο του βασικού ελάχιστου κέρδους ατομικής επιχείρησης. Εδώ λοιπόν, δημιουργείται μια κατάσταση που η μείωση του μισθού είναι πολύ πιθανό να εξυπηρετεί και τις 2 πλευρές και έτσι υπάρχει μεγάλος κίνδυνος να δημιουργηθούν και θέματα εισφοροδιαφυγής.

Επίσης, στην περίπτωση που υπολογίζεται ο φόρος με βάση τον μέσο ετήσιο κύκλο εργασιών του ΚΑΔ του δικαιούχου για πιο ΚΑΔ μιλάμε; Τον κύριο και αφήνουμε απέξω τους δευτερεύοντες; Οι δευτερεύοντες, μπορεί να συνεισφέρουν στο σύνολό τους στο τζίρο με μεγαλύτερο ποσό από τον κύριο ΚΑΔ. Αν όχι, δηλαδή αν παίρνουμε όλους τους ΚΑΔ, θα βγάζουμε για την κάθε επιχείρηση μέσο όρο των μέσων όρων των ΚΑΔ που έχει δηλώσει; Ακόμη, γιατί να υπάρχει προσαύξηση του κέρδους σε κάποια επιχείρηση επειδή δείχνει μεγαλύτερο κέρδος από το μέσο όρο των ΚΑΔ;

Τέλος, σύμφωνα με το άρθρο 28Β΄, το οποίο προστίθεται στον Κώδικα Φορολογίας Εισοδήματος, εισοδήματα που μειώνουν το ελάχιστο ποσό καθαρού εισοδήματος, όπως προελέχθη από την άσκηση επιχειρηματικής δραστηριότητας, είναι τα εισοδήματα από μισθωτή εργασία, σύνταξη και αγροτική επιχειρηματική δραστηριότητα. Κατά την εκτίμησή μας είναι λάθος να περιορίζονται οι πηγές εισοδήματος που μειώνουν το ελάχιστο καθαρό και θα πρέπει να μπορούν να δηλώνονται και οποιαδήποτε άλλα εισοδήματα έχει το φυσικό πρόσωπο. Ευχαριστούμε πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κυρία Παπαρίδου. Το λόγο τώρα έχει ο κύριος Ιωάννης Χατζής, Α΄ Αντιπρόεδρος του Συνδέσμου Ελληνικών Τουριστικών Επιχειρήσεων για 3 λεπτά.

**ΙΩΑΝΝΗΣ ΧΑΤΖΗΣ (Α΄ Αντιπρόεδρος του Συνδέσμου Ελληνικών Τουριστικών Επιχειρήσεων):** Καλημέρα σας, ευχαριστούμε για την πρόσκληση. Το σχέδιο νόμου που συζητείται στην Επιτροπή περιλαμβάνει ρυθμίσεις που επηρεάζουν άμεσα τον κλάδο των τουριστικών καταλυμάτων. Αναφερόμαστε ειδικότερα στις προωθούμενες ρυθμίσεις για τη βραχυχρόνια μίσθωση και τη νομοθέτηση του τέλους ανθεκτικότητας στην κλιματική κρίση.

Επί των ρυθμίσεων που αφορούν τις βραχυχρόνιες μισθώσεις: Σχεδόν 10 χρόνια η βραχυχρόνια μίσθωση, βρέθηκε να ανταγωνίζεται αθέμιτα τα νόμιμα τουριστικά καταλύματα. Φτάσαμε στο σημείο ολόκληρες πολυκατοικίες και συγκροτήματα κατοικιών να λειτουργούν υπό το μανδύα της βραχυχρόνιας μίσθωσης ως μη αδειοδοτημένα τουριστικά καταλύματα, χωρίς να υπόκεινται σε έλεγχο. Απαιτείται λοιπόν είτε στο υφιστάμενο είτε σε επόμενο νομοσχέδιο, η πρόβλεψη ενός ουσιαστικού πλαισίου λειτουργίας της συγκεκριμένης αγοράς.

Στο πλαίσιο της διαβούλευσης στείλαμε αναλυτικές παρατηρήσεις και προτάσεις, γι’ αυτό και αναφερόμαστε συνοπτικά σε ορισμένες μόνο από αυτές. Σε περίπτωση που εντός του καταλύματος διεξάγεται οποιασδήποτε μορφής παροχή υπηρεσιών, τότε το ακίνητο θα πρέπει να θεωρείται τουριστικό κατάλυμα, το οποίο θα πρέπει να διαθέτει την αντίστοιχη αδειοδότηση. Επίσης, θα πρέπει να παρέχεται η δυνατότητα περιορισμού του μέγιστου αριθμού ακινήτων που εκμισθώνονται βραχυχρόνια ανά δήμο, μετά από σχετική απόφαση Δημοτικού Συμβουλίου. Με το ισχύον νομοθετικό πλαίσιο, μια πολυκατοικία μπορεί να λειτουργεί ως ξενοδοχείο, χωρίς άδεια, χωρίς να υποχρεούται να πληροί τις αυστηρότατες τεχνικές και λειτουργικές προδιαγραφές, καθώς και κανόνες υγιεινής και ασφάλειας που εφαρμόζουν τα τουριστικά καταλύματα, χωρίς το προσωπικό να απασχολείται και να αμείβεται με συλλογική σύμβαση εργασίας. Το κενό που υπάρχει στη νομοθεσία δημιουργεί αθέμιτο ανταγωνισμό εις βάρος των νόμιμα αδειοδοτημένων καταλυμάτων και υποβαθμίζει το τουριστικό προϊόν της χώρας.

Επί του τέλους ανθεκτικότητας στην κλιματική κρίση: Ο φόρος διαμονής νομοθετήθηκε το έτος 2016 με το άρθρο 53 του ν.4389/2016 στο πλαίσιο της ανάγκης εκπλήρωσης των δεσμεύσεων της χώρας μας για δημοσιονομική προσαρμογή και προκειμένου να ολοκληρωθεί επιτυχώς και έγκαιρα η διαδικασία αξιολόγησης. Πρόκειται για ένα μνημονιακό φόρο, ο οποίος θα έπρεπε από ετών να έχει καταργηθεί.

Με την προτεινόμενη ρύθμιση, ο φόρος διαμονής μετατρέπεται σε ένα αυξημένο έως 200% τέλος. Ως εκ τούτου, επισημαίνουμε τα εξής. Το τέλος ανθεκτικότητας δεν υπολογίζεται βάσει της τιμής δωματίου. Αυτό δημιουργεί ανισότητες και στρεβλώσεις, καθώς υπάρχουν σημαντικές διακυμάνσεις στην τιμή τόσο μεταξύ των τουριστικών καταλυμάτων της ίδιας κατηγορίας όσο και μεταξύ των ίδιων των τουριστικών καταλυμάτων, με βάση την περίοδο λειτουργίας. Επομένως, το συγκεκριμένο μέτρο μειώνει την ανταγωνιστικότητα του τουριστικού ξενοδοχειακού προϊόντος και αποβαίνει σε βάρος της προσπάθειας επιμήκυνσης της τουριστικής περιόδου, ενώ από την εφαρμογή του θίγονται σε μεγαλύτερο βαθμό κοινωνικές ομάδες, προορισμοί και κατηγορίες επιχειρήσεων που χρειάζονται τη μεγαλύτερη στήριξη. Η αντιμετώπιση της κλιματικής κρίσης είναι ένα ζήτημα που μας αφορά όλους. Ως εκ τούτου θα πρέπει να είναι κοινή και η προσπάθεια επίτευξης του. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε και για την τήρηση του χρόνου. Συνεχίζουμε με τον Ιωάννη Δελλή, εκπρόσωπο των Παρόχων Υπηρεσιών Πληρωμών για 3 λεπτά.

**ΙΩΑΝΝΗΣ ΔΕΛΛΗΣ (Εκπρόσωπο των Παρόχων Υπηρεσιών Πληρωμών):** Καλησπέρα σας. Οι πάροχοι ηλεκτρονικών πληρωμών -μιλάμε για 6-7 εταιρείες στην Ελλάδα- παλιά ήτανε οι τράπεζες, τώρα τα τελευταία 2-3 χρόνια έχουν γίνει μεγάλες επενδύσεις από ξένες εταιρείες, πάνω από 2 δις για να κάνουν το συγκεκριμένο αντικείμενο, αποδοχής συναλλαγών με πιστωτικές ή χρεωστικές κάρτες.

Προβλέπεται η διασύνδεση όλων των POS που είναι οι συσκευές, τα τερματικά που δέχονται τις συναλλαγές αυτές, με τις ταμειακές μηχανές, ή με τα ERPs που χρησιμοποιεί κάθε έμπορος. Μάλιστα, οι ημερομηνίες είναι αρκετά ανελαστικές. Μέχρι 8/12 πρέπει όλοι oι πάροχοι να δηλώσουν την ετοιμότητά τους και αμέσως μετά να αρχίσουν να διασυνδέονται οι ταμειακές μηχανές, ώστε στις 29/2 να έχουν διασυνδεθεί όλες. Μιλάμε για 800.000 περίπου τερματικά στην Ελλάδα. Δεν είναι όλα στην πρώτη φάση γιατί οι ελεύθεροι επαγγελματίες εξαιρούνται, αλλά οι μισές τουλάχιστον είναι. Σε μια περίοδο αυτό είναι μια δουλειά τεχνική. Πρέπει δηλαδή να πάνε εκπρόσωποι των ταμειακών μηχανών, τεχνικοί των ταμειακών μηχανών και να διασυνδέσουν το τερματικό με το τερματικό POS. Από παντού ακούμε ότι αυτό δύσκολα θα επιτευχθεί για όλο αυτό τον αριθμό των επιχειρήσεων μέχρι τις 29/2. Οι πάροχοι θα είναι έτοιμοι στις 8/12 να ανακοινώσουν την πλήρη ετοιμότητά τους όσον αφορά τα τερματικά τους. Παρ’ όλα αυτά θα έχουν ένα μεγάλο κόστος, αφενός γιατί αναγκάστηκαν να αναπτύξουν εφαρμογές σε όλους τους τύπους των τερματικών που κυκλοφορούν έξω, αφετέρου γιατί θα κληθούν να κάνουν μια αυξημένη υποστήριξη σε όλους αυτούς τους εμπόρους, στη διάρκεια αυτή μάλιστα που είναι και τα Χριστούγεννα μέσα που είναι βεβαρημένη περίοδος για τους εμπόρους.

Όσον αφορά τη διασύνδεση με τα ERPs, η ετοιμότητα, πρέπει να ανακοινωθεί 8/1, όπου εκεί βλέπουμε εμείς τουλάχιστον από τη δικιά μας πλευρά, μια ανετοιμότητα αυτή τη στιγμή όλων των ERP vendors, αυτούς που σχεδιάζουν τα συστήματα αυτά.

Να προσθέσουμε ότι εμείς θα θέλαμε, επειδή βλέπουμε ότι υπάρχουν πολλοί πάροχοι ξένοι, όχι ελληνικές εταιρείες, οι οποίες όμως προσφέρουν υπηρεσίες στην Ελλάδα, οι οποίοι δεν έχουν προβεί σε κανένα βήμα ενημέρωσης των τερματικών τους, θα πρέπει οι έλεγχοι να είναι τέτοιοι, ώστε να μην δημιουργηθεί αθέμιτος ανταγωνισμός για εμάς που υποβαλλόμαστε στο κόστος να συμμορφωθούμε στις απαιτήσεις.

Τέλος, να πω ότι ενώ για τους παρόχους των ταμειακών μηχανών υπάρχει μία επιδότηση του κόστους αντικατάστασης συσκευών, η οποία δίνεται στον έμπορο αλλά ο έμπορος πάει και αγοράζει ταμειακή μηχανή από κάποιον που πουλάει ταμειακές μηχανές, στην περίπτωση των τερματικών, οι περισσότεροι έμποροι δεν αγοράζουν τα τερματικά τους αλλά τους τα παρέχουν σαν μέρος της υπηρεσίας που προσφέρουν οι πάροχοι ηλεκτρονικών πληρωμών.

Άρα, δεν έχουν κανένα κίνητρο να πάνε να το αλλάξουν οι ίδιοι, με δική τους πρωτοβουλία και γι’ αυτό και το Πρόγραμμα 3, που προέβλεπε μια επιδότηση για αντικατάσταση τερματικών, μέχρι στιγμής έχει προχωρήσει πολύ λίγο.

Εγώ, με στοιχεία που έχω με δύο μεγάλους, τη Euronet και την Εθνική, μιλάμε για 1.000 άτομα που έχουν εξαργυρώσει κουπόνια για ν’ αλλάξουν τερματικά, ενώ προβλέπαμε 100.000.

Θα πρέπει κάπως να αλλάξει ο τρόπος που γίνεται αυτή η επιδότηση και να γίνεται είτε κατευθείαν στους παρόχους ηλεκτρονικών πληρωμών, οι οποίοι έχουν την ευθύνη μετά να δώσουν τα τερματικά είτε στους NSPs, που είναι οι πάροχοι του δικτύου και των τεχνικών μέσων για να γίνεται αυτή η διαδικασία.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Καββαθάς, έχει το λόγο.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)):** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, καταρχάς, να σας ευχαριστήσω για τη δυνατότητα που μας δίνετε να είμαστε σήμερα εδώ. Πρέπει να τονίσω, όμως, ότι για άλλη μια φορά έχουμε ένα σχέδιο νόμου, το οποίο έρχεται μέσα από διαδικασίες fasttrack, κύριε Υπουργέ, χωρίς καμία ενημέρωση, αιφνιδιαστικά, σε αναντιστοιχία, μάλιστα, με τις προεκλογικές εξαγγελίες της Κυβέρνησής σας. Τόσο ξαφνικά που ούτε τη συνταγματική επιταγή το να στείλετε το νομοσχέδιο στην Οικονομική και Κοινωνική επιτροπή της Ελλάδος δεν τηρείτε.

Βεβαίως, για εμάς δεν είναι κάτι πρωτόγνωρο, το κάνετε και εσείς, ως Κυβέρνηση, τα τελευταία πέντε χρόνια, το έχουν κάνει και οι προηγούμενες κυβερνήσεις από εσάς. Αυτό δείχνει ότι ο κοινωνικός διάλογος στην Ελλάδα παραμένει σε επίπεδο εμβρύου, διότι, πραγματικά, δε θέλετε τον κοινωνικό διάλογο.

Γιατί δε θέλετε τον κοινωνικό διάλογο;

Διότι, πολύ εύκολα, από τα μέσα μαζικής ενημέρωσης μπορεί να ενεργοποιείτε τον κοινωνικό αυτοματισμό, να στρέφετε έναν κλάδο εναντίον άλλου κλάδου, να σπείρετε, δηλαδή, τον εθνικό διχασμό μεταξύ των Ελλήνων και αυτό για μας είναι τραγικό.

Είναι τραγικό, διότι δε λέτε την αλήθεια. Επανειλημμένα ψεύδεστε, στο επίπεδο του ότι μιλάτε για τα 10.920, που είναι το κατώφλι του κέρδους, ενώ στην ουσία είναι μέχρι 50.000 ευρώ και όταν βάζετε μάλιστα παραμέτρους, όπως είναι οι τριετίες.

Δεν ξέρω, όμως, εάν κάποιος από εσάς έχει δουλέψει στον ιδιωτικό τομέα και ξέρει ότι μια επιχείρηση, ένα εμπορικό κατάστημα, ένας αυτοαπασχολούμενος, μπορεί ανά τρία χρόνια να αυξάνει τον κύκλο εργασιών του, άρα τα κέρδη του.

Από ποια οικονομική θεωρία προκύπτει ότι τα χρόνια λειτουργίας μιας επιχείρησης φέρνουν επιπλέον κέρδη σε σύγκριση με μία νεότερη επιχείρηση;

Από πού προκύπτει ότι ο μέσος ΚΑΔ μπορεί να δώσει μια δίκαιη φορολόγηση;

Όταν θα συγκρίνουμε, δηλαδή, ένα μικρό παντοπωλείο στην Αθήνα με ένα μικρό παντοπωλείο στη Μακρακώμη Φθιώτιδας;

Αυτή είναι η φορολογική δικαιοσύνη;

Ή με το μέσο μισθολογικό κόστος των εργαζομένων σε μια επιχείρηση;

Εάν μια επιχείρηση έχει έναν καλοπληρωμένο υπάλληλο, αυτός ο καλοπληρωμένος πρέπει να παίρνει 1.500 ευρώ μεικτά και πάμε κατευθείαν στις 21.000.

Μας συγκρίνετε με τους μισθωτούς, οι οποίοι έχουν 8.300 ευρώ, αν δεν κάνω λάθος, αφορολόγητο. Άρα, για τα υπόλοιπα, αυτό που ειπώθηκε προηγουμένως, μία μέση φορολόγηση ήταν 15.000 τεκμαρτό εισόδημα, τα 7.000 έχουν με 9% φόρο, 650 σε αναντιστοιχία με έναν επαγγελματία, έμπορο, βιοτέχνη, αυτοαπασχολούμενο, ατομική επιχείρηση, η οποία πάει πάνω από τα 2.000 ευρώ η φορολογία του και δεν λαμβάνετε υπόψη σας ότι έχουμε και προκαταβολή φόρου.

Άρα, ο επαγγελματίας, ο ελεύθερος επαγγελματίας μπορεί να φτάσει τα 3 και 4 χιλιάρικα φόρο.

Διερωτάστε δημοσίως, πώς κάποιος μπορεί να μην παρουσιάζει κέρδη, να παρουσιάζει ζημιές ή χαμηλά κέρδη και να επιβιώνει;

Γιατί δεν ρωτάτε τον κύριο Διοικητή της ΑΑΔΕ;

Ρωτήστε τον, εδώ είναι. Την τελευταία διετία έχουμε αύξηση των ληξιπρόθεσμων στην ΑΑΔΕ κατά 10 δισεκατομμύρια.

Είναι έτσι, κύριε Πιτσιλή ή δεν είναι;

Στο πρώτο εξάμηνο του τρέχοντος έτους έχουμε αύξηση των ληξιπρόθεσμων στον e-ΕΦΚΑ κατά 600 εκατομμύρια;

Είναι αλήθεια ότι τα τελευταία δύο χρόνια στον e-ΕΦΚΑ έχουμε 10 δισεκατομμύρια νέα ληξιπρόθεσμα

Αυτά δεν τα λαμβάνετε υπόψιν;

Γιατί δεν τα λαμβάνετε υπόψη;

Διότι αν τα λαμβάνετε υπόψη, θα κάνατε μία συζήτηση με τους κοινωνικούς εταίρους και τους παραγωγικούς φορείς που, πραγματικά, θα αντιμετώπιζε το πρόβλημα της φοροδιαφυγής και πραγματικά θα φέρναμε ένα δίκαιο φορολογικό σύστημα, να μην μπορεί κανένας να το αμφισβητήσει, αλλά εκεί δεν πειράζουμε τα δικά μας παιδιά.

Είπε ο κ. Zucman, επικεφαλής του Παρατηρητηρίου Φορολόγησης της Ευρωπαϊκής Ένωσης, ότι το 8% των εταιρικών κερδών χάνονται σε φορολογικούς παραδείσους, ότι οι Έλληνες πλούσιοι έχουν το 64% του ΑΕΠ της χώρας σε περιουσία στο εξωτερικό.

Σας διαβεβαιώ ότι από αυτούς που εκπροσωπώ κανείς δεν έχει καταθέσεις στο εξωτερικό, κανείς δεν έχει ακίνητα ούτε στο Μόντε Κάρλο ούτε στη Γενεύη.

Επίσης, σε αντιδιαστολή, έχετε μείωση του φόρου, στο άρθρο 49, συγκέντρωσης κεφαλαίου. Να πάτε, δηλαδή, να πάρετε τα χρήματα, την ψυχή του φτωχοδιαβόλου αλλά αυτόν που έχει δυνατότητα να έχει τα χρήματα τον αφήνουμε στο απυρόβλητο. Του μειώνουμε κι άλλο τη φορολογία. Αυτό είναι εξωφρενικό.

Πηγαίντε στους περιπτεριούχους, θα σας τα πουν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Πρόεδρε, ολοκληρώστε.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)):** Επιτρέψτε μου, διότι νομίζω, κύριε Πρόεδρε, εκπροσωπώντας 400.000 αυτοαπασχολούμενους, έχω το δικαίωμα να μιλήσω στην Επιτροπή σας τουλάχιστον για πέντε λεπτά.

Αυτό κάνω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τα έχετε ξεπεράσει.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)):** Και πιο μαχητό, κύριε Υπουργέ;

Ελέγξτε μας όλους, εγώ σας προκαλώ. Ελέγξτε μας όλους αλλά θα ελέγξετε όλους, διότι οι ζημιές των μεγάλων επιτρέπονται, οι ζημίες στους μικρούς δεν επιτρέπονται.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε. Ο κ. Χατζηθεοδοσίου, έχει το λόγο για 3 λεπτά.

Να είμαστε μέσα στον χρόνο, γιατί είναι πολλοί οι φορείς, τα έχουμε πει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, να δίνουμε όμως τη δυνατότητα. Είναι σοβαρότατα τα θέματα και ελάχιστος ο χρόνος που δίνουμε. Θα κάνουμε κι εμείς ερωτήσεις και θα επιστήσουμε την προσοχή, αλλά να μην τους διακόπτουμε τους φορείς τόσο έντονα.

**ΙΩΑΝΝΗΣ ΧΑΤΖΗΘΕΟΔΩΣΙΟΥ (Πρόεδρος του Επαγγελματικού Επιμελητηρίου Αθηνών (ΕΕΑ)):** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι Βουλευτές, κύριοι συνάδελφοι, πρέπει να σας πω ότι, όπως πολλές φορές έχουμε δηλώσει ως επιμελητηριακός θεσμός, εμείς είμαστε οι πρώτοι που θέλουμε να χτυπηθεί η φοροδιαφυγή και η παραοικονομία. Θεωρούμε ότι είναι οι δύο πιο σκληρές μορφές αθέμιτου ανταγωνισμού και προς επίρρωσιν αυτών, πρέπει να σας πω κάτι που δεν είναι πολύ γνωστό, το Επαγγελματικό Επιμελητήριο έχει διαθέσει εδώ και τρία χρόνια δύο αυτοκίνητα στη ΔΙΜΕΑ για να γίνεται ο έλεγχος της παραοικονομίας. Με χρήματα, δηλαδή, των μελών μας, μιας και εμείς δεν παίρνουμε χρήματα από την πολιτεία, αποδείξαμε περίτρανα ότι θέλουμε πραγματικά αυτά τα φαινόμενα που υπάρχουν γιατί κυρίως χτυπάν τους μικρούς.

Ξέρετε, υπάρχει ένα δίλημμα όμως, αν ο συγκεκριμένος νόμος είναι νόμος που χτυπάει τη φοροδιαφυγή ή ένας φοροεισπρακτικός νόμος. Θα φανεί λίγο περίεργο αλλά πρώτη φορά εμφανίστηκε κεφαλικός φόρος, τεκμαρτός δηλαδή, προσδιορισμός του εισοδήματος, με το ΦΕΚ 34, στις 15 Ιουλίου 1836. Τότε είχαν ονομάσει αυτόν τον φόρο «κεφαλικό». Κεφαλικός είναι κι αυτός αλλά τότε δεν υπήρχαν συστήματα.

Η διαφορά σήμερα είναι ότι όταν η Κυβέρνηση λέει δημοσίως ότι υπάρχουν πάρα πολλά εργαλεία. Υπάρχουν τα εργαλεία από το ΜyData, υπάρχουν πιστωτικές κάρτες, υπάρχουν δαπάνες διαβίωσης.

Υπάρχουν πάρα πολλοί τρόποι, γιατί πρέπει να μπούμε σε μία λογική που, όπως είπαν οι συνάδελφοι προηγουμένως, δε μπορεί να την καταλάβει κανείς σε ένα σύγχρονο καπιταλιστικό σύστημα;

Ότι, δηλαδή, μια επιχείρηση στην τριετία έχει κέρδη. Τότε δεν θα λεγόταν επιχειρείν, όπως έχω πει, θα λεγόταν «επιτυχείν». Αν είσαστε τόσο βέβαιοι, να μας πείτε τις επιχειρήσεις, κύριε Θεοχάρη, που χαμογελάτε, να πάμε να τις αγοράσουμε, αφού είναι τόσο βέβαιη η επιτυχία τους.

Άρα, αυτός είναι ο πρώτος μεγάλος παραλογισμός.

Ο δεύτερος, όμως, έχει να κάνει με την ουσία, δηλαδή ο νόμος, λέει, χτυπάει τη φοροδιαφυγή. Έχετε τα στοιχεία, δεν θέλω να επικαλεστώ κάποιο, που κρίνουν ότι απ΄ όλο αυτό θα εισπράξετε κάτι λιγότερα από 600 εκατ., γιατί στα 600 εκατομμύρια προσθέτετε και τα επιδόματα. Ο Διοικητής της Τράπεζας της Ελλάδος, και μπράβο του, είπε ότι το μαύρο χρήμα στην Ελλάδα είναι 40 δις, δηλαδή εάν κάνουμε αναλογισμό φόρου 8 με 10 δις που χάνονται. Τελικά, το πρόβλημα είναι τα 600 εκατομμύρια ή τα 8 με 10 δις ή να το πούμε ανάποδα, από το σύνολο όλου αυτού του νόμου θα εισπραχθεί κάτι λιγότερο από το 5% της φοροδιαφυγής που υπάρχει. Αυτή είναι η ουσία; Εγώ, όμως, το συνδέω, ο νόμος ο συγκεκριμένος έχει σχέση με το «Σχέδιο Πισσαρίδη» και μάλιστα, να διορθώσω και τον Πρωθυπουργό που είπε ότι δεν μπορεί ο εργαζόμενος να παίρνει παραπάνω από τον εργοδότη, οι 470.000 λέγονται αυτοαπασχολούμενοι που σημαίνει ότι εργαζόμενος και εργοδότης είναι το ίδιο πρόσωπο. Άρα, από ποιον ξεφεύγει; Βεβαίως, εγώ σας λέω ότι αυτοί μπορεί να φοροδιαφεύγουν, τους άλλους όμως, έχετε βρει νόμο να φοροαποφεύγουν, δηλαδή, η αντιστοίχιση είναι, και την ξέρετε καλά, πάρτε το τζίρο των 5 εταιρειών τροφίμων, πείτε μας πόσα ήταν τα έσοδα τους την τελευταία τριετία, στο τέλος τι πλήρωσαν, τι φορολογία είχαμε και κάντε αυτή την αντιστοίχιση σε επιχειρήσεις, αυτές τις 50.000 του κλάδου μας.

Πρακτικά, λοιπόν, με έναν νόμο που ουσιαστικά προσπαθεί με κεφαλικό φόρο να κλείσει μεγάλο μέρος μικρομεσαίων επιχειρήσεων και ελεύθερων επαγγελματιών την ίδια στιγμή που δεν δίνεται λύση στα δάνεια, δηλαδή, θυμίζω και από το ραντεβού που κάναμε, από τις 292.000 που έπρεπε να μπουν στις 36, 72 και 120 θέσεις έχουν μπει 27, κάτι λιγότερο από το 10%. Την ίδια στιγμή που τόσο το Ταμείο Ανάκαμψης όσο και το ΕΣΠΑ αφορά το μεν πρώτο το 3,5% και το δεύτερο το 6,5%, όλα δείχνουν ότι υπάρχει μια συγκεκριμένη πολιτική που δηλώνει ότι θέλουμε στη θέση των μικρών επιχειρήσεων να μπούνε μεγάλες, πράγμα που έχει ειπωθεί πολλές φορές. Η δική μας άποψη είναι και οι δυο κι εμείς ως θεσμικός φορέας να χτυπηθεί η φοροδιαφυγή. Θα πω τι είπαν οι συνάδελφοι πριν, μπορούμε να κάτσουμε κάτω κι εάν πραγματικά είναι αυτή η θέληση να τη δούμε.

Κλείνοντας θέλω να πω, κύριε Πρόεδρε, το εξής. Όλοι ξέρετε ότι με νόμους που ψηφίστηκαν από τη Βουλή, από την κυβέρνηση, υπάρχουν επιχειρήσεις που είναι στην Ελλάδα, πλατφόρμες που κάνουν εκατομμύρια τζίρους και πληρώνουν μηδέν φορολογία. Δεν είναι λογικό. Η μικρομεσαία τάξη ζητούσε πάντα και ζητάει ισονομία. Ακριβώς με τον ίδιο τρόπο που αντιμετωπίζεται ο πολύ μικρός να αντιμετωπίζεται και ο μεγάλος, με τον ίδιο τρόπο να διαχειρίζονται τα χρέη των μεγάλων διαχειριστών και των μικρών, με τον ίδιο τρόπο που δίνετε Ταμείο Ανάκαμψης και δεν έχετε κανένα πρόβλημα από την Ευρώπη, θεωρώ ότι είναι θέμα δικό μας το να βάζουμε το όριο στα 15 - 20 εκατομμύρια και όχι στις 50.000 -100.000, για να πάρουν κι αυτοί. Δεν μπορεί τα πρώτα τα 12,55 δις να τα πήραν 367 επιχειρήσεις και να είμαστε έξω από το Ταμείο Ανάκαμψης, δηλαδή από τα χαμηλότοκα δάνεια και την ίδια στιγμή να συμβαίνει κάτι το οποίο δεν υπάρχει, δυστυχώς, στην Ευρώπη. Επί 12 χρόνια οι τράπεζες είναι στον αναβαλλόμενο φόρο. Τι σημαίνει αυτό. Δεν πληρώνουν ούτε 1 ευρώ φόρο και πέρυσι, κατά δήλωσή τους, είχαν 3 δισεκατομμύρια κέρδη. Πού είναι το λογικό, όταν από όλα αυτά πρέπει να εισπράξεις 600, ενώ αφήνεις τις τράπεζες, που ανακεφαλαιοποιήθηκαν από εμάς, να πληρώνουν μηδέν φόρο. Δεν παρεμβαίνεις έτσι ούτε στη διαδικασία του δανεισμού - που δεν υπάρχει δανεισμός σε μικρομεσαίες, μόλις 49.000 από τις 830.000 πήραν κάποια μορφή δανείου πέρυσι - και έχεις τόσο υψηλές χρεώσεις όπου ουσιαστικά καθιστάς αδύνατο για τους περιπτεράδες να χρησιμοποιήσουν τα POS.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς.

Το λόγο τώρα έχει ο κ. Δημήτριος Τζίμας, Πρόεδρος του Συμβολαιογραφικού Συλλόγου Εφετείου Θεσσαλονίκης, ως εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος.

**ΔΗΜΗΤΡΙΟΣ ΤΖΙΜΑΣ (Πρόεδρος του Συμβολαιογραφικού Συλλόγου Εφετείου Θεσσαλονίκης, εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος)**: Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, έχουν μιλήσει τόσοι και τόσοι για τον μέσο όρο του ΚΑΔ. Νομίζω ότι θα είναι περιττό να το αναπτύξω πολύ περισσότερο. Είναι γεγονός ότι στις περιοχές της Αθήνας, της Μυκόνου, της Κρήτης είναι διαφορετικές οι αξίες, άρα, ο μέσος όρος του τζίρου και του συγκεκριμένου ΚΑΔ των συμβολαιογράφων θα είναι πολύ διαφορετικός από την υπόλοιπη Ελλάδα. Θα έπρεπε, λοιπόν, να ληφθεί μια μέριμνα, εάν αυτό ισχύσει, τουλάχιστον να υπάρχει κατά περιοχή ο προσδιορισμός. Ο κλάδος των συμβολαιογράφων, όμως είναι ο πιο ξεκάθαρος κλάδος σε ό,τι αφορά τον κύκλο εργασιών του. Κάθε πράξη είναι καταχωρημένη στο βιβλίο, οι αξίες είναι προσδιορισμένες και εξ’ αυτού και η αμοιβή του, σύμφωνα με τους πίνακες που υπάρχουν και που ορίζονται από το κράτος. Επομένως, σαν άμισθος δημόσιος λειτουργός που θεωρείται ο συμβολαιογράφος θεωρώ ότι κακώς υπάγεται στα ελευθέρια επαγγέλματα στη φορολογία του και θα έπρεπε να εξαιρείται τουλάχιστον και από τα τεκμήρια που σχεδιάζονται και να εξαιρείται όπως και οι γεωργοί.

Θα σταθώ, όμως, στο άρθρο 3 του νόμου, που αφορά την υποχρεωτική χρήση των τραπεζικών μέσων πληρωμής στις μεταβιβάσεις των ακινήτων, κάτι που κανένας δεν το έφερε. Είναι γνωστό, κύριε Πρόεδρε, είστε από αγροτική περιοχή, ότι υπάρχουν αγοραπωλησίες, υπάρχουν συμβάσεις της τάξεως των 2.000 και 3.000 ευρώ όλο κι όλο από μικρά χωραφάκια που ανταλλάσσονται, αλλάζουν χέρια, μέσα σε ένα βράδυ, σε μία συμφωνία που μπορεί να γίνει και στο καφενείο και μετά να κληθεί ο συμβολαιογράφος να κάνει τα χαρτιά, χαρακτηριστικά όπως το λέμε, για να γίνουν τα συμβόλαια. Ήδη, τα χρήματα έχουν καταβληθεί ενδεχομένως επιτόπου πάνω στη συμφωνία. Εάν φτάσουμε να έχουμε και αυτές τις μικρές συναλλαγές κάτω από το καθεστώς των τραπεζικών μέσων πληρωμής, θα είναι μια πρόσθετη επιβάρυνση και γραφειοκρατία. Σκεφτείτε, βεβαίως, ακόμη ότι, εάν πρόκειται να γίνει μεταφορά χρημάτων από τον έναν τραπεζικό λογαριασμό σε μια άλλη τράπεζα γιατί αγοραστής και πωλητής είναι σε διαφορετική τράπεζα, θα έχει και επιβάρυνση έξοδα μεταφοράς ή ακόμη κι εάν η έκδοση επιταγής έχει προμήθειες που παίρνει η τράπεζα.

Εάν ο δημοσιονομικός σκοπός είναι ο έλεγχος της μεταβίβασης, με το καθεστώς του my property η ΑΑΔΕ λαμβάνει άμεσα γνώση για τον τρόπο καταβολής του τιμήματος και με τη χρήση κατάλληλων αλγορίθμων μπορεί κάλλιστα να εντοπίσει τις περιπτώσεις, στις οποίες η καταβολή του τιμήματος έστω σε μετρητά, μιλάμε για μικρά ποσά, δεν βρίσκεται σε αντιστοιχία με την οικονομική κατάσταση του αγοραστή, σύμφωνα με τις φορολογικές του δηλώσεις των προηγούμενων ετών και μπορεί άμεσα να ελεγχθεί το πόθεν έσχες. Με την ηλεκτρονικοποίηση των δηλώσεων έχουν αυξηθεί οι υπάλληλοι της ΑΑΔΕ που έφυγαν από το γκισέ και μπορούν να μπουν στον έλεγχο.

Από την αξιολογούμενη ρύθμιση συνομολογείται ότι μόνο το 12,5% του όλου κύκλου των μεταβιβάσεων ήταν αποκλειστικά σε μετρητά και ένα 12,33% ήταν μερικώς σε μετρητά. Θα είχε ενδιαφέρον να διερευνηθεί το ύψος των ποσών που αφορούσε κάθε συναλλαγή και των ολοσχερώς με μετρητά, καθώς και ο συσχετισμός ύψους ποσών μεταξύ μετρητών που πιθανότατα να ήταν μια προκαταβολή και διατραπεζικά στις μικτές περιπτώσεις. Το 75%, λοιπόν, των μεταβιβάσεων εξυπηρετούνται με διατραπεζικούς τρόπους πληρωμής και έχουμε τώρα μια τέτοια δρακόντεια διάταξη που θα προκαλέσει αναστάτωση στις μικρο- συναλλαγές που αναφέρθηκαν παραπάνω, ορίζοντας και το μέτρο της ακυρότητας του συμβολαίου που είναι εξαιρετικά επαχθές.

Η ακυρότητα του συμβολαίου, που είναι ένα νομικό έγγραφο, δεν είναι ορθό να συνδέεται με τα εισπρακτικά φορολογικά μέτρα και γίνεται τεράστια κατάχρηση. Έχουμε ακυρότητα για μη επισύναψη πιστοποιητικού ΤΑΠ, έχουμε ακυρότητα για μη επισύναψη πιστοποιητικού ΤΟΕΒ, θα έχουμε ακυρότητα τώρα για μη καταβολή του τιμήματος διατραπεζικά. Εάν υποθέσουμε ότι οι άλλες ακυρότητες θεραπεύονται με την επανάληψη του συμβολαίου και επισύναψη του πιστοποιητικού που έλειπε, για την ακυρότητα αυτή τι πρέπει να γίνει; Επιστροφή των μετρητών από τον πωλητή κι επανάληψη της πληρωμής του ίδιου συνομολογηθέντος ποσού του τιμήματος μέσω της τράπεζας;

Θα αρκούσε, νομίζω, η θέσπιση ενός μεγάλου, ενδεχομένως, προστίμου που θα βαρύνει εξίσου πωλητή και αγοραστή που δέχονται να συναλλαγούν με μετρητά, γιατί η ακυρότητα και η ανάγκη επανάληψης της διαδικασίας δεν είναι πανάκεια, ιδιαίτερα σε μια διαδικασία που υπόκειται σε αυστηρό έγγραφο τύπο και καταχώρηση σε δημόσια βιβλία. Δημιουργεί μια αβεβαιότητα στη συναλλαγή, με ό,τι συνεπάγεται στην επίπτωση που θα έχει και στο γενικότερο κλίμα των συναλλαγών ακινήτων.

Περαιτέρω συνεπακόλουθο, από τη στιγμή που υπάρχουν και πρόστιμα για συμβολαιογράφους και υποθηκοφύλακες, θα είναι και η επιφύλαξη των συμβολαιογράφων να κάνουν κάποιο συμβόλαιο, όταν, ενδεχομένως, η προκαταβολή έχει δοθεί στο παρελθόν, έρχεται τώρα να γίνει η εξόφληση του τιμήματος με το δάνειο, δεν είχε γίνει ακόμη η καταβολή του τιμήματος. Το παρελθόν, όμως, δεν μπορεί να σβήσει. Ακόμη, ακόμη θα έχουμε και περιπτώσεις με προσύμφωνα παλιά που έχει καταβληθεί το τίμημα και σ’ αυτές τις περιπτώσεις θα υπάρχει μία μεγάλη αμφιβολία και δισταγμός του συμβολαιογραφικού κόσμου να ανταπεξέλθει και να ανταποκριθεί στις ανάγκες της συναλλαγής, από τη στιγμή που υπάρχουν όλα αυτά τα πρόστιμα.

Θα πρέπει να υπάρξει οπωσδήποτε μία μεταβατική διάταξη, που να ορίζει ότι οτιδήποτε θα πρέπει να είναι από τη στιγμή που θα ψηφιστεί ο νόμος, ότι για οποιαδήποτε συμφωνία και μετά θα πρέπει να υπάρχει αυτή η ρύθμιση.

Συνοψίζοντας, εάν θα πρέπει να αφεθεί για μικρά ποσά να μπορεί να υπάρχει σε μετρητά η καταβολή, για πολύ μικρά ποσά. Να μην υπάρχει η ακυρότητα και να προβλεφθεί το να μπορεί να γίνει συμβόλαιο οριστικό η εξόφληση τιμήματος για οποιαδήποτε συμφωνία έχει γίνει στο παρελθόν με μεταβατική διάταξη.

Να χαιρετήσω, τέλος, το άρθρο 33 που αφορά τον ειδικό τραπεζικό λογαριασμό που ήταν ένα αίτημα για να μπορούμε να εξυπηρετήσουμε τις συναλλαγές, τις παρακρατήσεις τιμήματος και ΕΝΦΙΑ για την ΑΑΔΕ. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Σφάντος.

**ΝΙΚΟΣ ΣΦΑΝΤΟΣ (Γενικός Γραμματέας του ΔΣ της Ομοσπονδίας Βιοτεχνικών Σωματείων Αττικής (ΟΒΣΑ)):** Ευχαριστώ, κ. Πρόεδρε. Η Ομοσπονδία μας αποτελεί τη μεγαλύτερη Ομοσπονδία Επαγγελματιών και Βιοτεχνών στην Αττική. Αλγεινή εντύπωση προκαλεί μόνο ότι το φορολογικό νομοσχέδιο έχει κάποια σχέση με τη δικαιοσύνη. Μια ματιά να ρίξει κανείς τι συνεισφέρουν στον κρατικό κορβανά οι μονοπωλιακοί όμιλοι, οι εφοπλιστικοί όμιλοι, οι τραπεζικοί όμιλοι και οι ιδιοκτήτες τους και τί ο υπόλοιπος λαός, θα καταλάβει την πραγματική έννοια της αδικίας.

Πώς είναι δυνατόν οι εφοπλιστές, οι τραπεζίτες, οι μεγαλέμποροι, οι βιομήχανοι, να πληρώνουν λιγότερα από τους επαγγελματίες, από τους εργαζόμενους και από τους συνταξιούχους; Γιατί βρίσκονται σκοπίμως έξω από το κάδρο της περιβόητης φορολογικής δικαιοσύνης όσοι δηλώνουν αμύθητο πλούτο; Ενώ και με το παρόν νομοσχέδιο δίνονται νέα δώρα στα άρθρα 49 και 50 ακριβώς σε αυτές τις κατηγορίες με τη μείωση ………. του κεφαλαίου και αγοραπωλησίας μετοχών.

Βέβαια, εμείς, ως Ομοσπονδία δεν ξεχνάμε ότι αυτός ο νόμος είναι προαπαιτούμενο για την εκταμίευση του Ταμείου Ανάκαμψης. Τεράστια, δηλαδή, κεφάλαια που κατευθύνονται ήδη σε μεγάλους μονοπωλιακούς ομίλους. Το νέο φορολογικό νομοσχέδιο είναι κεφαλικός φόρος και όπως κάθε κεφαλικός φόρος χτυπάει πάντα τους μικρούς. Το ίδιο το Υπουργείο αναφέρει ότι από τους 735 χιλιάδες ελεύθερους επαγγελματίες οι 473 χιλιάδες, δηλαδή, πάνω από 6 στους 10 θα πληρώνουν παραπάνω φόρο κατά μέσο όρο 1.440 ευρώ ο καθένας.

Ενώ από τη μία, όπως προβλέπουν τα άρθρα ………….. το 23ο, κάποιος που δηλώνει 10.000 ευρώ εισόδημα φέτος θα πληρώσουν φορολογία 1.550 ευρώ. Την επόμενη χρονιά, αν ψηφιστεί το παρόν νομοσχέδιο, που οι επαγγελματίες έχουν βαφτίσει πραγματικό έκτρωμα, θα πληρώσει 2.150 ευρώ. Παρόλο που το τέλος επιτηδεύματος είναι μικρότερο. Το κράτος θα θεωρεί ότι κερδίζει ο επαγγελματίας 14.196 ευρώ και πάνω σε αυτό θα τον φορολογήσει.

Για τον ίδιο τον επαγγελματία αν απασχολεί έναν εργαζόμενο προστίθεται στο τεκμαρτό του εισόδημα και ένα καπέλο 10% επί του ετήσιου κόστους μισθοδοσίας του προσωπικού. Επομένως, μεγαλώνει ακόμα περισσότερο φτάνοντας τα 2. 460 ευρώ από 1.550 ευρώ που είναι ο φόρος σήμερα.

Για τα πιο μικρά εισοδήματα ας μη συζητήσουμε καλύτερα, αφού οι αυξήσεις που προκύπτουν είναι πολύ μεγάλες. Από την άλλη, όπως αποτυπώνεται στα άρθρα 3 μέχρι 11, το νέο νομοσχέδιο καθιερώνει ένα ψηφιακό λαβύρινθο που θα οδηγήσει χιλιάδες ατομικές επιχειρήσεις που δεν έχουν τη δυνατότητα οργανωμένων λογιστηρίων, πραγματικά στον γκρεμό.

Κύριε Πρόεδρε, κύριοι Βουλευτές, το νομοσχέδιο αυτό θα οδηγήσει μαθηματικά σε νέα χρέη και νέα αδιέξοδα, ειδικά αυτούς που όντως έχουν μικρά εισοδήματα, αυτούς που έτσι κι αλλιώς δυσκολεύονται να τα βγάλουν πέρα. Όλοι αυτοί πληρώνουν φόρους. Είναι ψέμα ότι δεν πληρώνουν τίποτα. Πέρα από την φορολογία εισοδήματος που προκύπτει από τα τεκμήρια διαβίωσης, ανεξάρτητα με το τι δηλώνει ο καθένας, πληρώνουν ΕΝΦΙΑ, υψηλό ΦΠΑ, φόρους στα καύσιμα, δημοτικά τέλη και πάει λέγοντας.

Πληρώνουμε, επίσης, τα φροντιστήρια των παιδιών, την ιδιωτική υγεία, τις υποδομές, δηλαδή, που είναι κουτσές, την κοινωνική προστασία που είναι λειψή. Αν θέλει η Κυβέρνηση να αντιμετωπίσει τη φοροδιαφυγή και να βοηθήσει τα πιο ευάλωτα στρώματα ας εφαρμόσει τα αιτήματά μας. Ας καθιερώσει φορολόγηση με βάση τα πραγματικά εισοδήματα και όχι, με κάθε είδους τεκμήρια διαβίωσης και φορολόγησης που πρέπει να καταργηθούν.

Ας καθιερώσει το αφορολόγητο στα 12.000 ευρώ για κάθε επαγγελματία και 3.000 ευρώ για κάθε παιδί, όπως ίσχυε πριν τα μνημόνια, ώστε να εξασφαλίζει τις οικογενειακές ανάγκες και τις ανάγκες της επιχείρησης του. Ας καταργήσει το τέλος επιτηδεύματος για όλους. Ας διαγράψει μέρος των άδικων οφειλών, λόγω των μνημονίων και αντιλαϊκών νόμων, αναστολών λόγω lockdown, φυσικών καταστροφών και τα λοιπά.

Ας εξασφαλίσει ακατάσχετο επαγγελματικό λογαριασμό για τις μικρές επιχειρήσεις, ώστε να τακτοποιούν κατά προτεραιότητα χρέη και υποχρεώσεις και όχι, τα κάθε λογής κοράκια που αρμέγουν τους τραπεζικούς λογαριασμούς με τις αφαιμάξεις.

 Οι επαγγελματίες και αύριο και τις επόμενες ημέρες θα είναι στον δρόμο και θα ζητούν μέχρι την τελευταία στιγμή την απόσυρση αυτού του φορολογικού εκτρώματος. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μάλλιος.

**ΘΕΟΔΩΡΟΣ ΜΑΛΛΙΟΣ (Προέδρος της Πανελλήνιας Ομοσπονδίας Μισθωτών Περιπτέρων):** Ευχαριστώ, κ. Πρόεδρε. Να ξεκινήσω, λοιπόν, κύριε Υπουργέ, από το πώς μας προσδιορίσατε τον μέσο όρο του ΚΑΔ. Αυτό το κάνατε παίρνοντας τον τετραψήφιο 4719 και 12 ακόμα που ακολουθούν αυτόν τον 4719, μέσα στα οποία, πρέπει να πω ότι έχετε συμπεριλάβει και το λιανικό εμπόριο ερωτικού περιεχομένου «sex shop».

Θα πω γι’ αυτό μια κουβέντα. Λιανικό εμπόριο διαφόρων προϊόντων από καταστήματα αφορολογήτων και πάει λέγοντας. Για να μας βγάλετε το 294.000, το οποίο, επ’ ουδενί δεν προσεγγίζει το πραγματικό. Κατά την εκτίμησή μας είναι κοντά στις 600.000. Να πω εδώ με μαύρο χιούμορ αστειευόμενος, ότι πραγματικά θα μας χρειαστεί να ταιριάξουμε τα «sex shop» γιατί αν αυτό συνεχιστεί και δεν το αλλάξετε, θα χρειαστούμε τα ερωτικά βοηθήματα τους και θα τους ανεβάσουμε και τον τζίρο και θα τους τους κάνουμε και κακό στους ανθρώπους.

Για το 5%, για εμάς είναι καταδικαστικό, είναι ξαφνικός θάνατος. Δεν γίνεται με μεικτό 4% σε προϊόντα όπως τα τσιγάρα που είναι 4% ο μέσος όρος μας, οι κάρτες κινητής στο 0,80%, με τα εισιτήρια στο 3%, οι παρκοκάρτες στο 2%, ο Τύπος 6% στην Αττική, αλλά σε άλλες περιοχές της Ελλάδας είναι 4%. Να μας φορολογείτε με 5%. Δηλαδή, να βγάζουμε τρία και να μας παίρνετε 5. Πώς θα γίνει αυτό;

Άραγε, υπάρχει δικαστήριο ευρωπαϊκό ή ελληνικό που πραγματικά δεν θα δεχτεί μια τέτοια προσφυγή; Θα το εξετάσουμε και με τους άλλους επιστημονικούς φορείς.

Όσον αφορά το 5%, πολύ φοβάμαι ότι οι συνεργάτες σας, σας έχουν εγκλωβίσει σε ένα αδιέξοδο στην περίπτωσή μας. Δεν σας ενημερώνουν σωστά. Κατά τα άλλα, μπορεί να είναι άξιοι οι άνθρωποι, αλλά σε αυτό νομίζω ότι έκαναν πολύ μεγάλο λάθος. Να συμπληρώσουμε σε αυτό το σημείο ότι έχουμε και το 0,80% περίπου σε μέσους όρους με το POS, το οποίο, επίσης, έχετε παραδεχθεί και εσείς και ο κ. Βεσυρόπουλος, ότι έχουμε απόλυτο δίκιο. Δεν θα πρέπει να μας το αποδώσετε;

Επειδή φαίνεται ότι πάτε να κάνετε κάτι μεσοβέζικες λύσεις που για μας είναι ότι χειρότερο μπορεί να συμβεί, γιατί αν το πάρετε πίσω που σε αυτό επιμένουμε και απαιτούμε, δηλαδή, να πάρετε πίσω το 80% του τζίρου μας αυτά που είναι σε μηδενικό ΦΠΑ, τώρα, όμως, όχι εκ των υστέρων Εάν το πάρετε, λοιπόν, αυτό πίσω, έχει καλώς. Συνεχίζουμε να αγωνιζόμαστε. Αν το κρατήσετε έτσι όπως έχει, φύγαμε αυτόματα. Αν μας πάτε σε μεσοβέζικες λύσεις, εκεί θα είναι το απόλυτο δράμα για εμάς, διότι, ούτε να φύγουμε, ούτε να κάτσουμε. Σας παρακαλούμε θερμά, λοιπόν, αυτό να το λάβετε πάρα πολύ σοβαρά υπόψη στις αποφάσεις που θα πάρετε τις επόμενες ημέρες.

Τώρα αν δεν τα θέλετε για κάποιο λόγο τα περίπτερα, θα σας παρακαλέσω επίσης να έχετε το πολιτικό θάρρος και να βγείτε να το πείτε ευθαρσώς. Τίποτα άλλο ενδιάμεσο, δεν δεχόμαστε. Όπως είπα και νωρίτερα λοιπόν, εξαιρέστε αμέσως το 80% του τζίρου, βρείτε τρόπους. Νομίζουμε ότι υπάρχουν, διότι μετά όπως λένε και σε ένα χωριό της Αιτωλοακαρνανίας, από το οποίο κατάγομαι, «πιάσε το λύκο και πάρτου την κάπα» και όποιος κατάλαβε, κατάλαβε.

 Πως θα φοροαποφύγουμε εμείς, κύριε Υπουργέ, όταν στο 80% του τζίρου αγοράζουμε από συγκεκριμένους προμηθευτές που τους ξέρετε, είναι οι μεγάλες καπνοβιομηχανίες ή οι μεγάλες τηλεπικοινωνιακές. Πώς θα ξεφύγουμε από το 80% τζίρου; Στο υπόλοιπο 20%; Βεβαίως παραδεχόμαστε, ότι φοροδιαφεύγουμε. Πρέπει να επιβιώσουμε με κάποιο τρόπο, όπως μόλις σας εξήγησα και σας εξήγησα και από κοντά, γιατί πρέπει εδώ να παραδεχτώ και να σας αποδώσω, ότι μας δεχτήκατε. Μας ακούσατε και ελπίζουμε σε αυτό. Όσο για το μαχητό, εμείς οι περιπτεράδες, όπως ξέρετε, είμαστε εκτεθειμένοι στα πεζοδρόμια και σε διάφορους άλλους χώρους, όπου γίνονται δημόσια έργα κοινής ωφέλειας και πάει λέγοντας. Πως θα το αποδείξουμε αυτό; Θα μας στείλετε και εμάς λοιπόν τον έφορο «μπαμπούλα»; Επιμένω στον «μπαμπούλα». Επίσης θα μας μπλέξετε στη φορολογική γραφειοκρατία, για να αποδείξουμε τι; Θα πρέπει να δείτε σαφείς και ξεκάθαρους τρόπους. Ας είναι υπουργικές αποφάσεις, αν δεν το κάνετε τώρα.

Επίσης να πω εδώ πέρα, ότι όποιος πάει σε τέτοιον έλεγχο, είτε εμείς είτε όποιος άλλος επαγγελματίας, θα πάει να θυσιαστεί γιατί θα πρέπει να τιμωρηθεί παραδειγματικά ούτως ώστε να αποφύγουν οι επόμενοι να πάνε εκεί και γι’ αυτό το κάνατε, κατά τη γνώμη μας. Εκτός αν μπορέσουμε και συνεννοηθούμε μεγάλες μάζες και ορμήσουμε όλοι μαζί κι έτσι τινάξουμε το σύστημα σας στον αέρα.

 Επίσης, θα έπρεπε να υπάρχει κλιμάκωση στο 5%. Δεν μπορεί να παίρνεις το μέσο όρο και ό,τι είναι από κει μέχρι και στο άπειρο να το έχεις στο 5%, δεν κολλάει. Επιχειρήματα ακούμε αυτές τις ημέρες, που για μένα είναι εντελώς λαϊκίστικα του τύπου, πώς ζουν αυτοί. Ξέρετε πως ζουν, κύριε Υπουργέ; Όπως ζουν ένα με ενάμιση εκατομμύριο χαμηλοσυνταξιούχοι και χαμηλόμισθοι, οι οποίοι παίρνουν κάτω από τον κατώτατο μισθό. Γιατί δεν αναρωτιέστε, αλήθεια και γι’ αυτούς; Δεν έχουμε προσωπικό, λέτε και τώρα που θα καθαρίσουμε με εσάς, θα πάμε στους μεγάλους. Όχι, εμείς λέμε, ξεκινήστε από τους μεγάλους και όταν έρθει η ώρα μας, ευχαρίστως, με μεγάλη χαρά θα συμβάλλουμε.

Για τη φορολογική συνείδηση, θα πω μια τελευταία κουβέντα. Το αντίθετο θα γίνει από αυτό που λέτε ότι θα διαμορφώσετε με αυτό το τερατούργημα εδώ, το έκτρωμα ή όπως θέλει να το πει κανείς για την φορολογική συνείδηση. Αλήθεια το λέτε αυτό ή το πιστεύετε, που το λέτε δημόσια; Εμείς θεωρούμε, ότι ακριβώς το αντίθετο θα συμβεί. Γιατί αυτό το πράγμα, είναι εντελώς εχθρικό για μας. Σας ακούω αυτές τις μέρες να χρησιμοποιείτε τις βόρειες χώρες και τη φορολογική συνείδηση που έχει η Νορβηγία. Αλήθεια, ξερό θα το πετάτε αυτό το επιχείρημα ή θα λέμε ταυτόχρονα, ότι η διαφθορά και όλα που την συνοδεύουν, δεν αφήνουν κανέναν άνθρωπο καλοπροαίρετο να μπει σε αυτή τη διαδικασία της διαμόρφωσης φορολογικής συνείδησης; Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει η κυρία Τραχήλη.

**ΑΘΗΝΑ ΤΡΑΧΗΛΗ(Πρόεδρος του Πανελλήνιου Κτηνιατρικού Συλλόγου Ελλάδας)**: Κύριε Πρόεδρε, κύριε Υπουργέ, κύριοι Βουλευτές, κυρίες και κύριοι, σας ευχαριστώ που μας καλέσατε σήμερα εδώ, εκπροσωπώντας τον Πανελλήνιο Κτηνιατρικό Σύλλογο, τους κτηνιάτρους της χώρας, τους επιστήμονες υγείας, τους ανθρώπους στυλοβάτες της ελληνικής κτηνοτροφίας, οι οποίοι όλα αυτά τα χρόνια διεκδικούμε και εμείς από την πλευρά μας, ένα δίκαιο και σταθερό φορολογικό σύστημα. Ξαφνικά βρισκόμαστε μπροστά σε ένα νέο νομοσχέδιο, το οποίο θα μας φορολογεί με βάση το τεκμαρτό εισόδημα, το οποίο όπως ορίζετε, θα προσαυξάνεται αφενός με βάση το χρόνο άσκησης του επαγγέλματος, συσσωρευτικά με βάση το ετήσιο κόστος μισθοδοσίας, με βάση το μέσο όρο του ΚΑΔ και όλα αυτά. Δεν είναι αρκετά, κύριε Υπουργέ, κύριοι Βουλευτές, όλα αυτά τα ψηφιακά εργαλεία, τα οποία έχουμε στα ιατρεία μας και τα χρησιμοποιούμε καθημερινά, οπότε μπορείτε να βρείτε τα πραγματικά έσοδα και τα πραγματικά έξοδα; Άποψή μας είναι ότι η σωστή και δίκαιη φορολόγηση, είναι έσοδα μείον έξοδα.

Ταυτόχρονα σαν κτηνίατροι, έχουμε το μοναδικό προνόμιο ενώ είμαστε γιατροί, να έχουμε το υψηλότερο ΦΠΑ στην παροχή υπηρεσιών σε όλη την Ευρωπαϊκή Ένωση. Είχαμε κάνει και μια συνάντηση με τον κ. Βεσυρόπουλο, την εποχή που ήταν Υπουργός και είχαμε πει ότι θα το συζητήσουμε, αλλά μετά δεν προλάβαμε. Έχουμε όλα τα στοιχεία, πουθενά 24% κύριε Υπουργέ, μόνο στην Ελλάδα. Ταυτόχρονα, σχετικά με τα κτηνιατρικά φάρμακα, που η νομοθεσία και η κυκλοφορία τους διέπεται από τον ελληνικό οργανισμό φαρμάκων όπως τα ανθρώπινα φάρμακα, ΦΠΑ 13% στα κτηνιατρικά, τα οποία σχετίζονται και με την κτηνοτροφία, άρα τη διατροφική επάρκεια της χώρας, ενώ στα ανθρώπινα φάρμακα 6%. Ζωοτροφές 6% στα παραγωγικά ζώα, 24% στα κατοικίδια ζώα, τα οποία να μην ξεχνάμε τα 3 χρόνια της πανδημίας πόσο μας βοήθησαν στη διατήρηση της ψυχικής μας υγείας, μένοντας μέσα στο σπίτι.

Θεωρούμε, ότι το νομοσχέδιο θα πρέπει να παγώσει και να ξαναγίνει μια συζήτηση με όλους τους φορείς, με όλα τα επαγγέλματα, τα οποία έχουν πάρα πολλές ιδιαιτερότητες. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Κιούσης.

**ΜΙΧΑΗΛ ΚΙΟΥΣΗΣ(Πρόεδρος της Ομοσπονδίας Βενζινοπωλών Ελλάδας)**: Κύριε Πρόεδρε, κύριε Υπουργέ, κυρίες και κύριοι Βουλευτές, επί των άρθρων του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής», όσον αφορά στον τομέα των καυσίμων, έχουμε να παρατηρήσουμε τα εξής. Η προσπάθεια πάταξης της παραβατικότητας στον τομέα των καυσίμων, όχι μόνο είναι θετική αλλά είναι και πολύ αναγκαία. Μεγάλα ποσά διαφεύγουν της νόμιμης διακίνησης, με αποτέλεσμα να πλήττονται οι νόμιμες επιχειρήσεις του κλάδου, τα δημόσια έσοδα και το χειρότερο, να κατανέμεται μεταξύ των νόμιμων φορολογούμενων επιχειρήσεων και καταναλωτών, οι διαφυγόντες φόροι.

Γνωρίζουμε, ότι από δεκαετίες τώρα διεξάγεται μια ατελείωτη μάχη με τους λαθρεμπόρους. Δυστυχώς, παρά τα όσα κατά καιρούς έχουν διακηρυχτεί η πάταξη της παραβατικότητας παραμένει πάντα ζητούμενο, άλλοτε αίτια για το πρόβλημα είναι η πολιτική βούληση, άλλοτε είναι η εφευρετικότητα των παραβατών, άλλοτε οι ελλείψεις και οι αδυναμίες των ελεγκτικών μηχανισμών. Όπως και να έχει όμως, το θέμα παραμένει άλυτο.

Θεωρούμε ότι στο νομοσχέδιο που πηγαίνει προς ψήφιση, υπάρχουν άρθρα που συμβάλλουν για να μειωθεί, για να περιοριστεί – να μην χρησιμοποιήσω την λέξη «παταχθεί» – η παραβατικότητα στον κλάδο μας. Φυσικά, όλοι γνωρίζουμε ότι βασική αιτία των παραβάσεων, το κίνητρο δηλαδή, είναι η μεγάλη φορολογία στα καύσιμα, οι μεγάλοι ειδικοί φόροι και το ΦΠΑ. Από εκεί και μετά και από τις διατάξεις, χρήζει συγκεκριμένης διευκρίνισης η έννοια της δέουσας επιμέλειας των εταιριών εμπορίας και η έκταση αυτής. Σε κάθε περίπτωση πάντως, που η εταιρεία δεν μπορεί να ασκήσει το νόμιμο έλεγχο επί της νομιμότητας των πρατηρίων, πρέπει να ενημερώνει τα αρμόδια όργανα του κράτους. Γι’ αυτό, ζητάμε ενίσχυση με τεχνικά μέσα των κρατικών ελεγκτικών οργάνων. Κανείς φυσικά δεν μπορεί να τα υποκαταστήσει.

Όσον αφορά το άρθρο 21 παράγραφο 4, 5, 6 και το άρθρο 22 παράγραφο 4α και 4γ, χρειάζεται να διευκρινίσουμε τι εννοούμε ή στο προς ψήφιση νομοσχέδιο ή αν έπονται υπουργικές αποφάσεις να υπάρχει κατηγοριοποίηση των ποινών. Δεν είναι δυνατόν κάποιος που νοθεύει, κάποιος που λαθρεμπορεύει, κάποιος που χρησιμοποιεί αθέμιτα μέσα και κάνει εσκεμμένη ανάπτυξη πετρελαιοειδών με διαλύτες ή με κάποια άλλα προϊόντα, για τα οποία δεν υφίστανται ειδικός φόρος κατανάλωσης ή είναι τεράστια η διαφορά τους, να έχουν τις ίδιες ποινές με κάποιον που είχε γίνει λάθος στο δείγμα ή με κάποιον που χωρίς οικονομικό όφελος σε ένα διαμέρισμα αμόλυβδης που έχει μεγαλύτερο ειδικό φόρο κατανάλωσης από πετρέλαιο, με ένα δύο λίτρα να χαλάσει το δείγμα από αμέλεια, από αφέλεια, από λάθος πολλών εμπλεκόμενων φορέων, να έχει την ίδια αντιμετώπιση με ένα λαθρέμπορο που ρίχνει χιλιάδες και προωθεί κάνοντας κακό στα δημόσια έσοδα και στους καταναλωτές και σε όλους και προωθεί και διακινεί χιλιάδες λίτρα λαθραίων διαλυτών ή καυσίμου.

Δεν μπορεί να έχουμε τις ίδιες ποινές. Αυτό θέλει πάρα πολλή προσοχή, για να μην την «πατήσουμε» και αντί να ψάξουμε να βρούμε και να λύσουμε, όπως σωστά λέει το νομοσχέδιο που πάει για ψήφιση- για 2 έτη, το μέρος που καταδολιεύει τις αντλίες, πάμε και κλείσουμε συναδέλφους και να την «πατήσουμε», όπως σε κάποια άλλα νομοσχέδια, που εν τέλει την πάτησαν οι νοικοκυραίοι.

Από εκεί και μετά, η Ομοσπονδία Βενζινοπωλών Ελλάδος έχει προτείνει, από χρόνια, ολιστικό έλεγχο της φόρτωσης, διακίνησης, αποθήκευσης και διάθεσης από τα διυλιστήρια μέχρι τον τελικό καταναλωτή, με χρήση νέων τεχνολογιών και, ταυτόχρονα, φυσικό έλεγχο της λειτουργίας του συστήματος εισροών-εκροών, σε όλους τους κλάδους, από την αρχή μέχρι το τέλος. Μιλάμε για ενιαίο ολιστικό έλεγχο, σε παρόντα χρόνο, που ανά πάσα στιγμή μπορεί να βλέπει πως διακινούνται τα καύσιμα, με μηδενική εκκρεμότητα. Σήμερα, με την ψηφιακή τεχνολογία και την τεχνητή νοημοσύνη, αυτό είναι δυνατό.

Σας ευχαριστούμε πολύ για την πρόσκληση.

Φυσικά, τις θέσεις μας θα τις στείλουμε στην Επιτροπή, γραπτώς.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Κιούση, με τον οποίον ολοκληρώσαμε τον πρώτο κύκλο της ακρόασης των φορέων.

Τώρα τον λόγο έχουν οι Εισηγητές και οι Ειδικοί Αγορητές για να θέσουν ερωτήσεις.

Ορίστε, κύριε Μπαραλιάκο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Δεν έχω κάποια ερώτηση. Σας παρακαλώ να προχωρήσουμε παρακάτω.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Μπαραλιάκο. Το λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Θα ήθελα να ρωτήσω τον κύριο Πιτσιλή για τους ελέγχους που έχει κάνει η Αρχή, τα τελευταία 3 χρόνια, και τον πληθυσμό των υπηρετούντων υπαλλήλων στην Αρχή, πάντα βέβαια σε σχέση με τις ανάγκες οποιουδήποτε αυριανού ελέγχου και το 2024. Αλλά και στην περίπτωση που ένα πλήθος φορολογουμένων, από αυτούς σήμερα που καλούνται να πληρώσουν με βάση το τεκμαρτό και καθίσταται τάχα -χρυσώνοντας το χάπι η Κυβέρνηση- μαχητό, αυτό που έχουν να φορολογηθούν, και αν μπορεί η Υπηρεσία να ανταποκριθεί. Εγώ σας λέω το εξής. Κοιτά να φορολογήσει η Κυβέρνηση 473.000 εισοδηματίες τάχα και ρωτάω: Αν έχουμε ενστάσεις και ζητηθεί έλεγχος από 250.000-300.000 φορολογούμενους, είναι δυνατόν η Υπηρεσία να μπορέσει να ανταποκριθεί; Και αν θα μπορέσει να ανταποκριθεί, γιατί δεν το έχει κάνει μέχρι σήμερα, προκειμένου να πατάξουμε τη φοροδιαφυγή σε αυτό τον πληθυσμό φορολογουμένων; Το ένα είναι αυτό.

Μια δεύτερη ερώτηση στον κύριο Πιτσιλή είναι, στην περίπτωση που ξεκινήσει διοικητικά ο έλεγχος και οδηγηθούμε ακόμη και στα δικαστήρια με προσφυγές κλπ., πόσος χρόνος χρειάζεται και τι θα κάνει ο φορολογούμενος; Θα είναι υποχρεωμένος, κάθε χρόνο, να καταβάλει φόρο, με βάση το τεκμαρτό και με προσαυξήσεις, μέχρι να περαιωθεί η υπόθεσή του; Γιατί, αν συμβεί αυτό, πραγματικά μιλάμε για λουκέτο και για φυλακή ο κάθε φορολογούμενος.

Μία, δύο ερωτήσεις θα ήθελα να κάνω στον κύριο Βερβεσό.

Κύριε Πρόεδρε, έχετε μία εικόνα –έχετε, άλλωστε, δημόσια τοποθετηθεί- για τους δικηγόρους Αθηνών, Πειραιά και Θεσσαλονίκης, οι οποίοι έχουν τις κατοικίες τους ως γραφεία και τόπο επαγγελματικής δραστηριότητας. Έχουμε ανάλογα στοιχεία για τους συναδέλφους σας δικηγόρους, στην υπόλοιπη Ελλάδα; Και αν έχουμε εικόνα, πόσο είναι αυτό το ποσοστό; Και, αν μπορείτε, να παρουσιάσετε και στην Επιτροπή μας κάποια στατιστικά στοιχεία σε σχέση με συναδέλφους σας για το πόσα γραμμάτια κόβουν το χρόνο. Αν έχουμε τέτοια στοιχεία, γιατί θα κληθεί να πληρώσει φόρο και ένας συνάδελφός σας που κόβει και 5 γραμμάτια και 10 γραμμάτια το χρόνο. Το ζήτημα δεν είναι να γίνει ντελιβεράς, όπως κυνικά και με απαράδεκτο τρόπο τοποθετήθηκε ο Υφυπουργός Εργασίας. Το ζήτημα είναι να μπορέσει να συνεχίσει να υπάρχει στο χώρο.

Και μια ερώτηση τελευταία προς τον κύριο Καββαθά, αν έχουμε κάποια στατιστικά στοιχεία. Πόσοι συμπεριλαμβάνονται σε αυτές τις 473.000, που κυνηγάει σήμερα η Κυβέρνηση, από τον δικό σας χώρο και με ποια εισοδήματα δηλωθέντα; Αν έχετε να μας παρουσιάσετε κάποια στοιχεία, για να δούμε τελικά ποιους κυνηγάει και τι κυνηγάει η Κυβέρνηση ή αν έρχεται να βάλει μόνο έναν οριζόντιο κεφαλικό φόρο.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Γαβρήλο. Το λόγο έχει ο κ. Κουκουλόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Ιατρίδη Τσαμπίκα (Μίκα), Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Γεροβασίλη Όλγα, Καραμέρος Γεώργιος, Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος, Κωνσταντοπούλου Ζωή, Τσακαλώτος Ευκλείδης και Χουρδάκης Μιχαήλ.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Συγχαίρω και δημόσια και εσάς, διότι δείξαμε μία ουσιαστική αντιμετώπιση της σοβαρότητας του νομοσχεδίου. Δεν μείναμε στο τυπικό του Κανονισμού, για να προσκληθούν όσο γίνεται περισσότεροι φορείς και αποδείχτηκε ότι τελικά ήταν πολύ σωστό, μια ορθή πράξη και απόφαση δική σας. Διότι, με βάση τον Κανονισμό, μπορούσατε να περιορίσετε πάρα πολύ τον αριθμό. Θέλω να ευχαριστήσω πραγματικά, χωρίς καμία εξαίρεση, όλες και όλους που κατέθεσαν σήμερα τις προτάσεις τους. Νομίζω ότι μπήκαν καινούργιες διαστάσεις και φωτίστηκαν πλευρές ιδιαίτερα σημαντικές. Νομίζω ότι είναι πολύτιμο εργαλείο για εμάς. Εξάλλου, αυτήν την έννοια έχουν αυτές οι διαδικασίες. Είναι η ώρα για να ακούμε.

Εγώ δεν θα κάνω κάποια τοποθέτηση. Θέλω να κάνω ερωτήσεις, διότι σήμερα ήρθαμε για να ακούσουμε.

Λοιπόν, ξεκινάω από την ΑΑΔΕ, την οποία επέμενα πάρα πολύ να είναι εδώ.

Το πρώτο ερώτημα μου πρέπει να γίνει ως εξής, επειδή λέμε κάποια πράγματα για κάμερες μέσα, ακόμη και για τις καταγγελίες με τις αμοιβές τώρα για το κομμάτι των καυσίμων. Το ερώτημα είναι απλό και συγκεκριμένο. Τι διασφαλίσεις υπάρχουν για το κρίσιμο ζήτημα των προσωπικών δεδομένων;

Είναι πάρα πολύ κρίσιμο και οπωσδήποτε καταλαβαίνετε ότι η κακοπιστία είναι το ευκολότερο πράγμα. Στις μέρες μας, κυκλοφορεί η είδηση ότι πήγαν κατά λάθος κωδικοί –δικοί μου σε εσάς και δικοί σας σε εμένα- από ένα ανθρώπινο λάθος κ.λπ. και αναρωτιέται ένας καλόπιστος πολίτης «καλά όλα αυτά, αλλά δεν θα έπρεπε». Αυτό θα το ρωτούσα στην Κυβέρνηση, αλλά περιμένω και μια απάντηση από εσάς που είστε επί του πεδίου και έχετε και την αρμοδιότητα.

 Το δεύτερο ερώτημά μου είναι το αν μπλοκάρει ο έλεγχος –ειπώθηκε προηγουμένως από συνάδελφο- αν είναι μεγάλος ο αριθμός κάτω από το όριο. Οπότε, να μην το ρωτήσω ξανά.

Ένα άλλο πολύ συγκεκριμένο ερώτημα είναι το πόσοι έλεγχοι γίνονται σε ετήσια βάση. Δεν θέλω συγκεντρωτικά 3 χρόνια και 5 και 10, αλλά περίπου. Δηλαδή, φέτος, τι αριθμό ελέγχων είχαμε; Μιλάω πάντα για το Εισόδημα, που είναι και το κεντρικό ζήτημα του νομοσχεδίου. Πόσοι έλεγχοι γίνονται και υπό ποιες προϋποθέσεις μπορεί να ενισχυθεί η Αρχή, έτσι ώστε να διενεργεί περισσότερους ελέγχους;

Είναι πάρα πολύ κρίσιμο ζήτημα αυτό γιατί το επιχείρημα του Υπουργείου όταν παρουσίασε αρχικά τις διατάξεις ήταν ότι είναι πολυπληθής η ομάδα των ελεύθερων επαγγελματιών. Παρουσιάζει αρκετά προβλήματα ο έλεγχος γι΄αυτό και ήταν ένας από τους λόγους που υποτίθεται πήγαμε σε έναν οριζόντιο τεκμαρτό φόρο. Ποιος είναι αυτός ο αριθμός τελικά και υπό ποιους όρους και προϋποθέσεις και πώς θα μπορέσει να αποφασίσει και η Βουλή να ενισχυθεί αυτή η δυνατότητα της ΑΑΔΕ δεδομένου ότι υπέρ του ελέγχου είμαστε άπαντες, δεν είναι κανείς εναντίον.

Το τρίτο ερώτημά μου στον κ. Πιτσιλή είναι, διαχρονικά αν το έχετε ευχαρίστως να το ακούσουμε, αλλά επί του πεδίου, δηλαδή, αυτά που βεβαιώνονται φέτος και κυρίως ως προς το εισόδημα, τι ποσοστό περίπου των ληξιπρόθεσμων είναι τα πρόστιμα; Βεβαιώνονται σήμερα σε μένα 100, έχω και το πρόστιμο, έχω και τον τόκο υπερημερίας, εάν δεν προβώ σε καμία ρύθμιση κ.λπ. στο κομμάτι αυτό που είναι ληξιπρόθεσμο πια διότι δεν εξυπηρετείται, ποια είναι περίπου η σχέση κύριας οφειλής και προστίμου; Αυτό ρωτάω αν υπάρχουν κάποια στοιχεία.

Επίσης έχω κάποια ερωτήματα προς τον Δικηγορικό Σύλλογο. Θέλω να ρωτήσω να μας δώσει κάποια στοιχεία για το κομμάτι της απαλλαγής κάποιων πράξεων από τον ΦΠΑ σε σχέση με την ευρωπαϊκή εμπειρία. Τι συμβαίνει σε όλη την Ευρώπη; Πώς και γιατί και πώς οργανώνεται εδώ και αν υπήρχε και από τον Κτηνιατρικό Σύλλογο κάτι αντίστοιχο, που έθεσε με μεγάλη έμφαση το ΦΠΑ, που είναι πολύ ευαίσθητο θέμα. Αφορά αγροτικό κόσμο γιατί τελικά εκεί περνάει το κοστολόγιο. Δεν ξέρω από τις λαϊκές Βορείου Ελλάδος δεν το είχα αυτό το ερώτημα. Υπάρχει τέτοιο ζήτημα; Τον Υπουργό θέλω να ρωτήσω, όχι τον φορέα. Υπάρχει τέτοιο ζήτημα για τους παραγωγούς; Ειλικρινά μας είχε ξεφύγει ότι τους καταλαμβάνει το νομοσχέδιο και σε ποιες διατάξεις. Πείτε μας λίγο πιο αναλυτικά. Δεν έχει τεθεί τέτοιο ζήτημα από κανέναν μας πρέπει να είμαστε ειλικρινείς. Πείτε μας αναλυτικά ποιο άρθρο καταλαμβάνει τους παραγωγούς, γιατί έχω την εντύπωση, όπως είναι διατυπωμένες οι διατάξεις, μάλλον εξαιρούνται, δεν ξέρω αν κάνω λάθος. Το ρωτάω και στον Υφυπουργό γιατί αν πραγματικά έχουν τα πράγματα όπως είπατε για τον κατ΄ επάγγελμα αγρότη όντως υπάρχει ένα ζήτημα που πρέπει να το δούμε.

Έχω και ένα ακόμη ερώτημα για τον εκπρόσωπο του Συνδέσμου Παρόχων POS. Είπατε νωρίτερα για αθέμιτο ανταγωνισμό από τις ξένες πλατφόρμες. Κάντε το λίγο πιο συγκεκριμένο, με ποιον τρόπο είναι αθέμιτος ανταγωνισμός για να το κατανοήσουμε, να το χωνέψουμε λιγάκι. Πού ακριβώς έγκειται το αθέμιτο του ανταγωνισμού;

Η τελευταία ερώτησή μου αφορά τους Προέδρους της ΓΣΕΒΕΕ και του Επιμελητηρίου Αθηνών. Θέλω να τους κάνω ουσιαστικά το ίδιο ερώτημα.

Στους δύο Προέδρους επειδή πραγματικά εκπροσωπούν εκατοντάδες χιλιάδες αθροιστικά, πρώτα απ΄όλα η ΓΣΕΒΕΕ φυσικά που είναι πανελλαδικού χαρακτήρα, θέλω να κάνω το εξής ερώτημα. Επειδή εμείς έχουμε μία αντίρρηση κάθετη με το νομοσχέδιο στο σκέλος της εισαγωγής τεκμαρτού στη φορολόγηση. Θεωρούμε ότι είναι μεγάλη οπισθοδρόμηση και από την άλλη πασχίζουμε, καταθέσαμε και πρόκειται να καταθέσουμε και τις επόμενες μέρες και συγκεκριμένες προτάσεις για τον περιορισμό της φοροδιαφυγής. Δεν περιοριζόμαστε μόνο στην κριτική αλλά κάνουμε κι αυτό. Είναι προς τον καθένα αν έχει κάτι να εισφέρει. Το ζητάω όχι για εντυπώσεις. Εμείς θέλουμε να ακούσουμε από τους εκπροσώπους των επαγγελματιών 2, 3, 5 καθαρές προτάσεις που οδηγούν στον περιορισμό της φοροδιαφυγής, γιατί σίγουρα δεν μας αφήνει αδιάφορους το γενικό, φορολογείστε τους μεγάλους κ.λπ.. Δεν συμφωνούμε με τη λογική, αφήστε τους μικρούς. Εμείς θέλουμε να μην αφήσουμε κανέναν, που λέμε, να το πω απλά. Διαφωνούμε κάθετα με κάτι που είναι οριζόντιο άρα κατά τεκμήριο άδικο. Αποδείχθηκε σήμερα στην κουβέντα. Διαφωνούμε κάθετα στο να εγκαταλείψουμε λογιστικό προσδιορισμό ειδικά και μόνο για τους ελεύθερους επαγγελματίες. Ειπώθηκε ήδη, Πισσαρίδης από την ανάποδη είναι αυτό, να περιοριστεί ο αριθμός των ελεύθερων επαγγελματιών. Για εμάς είναι πολύ καθαρό τι γίνεται. Πολιτικό είναι το ζήτημα και βαθιά κοινωνικό δεν είναι λογιστικό. Είναι καθαρό, δηλαδή, τι βλέπουμε πίσω απ΄αυτό το νομοσχέδιο.

 Εμείς θέλουμε προτάσεις από όλους και περιορίζομαι στις δύο μεγάλες Ενώσεις και την Ομοσπονδία την ΓΣΕΒΕΕ, ποιες είναι οι προτάσεις για τον περιορισμό της φοροδιαφυγής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε συνάδελφε.

 Το λόγο έχει ο Ειδικός Αγορητής της Κ.Ο. του Κομμουνιστικού Κόμματος Ελλάδος, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Με μεγάλη ικανοποίηση δεχόμαστε όλες τις παρεμβάσεις των φορέων. Είναι κοινή διαπίστωση ότι είμαστε απέναντι σε ένα άδικο φορολογικό νομοσχέδιο που σκοπό και στόχο δεν έχει άλλο παρά την υπερφορολόγηση των μικρών αυτοαπασχολούμενων, το κλείσιμο των μικρών επιχειρήσεων, την ένταξή τους ως μισθωτούς στην αγορά εργασίας και τη συγκέντρωση, μέσα από πρόστιμα, φόρους και τον στραγγαλισμό των μικρών αυτοαπασχολούμενων, όσο γίνεται περισσότερων εσόδων από πλευράς της Κυβέρνησης, ούτως ώστε να τα αναδιανείμει επιστρέφοντάς τα, όπως κάνουν και αυτή και οι προηγούμενες κυβερνήσεις στο μεγάλο κεφάλαιο και τις πολυεθνικές.

Είναι γεγονός πως όσο υπάρχει εκμετάλλευση ανθρώπου από άνθρωπο και όσο πιο αχόρταγος και απάνθρωπος θα γίνεται ο καπιταλισμός τόσο θα υπάρχουν και κυβερνήσεις είτε φιλελεύθερες είτε σοσιαλδημοκρατικές που θα απαιτούν έξω από το στίβο της ζωής τους μικρούς αυτοαπασχολούμενους. Η ανάγκη, λοιπόν, δημιουργίας ενός μετώπου μικρών αυτοαπασχολούμενων με τους μικρούς αγρότες της υπαίθρου και την εργατική τάξη της χώρας μας για τη μεγάλη ανατροπή είναι καθήκον για όλους μας.

Αύριο έχουμε μια πολύ μεγάλη κινητοποίηση που έχει προγραμματιστεί στο κέντρο της Αθήνας. Σε αυτό το μέτωπο και σε αυτή την κινητοποίηση ήθελα να βάλω το ερώτημα και τον προβληματισμό σε όλους και όλες να μας ενημερώσετε αν έχουν πάρει απόφαση οι φορείς, οι Ενώσεις, οι Ομοσπονδίες που εκπροσωπείτε και αν είσαστε διατεθειμένοι - σε αυτό το μέτωπο που υπάρχει ανάγκη να χτιστεί σήμερα ούτως ώστε το νομοσχέδιο να μείνει στα χαρτιά και να μην κατέβει για συζήτηση στην Ολομέλεια της Βουλής - και αποφασισμένοι και εσείς και ο κόσμος που εκπροσωπείτε να δώσετε το καλύτερο εαυτό σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Τσοκάνη και για την τήρηση του χρόνου.

Το λόγο έχει Ειδικός Αγορητής της Κοινοβουλευτικής Ομάδας «ΕΛΛΗΝΙΚΉ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κοινοβουλευτικής Ομάδας «ΕΛΛΗΝΙΚΉ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κ. Πρόεδρε.

Να ευχαριστήσω τους φορείς που μας έκαναν την τιμή να έρθουν σήμερα να μας ενημερώσουν. Θα προσπαθήσω να είμαι σύντομος, αν και πιστεύω ότι έπρεπε να είχαμε πολύ περισσότερο χρόνο για το παρόν νομοσχέδιο.

Εμείς ως Ελληνική Λύση είμαστε ευθύς εξαρχής κάθετα εναντίον της φορολόγησης με τεκμήρια. Θεωρούμε ότι το 2023 θα πρέπει η φορολόγηση να γίνεται με τα πραγματικά εισοδήματα του καθενός.

 Δεύτερη παρατήρηση, η φοροδιαφυγή δεν έχει ταμπέλες, οι δικηγόροι, οι υδραυλικοί, οι ελεύθεροι επαγγελματίες, έχει ονοματεπώνυμο. Όποιον πιάνουμε θα του καταλογίσουμε τις ανάλογες διοικητικές πράξεις.

Τρίτον, θεωρώ ότι δεν έχει γίνει ούτε στη διάρκεια της διαβούλευσης ούτε και σήμερα ιδιαίτερη μνεία για αυτό το οποίο για μένα, μετά από 26 χρόνια σε λογιστήρια, είναι το χειρότερο από όλα και είναι τα πρόστιμα για τα MyData. Είναι τεράστια, είναι εξοντωτικά, θα κλείσουν επαγγελματίες, θα κλείσουν επιχειρήσεις.

Ξεκινάω τις ερωτήσεις μου. Θα απευθυνθώ καταρχάς στον κ. Βερβεσό. Κύριε Βερβεσέ και λόγω της ειδικότητάς σας, η Κυβέρνηση, η οποία έχει κάνει τις εργασιακές σχέσεις λάστιχο, με διαλείπουσα εργασία, με μερική απασχόληση, έρχεται σήμερα και υπολογίζει τους μισθωτούς όλους ως μισθωτούς πλήρους απασχόλησης. Αυτό πώς θα το δικαιολογήσετε στα μέλη σας;

Ερώτηση δεύτερη, πάλι προς τον κ. Βερβεσό. Το όριο για την υπαγωγή στο καθεστώς Φ.Π.Α. και για τους δικηγόρους, το λέω ειδικά για τους δικηγόρους γιατί είναι πάρα πολλοί εξ όσων γνωρίζω, είναι τα 10.000 ευρώ., παρόλα αυτά θα τους εντάξει στο καθεστώς Φ.Π.Α. για 10.000 ευρώ και στο φόρο εισοδήματος για 12.000, 13.000, 14.000, 15.000. Αυτό πώς θα το εξηγήσετε στα μέλη σας;

Κύριε Κασιδιάρη, ερώτηση προς εσάς. Τα μέλη σας, από την εμπειρία μου, μπορεί να έχουν το 10 %, 15%, 20% σ’ ένα ταξί, δηλαδή μπορεί ένα ταξί, μια άδεια δημοσίας χρήσεως, να την έχουν τέσσερις άνθρωποι. Πόσα τέλη επιτηδεύματος πληρώνουν; Είπατε 4, σας ευχαριστώ πολύ.

Να απευθυνθώ στους κυρίους από τα περίπτερα. Το 5% είναι επί του τζίρου, αν το συνδυάσουμε με την προμήθεια των POS και με την pro-rata, την οποία σας την αφαιρούν από το ΦΠΑ των δαπανών, βγαίνετε, θα είσαστε την επόμενη μέρα, στις 31.1.2024 στη ζωή;

Προς τον κ. Πιτσιλή. Κύριε Διοικητά, η ερώτησή μου είναι εξ εμπειρίας. Τα My Data δεν δουλεύουν, ανεβάζουμε τιμολόγια, διαβάζουμε marc και μετά από τόσες τρεις ώρες τα marc αυτά εξαφανίζονται. Αυτός ο άνθρωπος, αυτός ο φοροτεχνικός, αυτός ο επιχειρηματίας θα λάβει πρόστιμο και τι πρόστιμο θα λάβει; Το 10%, το 20% του παραστατικού και αυτό πώς δικαιολογείται; Θέλω να σας πω ότι μία απλή αλλαγή εταιρείας παρόχου τηλεπικοινωνιών στο δικό μου το γραφείο προκάλεσε πρόβλημα στη διασύνδεση με το e send. Πού να το ξέρω εγώ, πού να ξέρω ότι αλλάζοντας από μια εταιρεία και πηγαίνοντας σε μια άλλη θα έπρεπε να φωνάξω τεχνικό να αλλάξει τις ρυθμίσεις. Θέλω να πω ότι υπάρχουν πολλά προβλήματα, τα οποία δεν έχουν δικαιολογηθεί.

Επίσης, όσον αφορά τους επαγγελματίες, δεν πιστεύετε ότι θα πρέπει να γίνει διαχωρισμός ανά νομό. Πιστεύετε δηλαδή ότι μια επιχείρηση στην Αθήνα με μια επιχείρηση στο Βόλο ή μια επιχείρηση στα Γιάννενα, στην ιδιαίτερη πατρίδα μου, έχει τις ίδιες δυνατότητες;

Τέλος, για να μην μακρηγορώ, προς τους εκπροσώπους του τουρισμού. Υπάρχει δυνατότητα για ένα τέλος κλιματικής κρίσης και πιστεύετε ότι αυτό θα το επιβαρυνθούν τα μέλη σας, θα το αντέξουν;

Κύριε Πιτσιλή, σε ποιες χώρες η ΑΑΔΕ είναι ανεξάρτητη αρχή και σε ποιες χώρες υπάγεται στο Υπουργείο Οικονομικών;

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):**  Ευχαριστώ πάρα πολύ κύριε Πρόεδρε. Θα ήθελα και εγώ από τη μεριά μου να ευχαριστήσω όλους τους φορείς που ήρθαν. Πραγματικά συμφωνούμε μαζί τους ότι αυτό το νομοσχέδιο θα διαλύσει την κοινωνία.

Θα ήθελα να ξεκινήσω με τον κ. Βερβεσό και να του κάνω το εξής ερώτημα. Τι σημαίνει για έναν νέο δικηγόρο που μόλις ξεκινάει την επαγγελματική του καριέρα αυτό το νομοσχέδιο; Πιστεύετε ότι αυτό το νομοσχέδιο ευνοεί το κλείσιμο των ατομικών επιχειρήσεων των δικηγόρων και ευνοεί τη δημιουργία μεγάλων δικηγορικών εταιρειών;

Θα ήθελα να απευθυνθώ στον κύριο Μακρίδη, τον εκπρόσωπο των λαϊκών αγορών. Θέλω να μας αναφέρετε, αν δουλεύετε όλες τις ημέρες, να μπει στο κάδρο της συζήτησης ότι επειδή είναι ένα εξωτερικό επάγγελμα προφανώς δεν πρέπει να δουλεύετε όλες τις ημέρες, δηλαδή, αν έχει μία χιονόπτωση μπορεί και δύο και τρεις μέρες και τέσσερις ημέρες να μείνετε εκτός. Θα ήθελα επίσης να αναφέρετε τι δικαιώματα πληρώνετε προς την Περιφέρεια, πόσα χρήματα προς το Δήμο, δηλαδή πόσοι εισπράττουν από αυτό το δικαίωμα, ποιο είναι το ποσό του δικαιώματος και αν παίρνει αύξηση το προσεχές διάστημα;

Φυσικά θα μεταφέρω και από τους επαγγελματίες λαϊκών αγορών, από το Σωματείο τους, και πιστεύω ότι θα εκφράσω και πάρα πολλούς από τους φορείς εδώ, ότι το τεκμήριο θα πρέπει να καταργηθεί και ότι είναι τεράστιο πρόβλημα για όλους τους οι τριετίες.

Θα ήθελα να ρωτήσω τον κ. Χατζή, ποιες θα είναι οι επιπτώσεις από το τέλος της κλιματικής κρίσης στις τιμές των καταλυμάτων, ειδικά σε μια τουριστική χώρα όπως η Ελλάδα;

Στον κ. Μέγγουλη, θα ήθελα να ρωτήσω αν πιστεύετε ότι μπορεί να επιφέρει κλείσιμο επιχειρήσεων και απολύσεις υπαλλήλων το νομοσχέδιο;

Στον κ. Καββαθά, πιστεύετε ότι το νομοσχέδιο στοχεύει τους μικρομεσαίους και ευνοεί τις μεγάλες επιχειρήσεις;

Τελειώνοντας, θα ήθελα να απευθυνθώ στον κ. Πιτσιλή. Κύριε Πιτσιλή, πού εντοπίζετε, πού πιστεύετε ότι οφείλεται κατά τη γνώμη σας ή της υπηρεσίας σας γενικότερα, η φοροδιαφυγή στα καύσιμα; Οφείλεται σε ελλιπείς ελέγχους στα διυλιστήρια, οφείλεται στη νόθευση των καυσίμων σε κάποιες παράνομες αποθήκες, στην αντλία ή κάπου αλλού; Επίσης, πόσο πιστεύετε ότι είναι περίπου το ποσό της φοροδιαφυγής πάνω στα καύσιμα;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Σας ευχαριστώ πολύ, κύριε Πρόεδρε. Μας έχουν καλύψει οι φορείς με τις τοποθετήσεις τους για την αδικία του φορολογικού νομοσχεδίου.

Θα ήθελα να ρωτήσω τον κ. Διοικητή της ΑΑΔΕ, τον κ. Πιτσιλή. Σχετικά με την καταπολέμηση του λαθρεμπορίου, γιατί δεν επεκτείνετε το σύστημα εισροών εκροών στα διυλιστήρια και σε εταιρείες εμπορίας καυσίμων; Δεδομένου ότι η πλειοψηφία των πολιτών πληρώνει με χρεωστικές ή πιστωτικές κάρτες στα πρατήρια, γιατί δεν συσχετίζετε τις ημερήσιες εισπράξεις των πρατηρίων με τις εκροές καυσίμων; Προφανώς και δεν είναι δυνατόν ένα πρατήριο να έχει ημερήσιες εισπράξεις από κάρτες για παράδειγμα 20.000 ευρώ και οι εκροές να είναι 1.000 λίτρα καυσίμων. Με δύο απλούς τρόπους θα έχετε εντοπίσει μεγάλο ποσοστό του λαθρεμπορίου καυσίμων.

Η εφαρμογή τεκμαρτού προσδιορισμού του εισοδήματος ατομικών επιχειρήσεων και ελεύθερων επαγγελμάτων πιστεύετε ότι θα περιορίσει τη φοροδιαφυγή στους εν λόγω κλάδους, σχετικά με το άρθρο 8 που θα επιβάλλονται τόσο αυστηρές κυρώσεις, ενώ η πλατφόρμα My Data παρουσιάζει ακόμα και σήμερα λειτουργικά προβλήματα; Μήπως ένα πιο απλό My Data, που θα περιλαμβάνει μόνο τη διαβίβαση εσόδων θα είναι πιο αποτελεσματικό;

Κύριε Βερβεσέ, θα θέλαμε, ως Πρόεδρος του Δικηγορικού Συλλόγου, να μας πείτε την άποψή σας για την ενδεχόμενη αντισυνταγματικότητα στις διατάξεις των άρθρων 15 έως 20 του νομοσχεδίου, περί επιβολής ελάχιστου τεκμαρτού εισοδήματος. Θέτουμε υπόψη σας τις αποφάσεις 1880/2019 και 1888/2019 του Σ.τ.Ε. που στο σκεπτικό τους μεταξύ άλλων αναφέρεται ότι τα εισοδήματα των μισθωτών και μη μισθωτών δεν είναι συγκρίσιμα μεγέθη, δεδομένου ότι βιώνουν ουσιωδώς διαφορετικές συνθήκες απασχόλησης και παραγωγής εισοδήματος, οπότε αντίκεινται στη συνταγματική αρχή της ισότητας, από της απόψεως της ενιαίας μεταχείρισης προσώπων, που τελούν υπό διαφορετικές συνθήκες.

Οι δικηγορικοί σύλλογοι εξετάζουν το ενδεχόμενο προσφυγής στο Συμβούλιο της Επικρατείας κατά του νομοσχεδίου;

Θα θέλαμε να ρωτήσουμε τη διοίκηση του Εμπορικού Επιμελητηρίου Αθηνών, αν εκτιμάτε ότι η προτεινόμενη φορολόγηση των φυσικών προσώπων που ασκούν ατομική επιχείρηση, τους ελεύθερους επαγγελματίες και τους αυτοαπασχολούμενους στα άρθρα 15 έως 20, θα μπορούσε να έχει ως επίπτωση την παύση ή τον περιορισμό των δραστηριοτήτων τους;

Επίσης, για τις κυρώσεις που προβλέπει το άρθρο 8, αν γνωρίζετε κατά πόσο τα μέλη σας έχουν προσαρμοστεί επαρκώς με την πλατφόρμα My Data και τα προβλήματα που παρουσιάζει, ώστε να μη βρεθούν αντιμέτωπα με υπέρογκα πρόστιμα;

 Για την Ομοσπονδία Φοροτεχνικών, λαμβάνοντας υπόψη τις διατάξεις του υπό ψήφιση νομοσχεδίου, σχετικά με τον τεκμαρτό προσδιορισμό του φορολογητέου εισοδήματος συγκεκριμένου φορολογούμενου, προβλέπεται ότι κάθε επαγγελματίας θα αμφισβητήσει το τεκμαρτό εισόδημα, εφόσον ζητήσει φορολογικό έλεγχο. Πιστεύετε ότι υπάρχει το αναγκαίο προσωπικό στα ελεγκτικά κέντρα, ώστε να μπορέσει να αντιμετωπίσει τους έκτακτους φορολογικούς ελέγχους που θα αφορούν χιλιάδες αιτήσεις επαγγελματιών που θα υποβληθούν ζητώντας έλεγχο για τη μείωση του τεκμαρτού εισοδήματός τους;

Επίσης, μία ερώτηση προς την Πανελλήνια Ομοσπονδία Μισθωτών Περιπτέρων.

Κύριε Πρόεδρε, μία άλλη δίκαια για τον κλάδο σας είναι η τεκμαρτή φορολογία, όταν το κέρδος σας στο 80% των πωλήσεων είναι 5% και τελικά, πέφτει κάτω από 3% λόγω των χρεώσεων. Η ερώτηση είναι: Την επόμενη μέρα θα μείνουν ανοικτά τα περίπτερά σας ως ατομικές επιχειρήσεις;

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς.

Το λόγο έχει τώρα η Πρόεδρος της Κ.Ο. «Πλεύση Ελευθερίας - Ζωή Κωνσταντοπούλου», κυρία Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας - Ζωή Κωνσταντοπούλου»):** Σας ευχαριστώ, κύριε Πρόεδρε.

Καλωσορίζω τους εκπροσώπους των φορέων. Να σας πω ότι στην έναρξη αυτής της περιόδου η Κυβέρνηση και η κυβερνητική πλειοψηφία προσπάθησε να κρατήσει τους φορείς και τους εκπροσώπους της κοινωνίας έξω από τη Βουλή επικαλούμενη τα μέτρα Covid. Έτσι, στις πρώτες συνεδριάσεις που έγιναν, ο κ. Βερβεσός, το ξέρει, καλούνταν οι φορείς να συμμετάσχουν μόνο με Webex και να μην έρθουν μέσα στη Bουλή, γιατί μπορεί να αναστατώσουν τη Βουλή και να φέρουν κακά δαιμόνια.

Ήταν με προσωπική δική μου παρέμβαση ως επικεφαλής της «Πλεύσης Ελευθερίας» και με επιμονή της «Πλεύσης Ελευθερίας» και στις Επιτροπές και στη Διάσκεψη των Προέδρων, που εξαναγκάσαμε ουσιαστικά την πλειοψηφία και τον κ. Τασούλα και τη Νέα Δημοκρατία, να εφαρμόσουν τον Κανονισμό και να προσκαλούν τους φορείς μέσα στη Βουλή, όπως γινόταν πάντα, γιατί η θέση μας είναι ότι η Βουλή δεν είναι το άντρο κάποιων προνομιούχων, αλλά είναι το Κοινοβούλιο των Ελλήνων και των Ελληνίδων, των πολιτών αυτής της χώρας, που δικαιούνται να βρίσκονται εδώ μέσα περισσότερο από τον καθένα.

Συνεπώς, σας καλωσορίζω πραγματικά και από καρδιάς. Σας λέω ότι εμείς θα συνεχίσουμε να δίνουμε τη μάχη για να ακούγεται η φωνή σας δυνατά και μέσα από τη Βουλή, όχι μέσω σύνδεσης και με διακοπές.

Θέλω να θέσω υπ’ όψιν σας κάποια ζητήματα που είχα την ευκαιρία να θέσω και στους εκπροσώπους της Ολομέλειας των Δικηγορικών Συλλόγων, που μας επισκέφθηκαν την περασμένη Πέμπτη, ήταν ο κ. Βερβεσός, ως Πρόεδρος του Δικηγορικού Συλλόγου Αθηνών και ο κ. Κλάπας, ο Πρόεδρος του Δικηγορικού Συλλόγου Πειραιά, που μίλησαν και συνολικά, για τη συντονιστική επιτροπή όλων όσοι αντιτάσσονται σε αυτό το εκτρωματικό νομοσχέδιο.

Θα ήθελα, λοιπόν, να ξέρετε με ποιες συνθήκες έρχεται αυτό το νομοσχέδιο, γιατί αυτό ίσως δεν είναι πάρα πολύ ξεκάθαρο. Ο Κανονισμός της Βουλής θέτει συγκεκριμένες προθεσμίες για να γίνεται πραγματική κοινοβουλευτική διαβούλευση για να ακούγονται πραγματικά οι φορείς και για να λαμβάνονται πραγματικά υπ’ όψιν αυτά που οι φορείς έχουν να πουν. Οι Βουλευτές να συνεκτιμούν το τι θα ακουστεί και από τους φορείς και από την Κυβέρνηση και η κυβέρνηση φυσικά να ακούει τι έχουν να πουν οι Βουλευτές. Γι’ αυτό και υπάρχουν συγκεκριμένες προθεσμίες.

Ο Κανονισμός της Βουλής, λέει «Η πρόσκληση για την πρώτη συνεδρίαση της Επιτροπής, πρέπει να απέχει, τουλάχιστον, δύο ημέρες από την κατάθεση του νομοσχεδίου στη Βουλή». Αυτό σας πληροφορώ, κυρίες και κύριοι, για να ξέρετε σε ποια κυβέρνηση απευθύνεστε και σε ποια κυβερνητική πλειοψηφία, από την έναρξη της κοινοβουλευτικής περιόδου δεν έχει γίνει ούτε μία φορά. Δηλαδή, ούτε μία φορά δεν έχει εφαρμοσθεί κανονικά η απόσταση κατάθεσης νομοσχεδίου και πρώτη συζήτηση στην Επιτροπή.

Σαν να μην έφτανε αυτό, η Κυβέρνηση καταθέτει όλα τα νομοσχέδια στην κυριολεξία νύχτα. Και αυτό το νομοσχέδιο κατατέθηκε νύχτα, για την ακρίβεια δώδεκα παρά τρία λεπτά τα μεσάνυχτα, κρατώντας υπαλλήλους και εργαζόμενους να περιμένουν πότε θα κατατεθεί για να σταλεί πρόσκληση και έτσι, οι Βουλευτές το μαθαίνουν μια μέρα, πριν την πρώτη συνεδρίαση. Το βράδυ, τα μεσάνυχτα της Τρίτης προς Τετάρτη, δώδεκα παρά τρία κατατέθηκε και η πρώτη συνεδρίαση της Επιτροπής έγινε την Πέμπτη. Δηλαδή, δεν τηρήθηκε ούτε το διήμερο και φυσικά η επιδίωξη είναι να αιφνιδιάζεστε κάθε φορά και εσείς.

Τι άλλο λέει ο Κανονισμός της Βουλής; «Ακρόαση φορέων, τουλάχιστον, 24 ώρες, πριν να ειδοποιούνται οι φορείς». Τυπικά αυτό εδώ πληροίτε. Νομίζω ότι χρήσιμο θα ήταν να υπάρχει περισσότερος χρόνος.

Τι άλλο λέει ο Κανονισμός της Βουλής; Ότι, αφού σας ακούσουμε, ψηφίζουμε επί της αρχής, ότι πρέπει, δηλαδή, να λάβουμε υπ’ όψιν αυτά που θα πείτε για να τοποθετηθούμε επί της αρχής και στη συνέχεια θα γίνει κατ’ άρθρον συζήτηση.

Ξέρετε πότε είναι προγραμματισμένη η κατ’ άρθρον συζήτηση; Σήμερα στις τέσσερις. Η ώρα είναι τώρα τρεις και μισή και όλα όσα θα πείτε η κυβερνητική πλειοψηφία λέει ότι «δεν έχουν σημασία», γιατί κατ’ η άρθρον συζήτηση θα γίνει αμέσως μετά.

Τι άλλο λέει ο Κανονισμός της Βουλής; Λέει «Επτά, τουλάχιστον, μέρες πρέπει να απέχει η δεύτερη ανάγνωση από την πρώτη ανάγνωση». Δηλαδή, μετά από σήμερα, θα έπρεπε να περάσουν επτά μέρες για να συζητήσουμε και να ψηφίσουμε στην Επιτροπή.

Ξέρετε τι κάνει η Κυβέρνηση σε όλα τα νομοσχέδια; Το βάζετε την επόμενη μέρα. Έτσι, η δεύτερη ανάγνωση είναι αύριο, ενώ ο Κανονισμός της Βουλής λέει «Επτά, τουλάχιστον, ημέρες και αν κατ’ εξαίρεση υπάρξει σύντμηση» - αν υπάρχει κάποια εξαιρετική, δηλαδή, συνθετική και εξαιρετικός λόγος να μην τηρηθεί το επταήμερο - «τουλάχιστον, δύο μέρες». Εδώ θα τελειώσει η κατ’ άρθρον συζήτηση το βράδυ και θα συζητήσουμε δεύτερη ανάγνωση αύριο.

Σας τα λέω αυτά, κυρίες και κύριοι, που εκπροσωπείτε τους φορείς και τους επαγγελματίες και τους αυτοαπασχολούμενους και την κοινωνία, για να ξέρετε ότι αυτό το νομοσχέδιο προωθείται με διαδικασία κατεπείγοντος, μολονότι, δεν ομολογείται. Είναι διαδικασία κατεπείγοντος και fast track. Είναι διαδικασία, την οποία η Κυβέρνηση επιδιώκει να στραγγαλίσει για να μην ληφθούν υπ’ όψιν αυτά που έχετε να πείτε και που βροντοφωνάζετε. Είναι, επίσης, διαδικασία, η οποία πρόκειται να ολοκληρωθεί, έτσι όπως το δρομολογούν και πάλι με τρόπο αντικανονικό και αντισυνταγματικό, βάζοντας στη συζήτηση την Τετάρτη και την Πέμπτη, τη μέρα, δηλαδή, της επετείου της δολοφονίας Γρηγορόπουλου και τη μέρα της επίσκεψης Ερντογάν. Αντιλαμβάνεστε και τι άλλα πράγματα μπορεί να υπάρχουν στο μυαλό της Κυβέρνησης, όταν κάνει κάτι τόσο εμπρηστικό.

Αυτά που σας λέω σήμερα τα έχω πει στην Επιτροπή, ήδη, από την Πέμπτη. Καμία αλλαγή μέχρι τώρα δεν έχει γίνει και θα ήθελα να σας ενημερώσω γι’ αυτό με την παρουσία σας.

Θα ήθελα, επίσης, να σας ρωτήσω όλες και όλους, εάν το γνωρίζατε, αν γνωρίζετε, δηλαδή, ότι υπάρχει αυτή η απόλυτη παραβίαση του Κανονισμού της Βουλής, ότι κάποιος επισπεύδει με έναν τρόπο απολύτως αυταρχικό, ακριβώς, για να μην ακουστείτε, ακριβώς, για να γίνει ψήφιση χωρίς να προλάβει καλά - καλά να κατασταλάξει το αποτύπωμα όσων μας είπατε.

Επίσης, θα ήθελα να σας πω ότι εμείς στις κινητοποιήσεις σας και στην αντίδρασή σας θα είμαστε, όπως πάντα είμαστε παρόντες και παρούσες.

Επίσης, θα είμαστε παρόντες και παρούσες εδώ μέσα στη Βουλή να φυλάμε τη διαδικασία που κάποιοι παραβιάζουν κατ’ αυτόν τον τρόπο.

Τώρα θα ήθελα να ρωτήσω, επειδή υπάρχει αυτή η πρωτοβουλία, η οποία δεν έχει καμία σχέση με την πάταξη της φοροδιαφυγής, έχει σχέση με τη στοχοποίηση και την ενοχοποίηση των αυτοαπασχολούμενων ανθρώπων που βγάζουν το ψωμί τους, αν θεωρείτε ότι είναι πραγματικά αρμόδια αυτή η Κυβέρνηση να στιγματίζει τους αυτοαπασχολούμενους ανθρώπους και τους ελεύθερους επαγγελματίες ως κλέφτες και φοροφυγάδες;

Είναι παρόν μόνον ο Υφυπουργός, ο κ. Θεοχάρης, που έχει προσωπική εμπλοκή σε μία κορυφαία υπόθεση φοροδιαφυγής, που είναι υπόθεση της λίστας Λαγκάρντ.

Ήταν ο Γενικός Γραμματέας Δημοσίων Εσόδων και Πληροφοριακών Συστημάτων του κυρίου Παπακωνσταντίνου και έχει καταθέσει κατ΄ επανάληψη και εξεταστεί και από εμένα για την λίστα Λαγκάρντ. Για τη λίστα Λαγκάρντ, όπως έχει δημοσιοποιηθεί, δεν εισπράχθηκε το παραμικρό και θα ήθελα να σας ρωτήσω, έχετε πραγματικά την αίσθηση ότι υπάρχει προσπάθεια πάταξης της φοροδιαφυγής ή έχετε την αίσθηση ότι υπάρχει προσπάθεια αμαύρωσης ανθρώπων που δίνουν τη μάχη της επιβίωσης και της διαβίωσης για να γλιτώνουν τα μεγάλα ψάρια;

Αυτό που κατάλαβα από τις τοποθετήσεις πολλών ήταν το δεύτερο.

Θα ήθελα να ρωτήσω τον Πρόεδρο του Δικηγορικού Συλλόγου Αθηνών, είναι κάτι που το επεσήμανα στην τοποθέτησή μου την Πέμπτη, πόσοι δικηγόροι την περίοδο των μνημονίων κατέθεσαν τις ταυτότητές τους και βγήκαν σε πρόωρη σύνταξη και σταμάτησαν, γιατί δεν μπορούσαν να πληρώσουν ούτε τις ασφαλιστικές εισφορές;

 Αληθεύει ότι ο Υπουργός Οικονομικών, όπως ανακοινώθηκε, δεν είχε μέχρι πρότινος πληρώσει ούτε τις εισφορές του στο Σύλλογο, ενώ είναι εν ενεργεία δικηγόρος, δεν είχε πληρώσει τεσσάρων ετών εισφορές στο Δικηγορικό Σύλλογο Αθηνών;

 Αληθεύει ότι συνολικά υπάρχει μία τεράστια ανοχή στην πραγματική οικονομική εγκληματικότητα και στη φοροδιαφυγή; Τι αίσθηση έχετε;

 Το Ελληνικό Δημόσιο, βλέπω και δημοσιεύεται και το έχω καταγγείλει κατ΄ επανάληψη ότι δεν παρίσταται καν ούτε ως υποστήριξη της κατηγορίας στις ποινικές δίκες οικονομικής εγκληματικότητας σε βάρος του Δημοσίου.

Υπάρχει, λοιπόν, πραγματική βούληση πάταξης της οικονομικής εγκληματικότητας και της φοροδιαφυγής ή κάτι άλλο συμβαίνει, όπως εγώ πιστεύω και η «Πλεύση Ελευθερίας» έχει διατρανώσει;

 Επειδή βρίσκεται μαζί μας και ο κ. Πιτσιλής, είναι γνωστό ότι πρόκειται για αξιωματούχο που έχει διοριστεί με το αίτημα της Τρόικας και των δανειστών, είναι γνωστός ο ρόλος της ΑΑΔΕ όλα αυτά τα χρόνια στην καταδυνάστευση των πολιτών και θα ήθελα να ρωτήσω το εξής. Αυτή η διάταξη του καταδοτισμού που λέει ότι θα αμείβεται όποιος καταγγέλλει φοροδιαφυγή, είναι κάτι που έχει εφαρμοστεί σε κάποια άλλη χώρα; Είναι κάτι το οποίο ζητήθηκε από πλευράς των δανειστών στους οποίους είναι προφανές ότι εξακολουθεί να λογοδοτεί η σημερινή κυβέρνηση;

 Επίσης, υπάρχει αυτή η έμπνευση που λέει «θεσπίζουμε τεκμήριο φοροδιαφυγής, αλλά είναι μαχητό». Κύριε Πιτσιλή, είστε και δικηγόρος, συμπέσαμε και στη Νομική Σχολή, ήσασταν λίγο μεγαλύτερος, το τεκμήριο φοροδιαφυγής είναι συνταγματικά επιτρεπτό; Να βαφτίζεται, δηλαδή, και να βαφτίζει η Κυβέρνηση «φοροφυγάδες» μαχόμενους και βιοποριζόμενους ανθρώπους και να τους λέει «αν όμως έχετε αντίρρηση, μπορώ να σας επιτρέψω να ζητήσετε έλεγχο»;

 Ο έλεγχος αυτός γιατί δεν γίνεται αυτεπαγγέλτως;

 Είναι υποχρέωση του κράτους ή δικαίωμα του ελεγχόμενου ο έλεγχος;

 Με βάση όλα τα ηλεκτρονικά στοιχεία, τα οποία έχετε και όλη την υποτιθέμενη ψηφιοποίηση του κράτους, των συναλλαγών και ούτω καθεξής, για ποιο λόγο μετακυλίετε στην πλάτη τον στοχοποιούμενων ελευθέρων επαγγελματιών, αυτοαπασχολούμενων ανθρώπων τη δυνατότητα ελέγχου;

 Ξέρουμε πάρα πολύ καλά ότι με τέτοιες διαδικασίες σοβούν και πρακτικές πολύ μεγάλης διαφθοράς των ελεγκτικών υπηρεσιών ή δεν το ξέρετε;

 Ξέρουμε πολύ καλά και τις διαδικασίες της περαίωσης πόσο εκβιαστικές μπορεί να έχουν γίνει κατά καιρούς, γιατί ξέρουμε πάρα πολύ καλά ότι υπάρχει η πρακτική ότι «ή το δέχεσαι ή θα σου βεβαιώσω από το κεφάλι μου 25 παραβάσεις».

 Αυτά τα περιορίζετε, τα ελέγχετε, εγγυάστε και για ποιο λόγο δεν τα κάνει η Αρχή και το κράτος και ζητάτε να τα ζητάει ο στοχοποιούμενος ελεύθερος επαγγελματίας;

 Θα ήθελα, κύριε Πρόεδρε, κλείνοντας να ενημερώσω ότι την ώρα που συνεδριάζει η Επιτροπή μας, ταυτόχρονα, υπάρχει συνεδρίαση στην Ολομέλεια της Βουλής με επίκαιρες ερωτήσεις. Εκεί θα συζητηθούν σε ελάχιστη ώρα δύο επίκαιρες ερωτήσεις που έχω θέσει. Η μία αφορά την εκρηκτική αύξηση των εργατικών ατυχημάτων και δυστυχημάτων, προς τον Υπουργό Εργασίας και η δεύτερη αφορά την επαναλαμβανόμενη δολοφονική αστυνομική βία, προς τον Υπουργό Προστασίας του Πολίτη. Δυστυχώς, λόγω αυτής της κατάστασης, το ότι προσδιορίζονται, δηλαδή, οι Επιτροπές την ίδια ώρα με την Ολομέλεια και σε τόσο σοβαρά θέματα, ίσως να μην είμαι παρούσα την ώρα που θα απαντάτε κάποιοι από εσάς. Θα ήθελα να ξέρετε ότι θα παρακολουθήσω, όπως και να έχει, τις απαντήσεις σας και θα επιδιώξω, βέβαια, να επανέλθω.

 Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κυρία Πρόεδρε.

 Αφού ολοκληρώσαμε τον κύκλο των Εισηγητών και Ειδικών Αγορητών, το λόγο έχει ο συνάδελφος από την Κοινοβουλευτική Ομάδα της Νέας Δημοκρατίας, ο κ. Ακτύπης.

 **ΔΙΟΝΥΣΙΟΣ ΑΚΤΥΠΗΣ**: Κύριε Πρόεδρε, ευχαριστώ πολύ.

Αναγκάζομαι να πάρω το λόγο, γιατί ακούστηκαν πράγματα, τα οποία θεωρώ ότι δεν είναι και ακριβή. Δεν θέλω να πω ότι είναι ψευδή, αλλά δεν είναι αληθή, γιατί η Βουλή επέστρεψε στην κανονικότητα και ξέρουμε ότι αυτή την ώρα έχουμε επισκέψεις σχολείων, τα οποία μπορούν να επισκέπτονται την Βουλή πράγμα, το οποίο δεν γινόταν το προηγούμενο διάστημα.

Άρα, πώς ήταν δυνατόν να απαγορεύσουμε στους φορείς να έρχονται στη Βουλή, αλλά να επιτρέπουμε στα σχολεία, εκτός και αν η κυρία Πρόεδρος θεωρεί ότι και εκεί μεσολάβησε για να έρχονται και τα σχολεία στη Βουλή και να γίνονται οι επισκέψεις. Άρα, δε νομίζω ότι ισχύει.

 Νομίζω ότι κάποιοι, οι οποίοι έφεραν ένα Κόμμα στην Ελλάδα το προηγούμενο διάστημα, το οποίο επί έξι μήνες προσπαθούσε να κάνει ασκήσεις επί χάρτου για να μάθει οικονομικά και χρέωσε τη χώρα με 100 δις, τουλάχιστον, και βάζοντας, τουλάχιστον, 29 νέους φόρους και μειώσεις μισθών και συντάξεων νομίζω ότι δεν εξιλεώνονται με το γεγονός ότι κάποια στιγμή αποχώρησαν, αφού, πλέον, μας τους έφεραν για τεσσεράμισι χρόνια και υποστήκαμε αυτά, τα οποία υποστήκαμε ως χώρα.

 Σας ευχαριστώ πάρα πολύ.

 **ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»**): Κύριε Πρόεδρε, επιτρέψτε μου.

 Κύριε Ακτύπη, είστε προφανώς ανενημέρωτος. Έγινε ειδική συνεδρίαση στην Επιτροπή Δημόσιας Διοίκησης, Δημόσιας Τάξης και Δικαιοσύνης, όπου γνωστοποιήθηκε ότι, δυστυχώς, ενώ τη Βουλή επισκέπτονται ακόμη και σχολεία, στους φορείς δεν δινόταν η δυνατότητα να έρθουν μέσα στην Επιτροπή και να μιλήσουν στους Βουλευτές.

 Κατόπιν, λοιπόν, δικής μου αντίδρασης και παρέμβασης το θέμα ετέθη και στην Επιτροπή Δημόσιας Διοίκησης, Δημόσιας Τάξης και Δικαιοσύνης και στη Διάσκεψη των Προέδρων και μετά από τη δική μας αντίδραση, επετράπη αυτό, το οποίο θα έπρεπε να είναι αυτονόητο.

Κύριε Πρόεδρε, σε μισό λεπτό θα έχω τελειώσει, απλώς είδατε ότι έγινε μια προσωπική αναφορά και να γίνει και μια πλήρης απάντηση.

Άρα, λοιπόν, κύριε Ακτύπη, είναι ανακριβή αυτά που είπατε, δεν είστε ενημερωμένος, ενημερωθείτε και μην παρεμβαίνετε, αν δεν είστε ενημερωμένος.

 Δεύτερον, μαθήματα από εκείνους που ψήφισαν όλα τα μνημόνια και αυτά τα οποία ψηφίσατε μαζί με εκείνους που τώρα κατηγορείτε, εγώ δεν δέχομαι, γιατί ξέρετε πάρα πολύ καλά ότι και την θέση της Προέδρου της Βουλής την άφησα μένοντας πιστή σε αυτά, τα οποία είχα υποσχεθεί και για τα οποία είχα δεσμευτεί στους πολίτες.

 Ευχαριστώ πάρα πολύ και εξ ιδίων μη κρίνετε τα αλλότρια.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τώρα το λόγο έχει η συνάδελφος η κυρία Παπαϊωάννου για τρία λεπτά.

**ΑΡΕΤΗ ΠΑΠΑΪΩΑΝΝΟΥ**: Ευχαριστώ πολύ.

 Καλωσορίζω και εγώ όλους τους εκπροσώπους, τους οποίους άκουσα με πολλή προσοχή. Πράγματι τα αιτήματα, τα οποία υπέβαλαν ήταν δίκαια στο μεγαλύτερο ποσοστό και ελπίζω να βρουν ευήκοον ους από την Κυβέρνηση, δεν το πιστεύω όμως.

 Θα κάνω μια πολύ συγκεκριμένη ερώτηση για να μην καταχρώμαι και του χρόνου σας, στον κύριο Δημήτριο Τζίμα ο οποίος είναι Πρόεδρος του Συμβολαιογραφικού Συλλόγου Θεσσαλονίκης και είναι εδώ μαζί μας σαν εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος.

Πιστεύω ότι η απάντησή του θα αφορά εξαιρετικά τον κύριο Θεοχάρη, όπως και όλα τα υπόλοιπα φυσικά.

Κύριε Τζίμα, εκτός από τον τεκμαρτό τρόπο φορολόγησης, τον οποίον αρνηθήκατε για τους συμβολαιογράφους, γιατί θεωρείτε ότι έχουν άλλο τρόπο καταχώρησης των πράξεων των γνωστών σε όλους μας, εκφράσατε αντιρρήσεις για το άρθρο 3 και είστε απολύτως καθ’ ύλην αρμόδιος λόγω της καθημερινής ενασχόλησής σας με το αντικείμενο. Λόγω της εξάντλησης του χρόνου σας, επισπεύδοντας, δεν άκουσα να ολοκληρώνετε αυτό που ξεκινήσατε να προτείνετε σαν νομοτεχνική βελτίωση. Αν κατάλαβα καλά, θεωρείτε ότι η έλλειψη μεταβατικής διάταξης θα δημιουργήσει προβλήματα, διότι συμβόλαια οριστικά -διορθώστε με αν κάνω λάθος- τα οποία θα συνταχθούν μετά από την δημοσίευση του νόμου, αφού ψηφιστεί, θα έχουν πρόβλημα, διότι θα αναφέρονται σε πληρωμές μετρητοίς και θα δημιουργούνται προβλήματα, δεν θα εγγράφονται στα κτηματολόγια, θα αρνούνται οι υποθηκοφύλακες τη μεταγραφή τους. Τι ακριβώς θέλετε να πείτε; Έτσι δεν είναι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, με την κυρία Παπαϊωάννου έχει ολοκληρωθεί ο κύκλος των συναδέλφων Εισηγητών, Ειδικών Αγορητών και ομιλητών και τώρα περνάμε στον κύκλο των εκπροσώπων των φορέων για να απαντήσουν στις ερωτήσεις που τους έχουν τεθεί. Πριν, όμως, θα πάρει το λόγο έχει ο κ. Υφυπουργός γιατί θέλει να κάνει μια σύντομη τοποθέτηση και να κάνει και αυτός κάποιες ερωτήσεις και μετά θα ξεκινήσουμε με τους εκπροσώπους των φορέων.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, φυσικά θα ευχαριστήσω και εγώ, θα είμαι πολύ σύντομος γιατί πιστεύω πως το λακωνίζειν εστί φιλοσοφείν. Μια μικρή παρατήρηση μόνο -απλώς το λέω γιατί μπορεί να φύγετε κάποιοι- επειδή τέθηκε από πολλούς το θέμα του ΚΑΔ και κατά πόσον είναι διαφορετικές οι συνθήκες, ξέρω εγώ στην επαρχία σε σχέση με την Αθήνα ή οτιδήποτε άλλο, αναφέρθηκε Μύκονος, αναφέρθηκαν διάφορα, ακριβώς αυτό κάνει η διαφοροποίηση σύμφωνα με τον ΚΑΔ, ξεχωρίζει ακριβώς εκεί που οι τζίροι είναι μεγάλοι, όπως κυρίως κατά τεκμήριο συμβαίνει σε Αθήνα και Θεσσαλονίκη σε σχέση με την επαρχία. Το κλείνω αυτό, θα είμαι πιο αναλυτικός αν χρειαστεί στο κλείσιμο της παρέμβασης.

Μια ερώτηση εγώ θέλω να κάνω και ουσιαστικά αυτή η ερώτηση έχει 2 πλευρές του νομίσματος. Επεκτείνω τη σωστή ερώτηση του συναδέλφου του κυρίου Κουκουλόπουλου προς όλους και αυτό είναι όχι μόνο στους 2 Προέδρους. Όλοι πρέπει να ακούσουμε τις ρεαλιστικές αντιπροτάσεις που θα μπορούσε κάποιος να θέσει απέναντι σε αυτές τις διατάξεις, τις οποίες φέρνουμε με αυτό το νομοσχέδιο και η άλλη πλευρά του νομίσματος -θα είμαι πιο συγκεκριμένος κάνοντας ερωτήσεις κυρίως στον κύριο Πιτσιλή, στους συμβολαιογράφους, στους NSPs, βλέπω ότι η κυρία Παπαρίδου από το ΣΕΠΕ έχει φύγει, θα μπορούσε και αυτή να μας απαντήσει. Οι εναλλακτικές που ακούγονται σε αυτό το νομοσχέδιο είναι «καταργήστε τα μετρητά επιτέλους», να μας πει λοιπόν εδώ ο εκπρόσωπος των συμβολαιογράφων, όχι απλώς δεν καταργούμε τα μετρητά, σε μία μόνο συγκεκριμένη διαδικασία καταργούμε τα μετρητά και ήδη μας έφτασε σε προβλήματα. Πόσο ρεαλιστικό λοιπόν, είναι να καταργηθούν τα μετρητά; Δεύτερη κλασική εναλλακτική «βάλτε το myData, έχετε τα ηλεκτρονικά, γιατί δεν χρησιμοποιείται αυτό, αφού τα ξέρετε όλα;», εδώ φέρνουμε τις διατάξεις για την υποχρέωση για τον myData και ήδη εσείς, εκπρόσωποι της αντιπολίτευσης, υπονομεύετε τις αντιρρήσεις απέναντι στις διατάξεις περί ελεύθερων επαγγελματιών λέγοντας ότι τα πρόστιμα του myData δεν πρέπει να υπάρχουν και είναι λανθασμένα. Και τέλος, τις διασυνδέσεις περί POS-ταμειακών και οτιδήποτε και ο κύριος Πιτσιλής να μας πει και οι υπόλοιποι που είναι εδώ, πόσο έτοιμη είναι η αγορά και πόσο γρήγορα, γιατί βλέπετε πόσο πιεστικές είναι οι διαδικασίες, τις οποίες βάζουμε και βάζει η ΑΑΔΕ κυρίως στον βαθμό που είναι διαδικαστικές, εμείς στον βαθμό που έχουν σχέση με ζητήματα πολιτικής. Είναι έτοιμη και ρεαλιστική και εναλλακτική όλα αυτά αύριο η αγορά -αύριο όμως- να τα υλοποιήσει; Άρα ο καθένας που νομίζει ότι έχει άποψη για αυτά τα θέματα ας μας απαντήσει, αλλά εγώ έθεσα και συγκεκριμένους στους οποίους απευθύνομαι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υφυπουργέ.

Θα δώσω το λόγο σε δύο εκπροσώπους φορέων για να μη χάσουν την πτήση τους για Βόρεια Ελλάδα και μετά σε σας και ύστερα τους υπόλοιπους. Εντάξει;

Άρα, το λόγο έχει ο κ Τζίμας για να απαντήσει στις ερωτήσεις των συναδέλφων - Ειδικών Αγορητών, Εισηγητών και ομιλητών Βουλευτών. Το λόγο έχει τώρα ο κύριος Τζίμας, Πρόεδρος του Συμβολαιογραφικού Συλλόγου Εφετείου Θεσσαλονίκης και εκπρόσωπος της Συντονιστικής Επιτροπής Συμβολαιογράφων Ελλάδος.

**ΔΗΜΗΤΡΙΟΣ ΤΖΙΜΑΣ (Πρόεδρος του Συμβολαιογραφικού Συλλόγου Εφετείου Θεσσαλονίκης, εκπρόσωπος της Συντονιστικής Επιτροπής Συμβολαιογραφικών Συλλόγων Ελλάδος):** Ευχαριστώ πάρα πολύ για την προτεραιότητα κύριε Πρόεδρε, ευχαριστώ και τους Βουλευτές και τους παρισταμένους που τη δίνουν. Μια ερώτηση έκανε η κυρία Παπαϊωάννου, να εξηγήσω γιατί πρέπει να έχουμε ρητή μεταβατική διάταξη.

Εάν υποθέσουμε ότι έχουμε ένα προσύμφωνο που συντάχθηκε τον Ιούνιο, που έγινε καταβολή του τιμήματος σε μετρητά και έρχονται, μετά την ψήφιση του νόμου, να κάνουν εξοφλητική πράξη και οριστικό συμβόλαιο, θα βρεθούμε προ αδυναμίας να το κάνουμε, αφού δεν θα έχει καταβληθεί το τίμημα διατραπεζικά σε μια στιγμή που απαιτείται και για την εξοφλητική πράξη και για το οριστικό συμβόλαιο, να μνημονεύεται η καταβολή τους με διατραπεζικό τρόπο.

Άρα λοιπόν, για να μπορέσουμε να καλύψουμε όλες τις περιπτώσεις ακόμη και των συμφωνιών που γίνανε πριν ισχύσει ο νόμος, θα πρέπει να υπάρχει ρητή μεταβατική διάταξη με την οποία να προβλέπεται ότι δεν ισχύει, δεν εφαρμόζεται ο νόμος για όλες τις συμβολαιογραφικές πράξεις που έγιναν ή γίνονται εις εκτέλεση προηγούμενων πράξεων που γίνανε πριν την ψήφιση του νόμου. Είναι ανάγκη για να μπορέσουν να λειτουργήσουν οι συναλλαγές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Τζίμα και για την τήρηση του χρόνου και τώρα το λόγο έχει ο κύριος Βασίλειος Μακρίδης, Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης.

**ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Ευχαριστώ κύριε Πρόεδρε. Θα απαντήσω σε εσάς, κύριε Κουκουλόπουλε, στο εξής. Υπάρχει ένας κλάδος και αυτός λέγεται αγροτικός τομέας. Δεν μπορεί λοιπόν αυτός ο κλάδος να τιμωρείται γιατί κάνει λιανική πώληση και ο άλλος κάνει χονδρική πώληση. Άρα, εφόσον όλα τα φορολογικά στοιχεία που υπάρχουν σήμερα αποδεικνύουν ότι εγώ είμαι κατ’ επάγγελμα αγρότης, θα πρέπει να παραμείνω με όποια δραστηριότητα κάνω είτε χονδρική είτε λιανική. Δυστυχώς όμως η Κυβέρνηση προσπαθεί να πείσει και να βαφτίσει το κρέας ψάρι και να με κάνει εμένα επαγγελματία, σώνει και καλά. Εγώ επαγγελματίας δεν είμαι. Εγώ είμαι αγρότης.

Να πω και κάτι άλλο. Εγώ για να έχω άδεια και να εξακολουθώ να είμαι στη λαϊκή αγορά, πρέπει να έχω το χαρτί που λέει «επαγγελματίας αγρότης», αλλιώς δεν ανανεώνεται η άδεια. Ερώτηση: Εάν όλοι αυτοί οι παραγωγοί που βρίσκονται στο χώρο των λαϊκών αγορών που είναι αρκετός, είναι μεγάλος αριθμός, ξεπερνά τις 30.000 σε όλη τη χώρα, αρχίσουν και φεύγουν, γιατί δεν θα μπορούν να ανταπεξέλθουν οικονομικά, φεύγουν, ερωτώ σε τι κατάσταση θα βρεθούν οι λαϊκές αγορές; Γιατί ξέρετε καλά –να το πω απλά- ταΐζουμε κόσμο, ταΐζουμε κόσμο. Κάνουμε λοιπόν λειτούργημα. Αυτό Είχα να πω…

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, 19 χρόνια ήμουν δήμαρχος, ξέρω πολύ καλά τη διαδικασία που περιγράφετε…

**ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Σας έχω επισκεφτεί όταν ήσασταν Δήμαρχος Κοζάνης.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ρώτησα με ποια παράγραφο ποιου άρθρου σας καταλαμβάνουν οι διατάξεις; Τους παραγωγούς, αυτό λέω.

**ΒΑΣΙΛΕΙΟΣ ΜΑΚΡΙΔΗΣ (Πρόεδρος της Ομοσπονδίας Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης):** Μας εντάσσει, γιατί απαλλάσσει μόνο αυτούς οι οποίοι κάνουν χονδρικές πωλήσεις. Οι άλλοι όλοι πηγαίνουμε εμπορικά. Δεν μας αναφέρει, αλλά εκεί μας τοποθετεί. Είναι ξεκάθαρο.

Και όσον αφορά τον εκπρόσωπο των «Σπαρτιατών», θα πω το εξής. Εμείς πληρώνουμε καθημερινά την κατάληψη στο πεζοδρόμιο, όλοι μας, επαγγελματίες και παραγωγοί βέβαια και πληρώνουμε κιόλας να σας πω και χωρίς να πάμε. Έχουμε λοιπόν μια διαφωνία ότι και 5 μέρες να λείψω -και σήμερα που βρίσκομαι εγώ εδώ και δεν είναι ο πάγκος μου στη λαϊκή αγορά, εγώ τον πληρώνω. Άρα αντιλαμβάνεστε ότι αν μη τι άλλο, σας το ξαναλέω ότι θα δημιουργούν σοβαρά προβλήματα όσον αφορά για τους παραγωγούς στις λαϊκές αγορές.

Πάλι, όμως, τονίζω ότι εγώ θέλω την απαλλαγή και για τους επαγγελματίες και για τους παραγωγούς, γιατί μιλάμε πια για ένα λειτούργημα. Δεν είναι ένα στυγνό επάγγελμα οι λαϊκές αγορές.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Χατζηθεοδωσίου, έχει το λόγο.

**ΙΩΑΝΝΗΣ ΧΑΤΖΗΘΕΟΔΩΣΙΟΥ (Πρόεδρος του Επαγγελματικού Επιμελητηρίου Αθηνών (ΕΕΑ)):** Ευχαριστώ, κύριε Πρόεδρε.

Άκουσα τον Υφυπουργό να λέει για τα μετρητά. Ξέρετε, εμείς δεν μπαίνουμε σε αυτό το «τρυπάκι» της σύγκρουσης των κλάδων. Εγώ σας λέω ότι είμαστε υπέρ του να υπάρχει πλαστικό χρήμα παντού. Το ξέρετε και από τις ανακοινώσεις του Επιμελητηρίου. Εδώ πάει η λέξη «οριζόντια» να υπάρχει παντού.

Η ερώτηση είναι όμως, επειδή επικαλεστήκατε ένα γαλλικό και ένα ιταλικό νόμο, ξέρετε τις χρεώσεις του pos στη Γαλλία και στην Ιταλία;

Όταν ο ίδιος ο Πρωθυπουργός της χώρας, γιατί ήμουν εδώ στη Βουλή, ζητά από τις τράπεζες να σταματήσουν αυτή την αισχροκέρδεια που υπάρχει και συνεχίζεται.

Επειδή δίπλα μου είναι οι περιπτεράδες, αν ήσασταν περιπτεράς, θα δεχόσασταν να πουλήσετε τσιγάρα και εφημερίδες με αυτές τις χρεώσεις των pos;

Άρα, πώς του ζητάτε να χρησιμοποιήσει το pos;

Άρα, στην πραγματικότητα, σας λέω ξεκάθαρα ότι είμαστε υπέρ, γιατί όντως αυτό που είπα στην αρχή, είμαστε οι πρώτοι που ζητάμε να χτυπηθεί η φοροδιαφυγή. Βάλτε χέρι όμως και σε αυτούς που πρέπει.

Επίσης, αυτό που δε συζητήσαμε σήμερα, είναι ότι από τις ενδιάμεσες συναλλαγές κάναμε έναν υπολογισμό, μια μικρομεσαία επιχείρηση θέλει 2.500 ευρώ το χρόνο να πληρώνει στην τράπεζα τα 2 ευρώ ανά συναλλαγή. Δε μπορεί την ώρα που θες εκσυγχρονίσεις να φοβάσαι να πεις σε ανθρώπους, οι οποίοι, σας επαναλαμβάνω, επί 13 χρόνια, πέραν από την ανακεφαλαιοποίηση, δεν εισπράττει η πολιτεία ούτε ένα ευρώ φόρο.

Και γιατί να μην εισπράττει;

Ανώνυμες εταιρείες είναι. Βεβαίως, μη γίνει παρανόηση, θέλουμε να υπάρχουν οι τράπεζες, για να μην ακούσω κι άλλα, αλλά με κανόνες που υπάρχουν στην αγορά.

MyData, στο Επαγγελματικό Επιμελητήριο, μια φορά τη βδομάδα κάνουμε εκπαίδευση στους λογιστές. Αν οι λογιστές δε μπορούν σήμερα να κατανοήσουν, κύριε Πρόεδρε, το myData και κάνουμε αγώνα ολόκληρο, γιατί η φορολογική νομοθεσία αλλάζει περίπου ανά ένα μήνα, πώς θα την καταλάβει ο απλός επιχειρηματίας;

Και βεβαίως είμαστε υπέρ του myData και θέλουμε να λειτουργήσει. Όμως, πρακτικά, μην ξεχνάμε κάτι, γι’ αυτό είπα στην αρχή για τους αυτοαπασχολούμενους. «Αυτοαπασχολούμενος» σημαίνει ένας άνθρωπος ο οποίος είναι εργοδότης και εργαζόμενος το ίδιο πρόσωπο. Ένας άνθρωπος, δηλαδή, που επέλεξε στην κρίση να κάνει μια δουλειά για να μπορέσει να επιβιώσει. Μην τους δίνουμε χαρακτηριστικά αυτού που φαντάζομαι δεν υπάρχουν. Αυτοαπασχολούμενοι δεν υπάρχουν μόνο στην Ελλάδα. Επίσης ψευδές, υπάρχουν παντού σε όλη την Ευρώπη.

Η απάντηση είναι ότι όταν αποφασίσετε να μην τους δώσετε λύση στα χρέη ή αν σήμερα τους πιέζετε, μέσα από τον κεφαλικό φόρο, κάτι που σας είπα και ιδιαιτέρως, τι θα τους κάνετε όλους αυτούς μετά;

Αν αύριο, δηλαδή, να τους βγάλετε τον αναπνευστήρα, είτε με τα χρέη που σήμερα ρυθμίζονται είτε με τον κεφαλικό φόρο, κάτι πρέπει να κάνουν αύριο το πρωί.

Πρέπει, δε, να σας πω, στο ερώτημα που υπάρχει για το νόμο, με νοιάζει να μείνουμε πάντα στην μεγάλη εικόνα. Ο νόμος στους συγκεκριμένους εισπράττει κάτω από το 5% της φοροδιαφυγής, που λέει σήμερα η Τράπεζα της Ελλάδος. Ένας φορέας, δηλαδή, που φαντάζομαι δεν αμφισβητείται.

Γιατί αυτή τη στιγμή χτυπάτε μόνο αυτό το κομμάτι και δε βάζετε τη φορολογία με τέτοιο τρόπο και είμαστε πρόθυμοι να συζητήσουμε, το ίδιο είπαν και οι συνάδελφοι και να κάτσουμε να συζητήσουμε τον τρόπο που θα χτυπηθεί η φορολογία. Πρακτικά, ξέρετε καλά, ότι σε όλη αυτή την ιστορία που δεν απαντήθηκε, εγώ θα παρακολουθήσω την απάντησή σας, το αφήγημα είναι μόνο ένα, «πρέπει να τελειώνουμε με αυτούς».

Στην πραγματικότητα, όταν βάζεις το μαχαίρι στο λαιμό αυτού του πολύ μικρού επαγγελματία, αυτού, ο οποίος δεν ξέρει να σε αντιμετωπίσει και βέβαια στη διαδικασία ελέγχου του λες «έλεγχο», ο έλεγχος κοστίζει.

Ξέρεις, όταν λες «έλεγχο» κοστίζει και θα φοβηθεί αυτός που θα ζητήσει τον έλεγχο και αυτό το ξέρεις, θα έχω μια παραβασούλα. Στις μεγάλες παραβάσεις δε στέκεσαι, θα ‘χει.

Άρα, πρακτικά, πέραν του ότι είναι ατυχές το επιχείρημα για έλεγχο, γιατί για φανταστείτε να σας ζητήσει το 20%, έχετε τον μηχανισμό να το κάνετε;

Άρα, είναι απειλή ο έλεγχος και όχι στην πραγματικότητα ότι υπάρχει. Παρότι το θεωρήσαμε θετικό αλλά κάνε τον οριζόντια.

Ξέρετε, κύριε Κουκουλόπουλε, πρέπει να σας πω, στο ερώτημα που βάλατε, αυτός που θα δηλώσει αύριο το πρωί 12.000 εισόδημα είναι μεγαλοφορολογούμενος, γιατί είναι πάνω από το 10.920. Σε αυτόν δεν πάει καθόλου, δεν τον ελέγχει καθόλου. Δε μπαίνει διαδικασία τέτοιου τύπου, γιατί δεν τον νοιάζει. Γιατί ο νόμος δεν είναι, πραγματικά, για να πάτε να εισπράξετε τη φοροδιαφυγή, είναι ακριβώς για να εξοντώσει αυτή την κατηγορία, γιατί ξέρετε καλά, όπως το έχω πει και τα καλάθια του νοικοκυριού και τα υπόλοιπα, το αποτέλεσμα τους ήταν να μπαίνουν πρόστιμα.

Θυμίζω τον «αυτοφωράκια». Ξέρετε, τα νυχτερινά μαγαζιά βάζανε τον «αυτοφωράκια», πήγαινε κάποιος να πάρει το πρόστιμο, που ήταν τόσο μικρό που το επαναλάμβανε το πρόστιμο.

Αν, λοιπόν, στη διαδικασία των προστίμων αυτό που εισπράττεται είναι το 10% των κερδών που έχει μια εταιρεία που έκανε αισχροκέρδεια, γιατί να μην ξανακάνει άλλη μια φορά αυτή την αισχροκέρδεια που έκανε;

Πρακτικά, λοιπόν, η ουσία είναι μία, η αντίδραση τόσων πολλών φορέων έχει να συμβεί, σας το θυμίζω, από το 2016, από το Νόμο Κατρούγκαλου. Αναρωτηθείτε πως καταφέρατε να συνενώσατε το σύνολο της επιχειρηματικότητας της χώρας απέναντι σε έναν νόμο, που, βεβαίως, δε μπορεί να πιστεύετε στα σοβαρά ή να συκοφαντείτε ότι όλοι αυτοί θέλουν να μη χτυπηθεί η φοροδιαφυγή.

Στην πραγματικότητα, ξέρετε, είναι για ένα άδικο νόμο που έχει άλλα σχέδια και σε καμία περίπτωση δε θέλει να χτυπήσει τη φοροδιαφυγή αλλά ουσιαστικά να ξαναδημιουργήσει μία νέα τράπουλα. Γι’ αυτό μίλησα για το Ταμείο Ανάκαμψης και το ΕΣΠΑ, όπου θέλετε ολιγοπώλια σε μεγάλους κλάδους της οικονομίας, όπως ήδη συμβαίνει σε πολλούς κλάδους πέρα από τρόφιμα, στα κομπιούτερ, στα ηλεκτρικά είδη, στο ρεύμα, πάει να γίνει και στην εστίαση. Αυτό πρέπει να σταματήσει.

Εγώ, για τελευταία φορά, λέω ότι μπορεί η Κυβέρνηση να καλέσει τους φορείς και να κάνουμε ένα νόμο ο οποίος, πραγματικά, να είναι ισάξιος ενός ευρωπαϊκού νόμου και να μπορεί να χτυπηθεί πραγματικά η φοροδιαφυγή και όχι η εξόντωση των μικρών και πολύ μικρών επιχειρήσεων και των απασχολούμενων.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Ο κ. Πιτσιλής, έχει το λόγο.

 **ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων (ΑΑΔΕ)):** Ευχαριστώ, κύριε Πρόεδρε.

Θα προσπαθήσω να απαντήσω στα περισσότερα τουλάχιστον από αυτά που ερωτήθηκα εδώ. Τα στατιστικά μας στοιχεία και τα απολογιστικά στοιχεία δημοσιεύονται κάθε χρόνο. Πέρυσι διεξάγαμε 25.000 τακτικούς ελέγχους. Είναι κάποιες άλλες, σχεδόν 70.000, αν θυμάμαι καλά, επιτόπιοι έλεγχοι. Οι επιτόπιοι λέτε ότι είναι 93.000, εγώ 82.000 βλέπω αλλά μπορεί να έχουμε και κάποιες άλλες κατηγορίες.

Εντάξει, αυτή είναι η τάξη μεγέθους.

Υπολογίζετε γύρω στους 1.250 ελεγκτές στην ΑΑΔΕ. Επειδή καταλαβαίνω, η συζήτηση έχει να κάνει με το ποια θα είναι η διαδικασία ελέγχου, έχω να σας πω ότι αντίστοιχο νομοθετικό πλαίσιο υπάρχει ήδη για την αμφισβήτηση του τεκμηρίου διαβίωσης, που υπάρχει στον Κώδικα. Πρώτα βεβαιώνουμε, σύμφωνα με τον Κώδικα και μετά, εφόσον ο φορολογούμενος προσκομίσει αυτά που πρέπει, προχωράμε στην ανατροπή αυτής της βεβαίωσης ή την τροποποίησή της.

Λέω αυτά που ισχύουν στον νόμο σήμερα και στην πρακτική που ακολουθείται σήμερα.

Ρώτησε ο κ. Κουκουλόπουλος, τι κάνουμε για να βελτιωθούν οι ικανότητες της Αρχής. Ψηφιοποίηση, κεντρικοποίηση λειτουργιών, νομίζω γνωρίζετε ότι δημιουργήσαμε έξι ελεγκτικά κέντρα, τέσσερα στην Αττική και δύο στη Θεσσαλονίκη.

Άρα, λοιπόν και με την κεντρικοποίηση λειτουργιών και με την ψηφιοποίηση, προσπαθούμε να δημιουργήσουμε χώρο, πέρα από τις όποιες προσλήψεις έρθουν, να αξιοποιήσουμε με τον καλύτερο δυνατό τρόπο τα στελέχη μας, ήδη αποσύροντάς τους από «άσκοπες» έγχαρτες διαδικασίες, οι οποίες μπορούν να γίνουν ψηφιακά, για να αποκτήσουμε ακόμα περισσότερους, αν θέλετε ελεγκτές.

Ευχαριστώ, επίσης, για την ερώτηση σε σχέση με το συμβάν της Παρασκευής. Είναι ένα πολύ στενάχωρο, αν θέλετε, για μας συμβάν, το οποίο, όμως, σε επίπεδο διαρροής δεδομένων έχει ελάχιστο, μηδενικό για την ακρίβεια κίνδυνο, όπως ανακοινώσαμε. Από κάποιο ανθρώπινο λάθος, 16.000 παραλήπτες εκτός από το δικό τους όνομα πήραν το όνομα και το username όχι το password, το διευκρινίσαμε και το λέω και εδώ.

Τα passwords δεν τα γνωρίζουμε ούτε εμείς, είναι κρυπτογραφημένα και δεν μπορούμε να τα αποκρυπτογραφήσουμε. Το username πήγε από κάτω σαν πληροφορία.

Πρώτα από όλα, κάναμε όλα τα προβλεπόμενα σύμφωνα με το νόμο και νομίζω ότι ως σοβαρός δημόσιος οργανισμός είπαμε και το τι συνέβη. Από την πρώτη στιγμή, δεν κλείσαμε το πρόβλημα κάτω από το χαλί, το δώσαμε στη διάσταση που πραγματικά είναι.

Τα θέματα που θέτετε είναι θέματα ασφαλείας δεδομένων. Τα δεδομένα μας τηρούνται στη Γενική Γραμματεία Πληροφοριακών Συστημάτων του Υπουργείου Ψηφιακής Διακυβέρνησης με τις προδιαγραφές που τίθενται, τηρούνται στο gcloud, το ψηφιακό νέφος. Είναι άλλης τάξης θέμα. Προφανώς σε συνεργασία με τη ΓΓΠΣ κάνουμε πάρα πολύ τακτικά τους ελέγχους ασφαλείας που πρέπει να γίνονται για να είμαστε σίγουροι ότι θα αποτρέψουμε κινδύνους. Αυτό που συνέβη, όμως, δεν έχει να κάνει με αυτά τα ζητήματα και θα ήθελα και από εδώ να διαβεβαιώσω τον κόσμο ότι κάνουμε ως Αρχή όλα όσα πρέπει για να προστατεύουμε τα δεδομένα των πολιτών.

Ρωτήσατε τη σχέση κύριων φόρων και προστίμων. Για το 2022 με ενημέρωσαν οι συνεργάτες μου βεβαιώθηκε ένα 1,56 δισ. ευρώ περίπου 1 δις ήταν κύριοι φόροι, το υπόλοιπο ήταν πρόστιμα, προσαυξήσεις.

Έγινε μια κουβέντα για τον αθέμιτο ανταγωνισμό σε σχέση με τις ξένες πλατφόρμες και τα POS. Κατόπιν εισήγησης μας, έχει νομοθετηθεί από τον Μάρτιο η υποχρέωση όλων όσων δραστηριοποιούνται στην Ελλάδα να συμμορφωθούν με τους κανόνες και τις προδιαγραφές που βάζουν ή θα βάλουμε στο μέλλον, είτε αυτοί εκκαθαριστές συναλλαγών, είτε είναι διαχειριστές POS, network service providers για να χρησιμοποιήσω τον αγγλικό όρο. Να ξέρετε ότι έχουμε στείλει ήδη, ως ΑΑΔΕ, επιστολές σε όλους όσοι έχουν ανακοινωθεί στην Τράπεζα της Ελλάδος ότι παρέχουν υπηρεσίες τέτοιες ή προτίθενται να τις παράσχουν, έχουν πάρει αλληλογραφία από εμάς με την οποία τους ενημερώνουμε αναλυτικά, για το οποίο δεν έχουμε και κάποια υποχρέωση, όποιος δραστηριοποιείται στη χώρα πρέπει να γνωρίζει τους νόμους της χώρας, παρόλα αυτά τους έχουμε στείλει και ειδική επιστολή και θα εφαρμόσουμε, πιστέψτε με, με πολύ μεγάλη αυστηρότητα και προσήλωση ακριβώς το ζήτημα του ότι όλοι πρέπει να εφαρμόζουν τους ίδιους κανόνες σε αυτήν τη χώρα σε σχέση με αυτό το πολύ σημαντικό έργο της διασύνδεσης των POS με τις ταμειακές. Ρώτησε ο Υπουργός για το πώς πάμε με τον χρόνο. Προφανώς αύριο θα είμαστε έτοιμοι, το ξέρουμε, έχουμε ανακοινώσει χρονοδιαγράμματα. Εντατικά εργαζόμαστε. Είναι πολύ σύνθετο έργο, είμαστε, όμως, όλοι προσηλωμένοι στο να το πετύχουμε στους χρόνους που έχουμε ανακοινώσει.

Έγινε αρκετή συζήτηση για τo myData. Άκουσα ότι τα myData δεν δουλεύουν. Tα myData έχουν ξεκινήσει από τον Οκτώβριο του 2020. Έχουμε 1.325.000 επιχειρήσεις οι οποίες έχουν διαβιβάσει και διαβιβάζουν παραστατικά. Έχουμε σχεδόν 2,9 δισεκατομμύρια παραστατικά διαβιβασμένα στην ΑΑΔΕ. Ξεπεράσαμε μόλις τα 2 τρισεκατομμύρια ευρώ καταγεγραμμένων συναλλαγών. Από τα στατιστικά που βλέπουμε, γιατί ήδη από πέρυσι προτείνουμε προς συμπλήρωση δηλώσεων ΦΠΑ, πάνω από το 70% των επιχειρήσεων, κοντά στο 75%, έχω υπόψη μου ότι το τελευταίο τρίμηνο που είχαμε απλογραφικούς και διπλογραφικούς μαζί στα έσοδα δήλωσαν ό,τι τους προτείναμε στο myData. Είναι πάρα πολύ απλό αυτό, το οποίο ζητάμε και το λέτε και όλοι όσοι ασχολείστε με το οικοσύστημα αυτό, όλες οι επιχειρήσεις να διαβιβάζουν τα παραστατικά που εκδίδουν. Εάν δεν το κάνουν, δημιουργούν δύο προβλήματα. Το ένα είναι ότι δεν βοηθούν την προσυμπλήρωση των δικών τους δηλώσεων, το οποίο φορολογικά δεν μας πειράζει γιατί είπαμε ότι έσοδα δεχόμαστε παραπάνω από αυτά που θα δούμε στο myData, δημιουργούν, όμως, τεράστιο πρόβλημα στις επιχειρήσεις με τις οποίες συναλλάσσονται, γιατί κάθε έσοδο μιας επιχείρησης είναι ταυτόχρονα και έξοδο της άλλης. Εάν, λοιπόν, η άλλη επιχείρηση δεν δει το έξοδο της, τότε θα αναγκαστεί η ίδια να το ανεβάσει, δηλώνοντας σε εμάς ότι δεν είναι συνεπής ο προμηθευτής της και μπαίνουμε σε αυτόν τον κύκλο. Αυτό ζητάμε από τις επιχειρήσεις μετά από τρία χρόνια λειτουργίας, όλες να διαβιβάζουν τα έσοδά τους. Εκεί μπαίνουν οι κυρώσεις. Τα άλλα είναι οι διατάξεις έτσι όπως έχουν γραφτεί, έχουμε τα όρια, έχουμε και όρια αποκλίσεων, τα οποία θα συζητήσουμε με τον κύριο Υπουργό. Η κατεύθυνση είναι, όπως σε όλες τις σύγχρονες χώρες, η φορολογική υποχρέωση να χτίζεται καθημερινά με κάθε πράξη, με κάθε ενέργεια, έτσι ώστε όταν έρθει η ώρα της δήλωσης να χρειάζεσαι 5 με 10 λεπτά για να κάνεις τη δήλωση σου, να μην ψάχνεις την τελευταία στιγμή που είναι τα πάντα για να πας στο λογιστή μια σακούλα με τιμολόγια και να του πεις πέρασε τα μέσα τώρα γιατί πρέπει να κάνω τη δήλωση του ΦΠΑ. Όλες οι σύγχρονες χώρες κινούνται σε αυτή την κατεύθυνση και σας λέω με μεγάλη περηφάνια ότι είμαστε από τις πιο πρωτοπόρες χώρες σε αυτόν τον τομέα. Ήρθε η ώρα να κάνουμε το βήμα και να κλείσουμε όλο αυτό που λειτουργούσε υποχρεωτικά χωρίς κυρώσεις, πλέον να γίνει κανονική υποχρέωση των επιχειρήσεων. Εδώ είμαστε ως διοίκηση να ακούσουμε και άλλα προβλήματα, με όλους τους φορείς είμαστε σε τακτική επικοινωνία. Με την κυρία Παπαρίδου που βρίσκεται πίσω μου, έχει φύγει τώρα, και τον ΣΕΠΕ, με το Οικονομικό Επιμελητήριο, είμαστε σε τακτική επικοινωνία για όλα τα θέματα. Ό,τι μας έχει ζητηθεί το έχουμε δώσει για τη βελτίωση του λογισμικού. Αυτό που ζητάμε είναι πραγματικά πάρα πολύ βασικό, δεν είναι κάτι εξειδικευμένο.

Για τα θέματα της φοροδιαφυγής στο λαθρεμπόριο καυσίμων. Ακριβώς επειδή βλέπουμε ένα πρόβλημα να υπάρχει και να καταγράφεται όλο και πιο έντονο, γι’ αυτό εισηγηθήκαμε και σε συνεργασία με την πολιτική ηγεσία ένα πλαίσιο πλέον που αυστηροποιεί πάρα πολύ τα πράγματα, που βάζει στην εικόνα τις επιχειρήσεις εμπορίας, οι οποίες πρέπει και αυτές να αναλάβουν το μερίδιο που τους αναλογεί. Οι διατάξεις λένε ευθαρσώς ότι και η νοθεία στην αντλία, το «κλέψιμο» στην αντλία είναι - που ούτως ή άλλως ήταν και πριν αλλά το λέμε ακόμη πιο ανοιχτά - λόγος για να κλείνει για δύο χρόνια ένα πρατήριο, ανεξάρτητα από το ποιος θα βρίσκεται μέσα όταν θα έρθει η ώρα της σφράγισης. Κλείνει το σημείο πλέον. Άρα, ουσιαστικά, δίνουμε ένα πολύ ισχυρό μήνυμα ότι η λαθρεμπορία δεν μπορεί να είναι ανεκτή με άλλους φαινόμενους μπροστά και με τους ίδιους κρυπτόμενους πίσω. Το σημείο παύει να λειτουργεί για δύο χρόνια, βγαίνει από την αγορά.

Έχει γίνει πολλή δουλειά με το Σύστημα Εισροών Εκροών. Έγινε μια μελέτη τρωτότητας, ζητήσαμε, δηλαδή, εμείς από την Ευρωπαϊκή Επιτροπή να δούμε τα κενά λειτουργίας του Συστήματος Εισροών Εκροών. Έγινε μια δεύτερη μελέτη σε συνεργασία με το ΣΕΠΕ για να προχωρήσουμε στο τι πρέπει να αλλάξει σε επίπεδο hardware και software, μηχανημάτων, δηλαδή, και λογισμικού για τα πρατήρια. Θέλουμε μέσα στον Γενάρη του 2024 να έχουμε καταλήξει σε όλες αυτές τις αναβαθμίσεις που πρέπει να γίνουν, έτσι ώστε αυτά να γίνουν Κοινή Υπουργική Απόφαση και η αγορά μέσα στους χρόνους που θα τεθούν εντός του 2024 προφανώς και να προχωρήσει σε αναβαθμίσεις που πρέπει. Ταυτόχρονα, σε όλους τους τομείς που συνδέονται με το Σύστημα Εισροών Εκροών, φορολογικές αποθήκες, GPS στα φορτηγά, υπάρχουν δράσεις σε εξέλιξη μέσα στο 2024 και υπάρχει, βεβαίως, και η ολοκλήρωση του συστήματος αξιοποίησης των δεδομένων που θα λαμβάνουμε από τα διάφορα σημεία, είτε είναι αυτό πρατήριο, είτε είναι φορολογική αποθήκη. Οπότε θα έλεγα ότι το 2024 είναι μια χρονιά όπου το Σύστημα Εισροών Εκροών θα φτάσει στη μορφή που πρέπει για να μπορεί να μας βοηθήσει αποτελεσματικά στη μάχη κατά του λαθρεμπορίου.

Ρώτησε η κυρία Κωνσταντοπούλου εάν υπάρχουν άλλες χώρες που χρησιμοποιούν διατάξεις, χρήματα, δηλαδή, για αποκάλυψη παραβάσεων. Η Βρετανική Φορολογική Διοίκηση σύμφωνα με δημοσίευμα του Spiegel πλήρωσε πέρσι σχεδόν 600.000 ευρώ σε πρόσωπα που αποκάλυψαν παραβάσεις φοροδιαφυγής. Υπάρχουν, λοιπόν κι άλλες χώρες και αυτό είναι πολύ πρόχειρη απάντηση εδώ. Επιφυλάσσομαι να φέρουμε και για οτιδήποτε άλλο είναι στη διάθεσή μας και για άλλες χώρες. Ήδη, μια πολύ σοβαρή φορολογική διοίκηση και πάρα πολύ αποτελεσματική έχει υιοθετήσει κανόνες χρηματικών κινήτρων για αποκάλυψη φορολογικών παραβάσεων.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Σεραφείμ Κασιδιάρης.

**ΣΕΡΑΦΕΙΜ ΚΑΣΙΔΙΑΡΗΣ (Πρόεδρος της Πανελλήνιας Ομοσπονδίας Ταξί και Αγοραίων (ΠΟΕΙΑΤΑ)):** Ευχαριστώ, κ Πρόεδρε. Είπα ότι το τέλος επιτηδεύματος επιβάλλεται και στο 25% και στο 50%. Όταν σε μία άδεια είναι τέσσερα άτομα επιβάλλεται και στους τέσσερις το τέλος επιτηδεύματος και όχι, στην άδεια.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Βερβεσός.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος):** Ευχαριστώ, κ Πρόεδρε. Θα ήθελα να ξεκινήσω μια ρήση. Διάβαζα ένα tweet του κυρίου Μητσοτάκη «με απλά λόγια θεωρούμε τον επαγγελματία έντιμο» στις 8 Δεκεμβρίου του 2014. Ξαφνικά, μετά από κάποια χρόνια τον θεωρεί φοροφυγά και η κυβέρνηση.

Απαντώ στις ερωτήσεις για να δούμε αν είμαστε φοροφυγάδες ή όχι. Ερώτηση του κ. Γαβρήλου. Δικηγόροι: 12.977 δηλώνουν το γραφείο στο σπίτι τους. Αυτοί είναι φοροφυγάδες. Στην Αθήνα 35,71%, στο σύνολο της επικράτειας είναι 28,92%.

Γραμμάτια προείσπραξης, κύριε Γαβρήλο Είμαστε από τους λίγους κλάδους που προκαταβάλλουμε φόρο. Το ξέρει ο κ. Υπουργός, αλλά θέλει να το ξεχνάει. 30 εκατομμύρια φόρο προκαταβολή, 42 εκατομμύρια ΕΦΚΑ, 48 εκατομμύρια ΦΠΑ. Έχουμε προτείνει και έχουμε δώσει τα στοιχεία στον κ. Υπουργό, ότι το 21,55% δηλώνει 0 γραμμάτια προείσπραξης, το 28,46% δηλώνει μέχρι 9.000, το 9,13% μέχρι τις 15.000 και το 40,86 από τις 15.000 και πάνω που μας πιάνει τεκμήριο. Εκείνοι που έχουν τουλάχιστον εννιά χρόνια, δηλαδή, αυτοί που φάγανε τα μνημόνια, τις πανδημίες και τις κρίσεις του επαγγέλματος όλου. Άρα, τα στοιχεία είναι αδιάσειστα, για το θέμα του ποιοι είναι αυτοί που φοροδιαφεύγουν.

ΦΠΑ. Πάγια μνημονιακή δέσμευση της χώρας σε τρία μνημονιακά κείμενα ή σε δύο. Επέκταση του ΦΠΑ από τις 10.000 στις 25.000. Τίποτα δεν έχει γίνει μέχρι σήμερα. Θυμίζω ότι πρόσφατα η Ιταλία στις 85.000 και για να μη μου πείτε ότι η Ιταλία είναι Ιταλία, μας συγκρίνει βέβαια ο κ. Υπουργός με την Ιταλία και τη Γερμανία σε σχέση με το μέσο όρο του τι συνεισφέρουν οι επαγγελματίες σε εκείνες τις χώρες. Να μας πει και τις αμοιβές που παίρνουν οι ελεύθεροι επαγγελματίες σε εκείνες τις χώρες.

Αντίστοιχες χώρες, 45.000 ως 63.000 ευρώ. Τσεχία, Βουλγαρία, Ρουμανία και Κύπρος. Άρα, είναι αντικίνητρο ή δεν είναι κίνητρο η φοροδιαφυγή; Προφανώς, όταν λες σε κάποιον να πάει στις 10.000, για να έχει κίνητρο ανταγωνιστικότητας θα κοιτάξει ή να συμπιέσει τα έξοδα του ή να αυξήσει τις δαπάνες του.

Αντισυνταγματικότητα. Είναι προφανής η συνταγματικότητα. Οι δικηγόροι και όλοι οι ελεύθεροι επαγγελματίες δε δουλεύουμε 14 μήνες το χρόνο. Δεν έχουμε τριετίες. Ούτε Χριστούγεννα δουλεύουμε, ούτε Πάσχα, ούτε καλοκαίρι. Ο εργαζόμενος μπορεί να δηλώνει part-time απασχόληση ή μερική απασχόληση ή διαλείπουσα και να το δηλώνει στο ΕΡΓΑΝΗ και να φορολογείται μερικά. Εκείνος που δεν δουλεύει Χριστούγεννα, Πάσχα, καλοκαίρι, θα φορολογείται με βάση το τι κάνει ο εργαζόμενος; Δεν έχετε βάλει μυαλό από την 1888 και την 1880; Καταγγέλλατε τον κύριο Κατρούγκαλο, ότι ήταν αντισυνταγματικά αυτά που έκανε. Εσείς τα λέγατε στη Βουλή.

Τι θα πάτε να λέτε τώρα στο Συμβούλιο της Επικρατείας; Σας ενημερώνω ότι εμείς θα ξαναπάμε στο Συμβούλιο της επικρατείας και όχι, μόνο για το θέμα της σύγκρισης μισθωτών - ελεύθερων επαγγελματιών. Θα πάμε για τον περιβόητο ΚΑΔ. Για τον μέσο όρο του τζίρου. Χθες κάναμε εκδήλωση. Τέσσερις Συνταγματολόγοι και άνθρωποι που ήταν και στην παράταξη σας, κύριε Υπουργέ, ο κύριος Φορτσάκης. Είπαν ότι δε μπορεί να φορολογείται με αβέβαιο εισόδημα. Δε μπορεί να φορολογείται με εισόδημα τρίτου. Αντίκειται στο 4, παράγραφος 5. Προφανώς, δε σας νοιάζει η αντισυνταγματικότητα, οπότε θα πάει στο ΣτΕ και τι θα γίνει. Εσάς σας ενδιαφέρει τώρα να μαζέψετε τα λεφτά. Αυτός είναι ο σκοπός σας.

Σε σχέση με το ζήτημα των ελέγχων. Μας κοροϊδεύετε με το μαχητό τεκμήριο. Είναι προφανές ότι δε μπορεί. Τι θα κάνετε σήμερα, τι λέτε; Θα μας δηλώσετε ότι θέλετε να πάτε για τον έλεγχο, δηλαδή, οι συνεπείς φορολογούμενοι θα έρθει ο έλεγχος μετά από τρία χρόνια ή δύο χρόνια, γιατί με τα στοιχεία της ΑΑΔΕ έχουμε 25.000 ελέγχους, εκ των οποίων, περίπου 7.000 με 8.000 είναι σε έλεγχο φόρου εισοδήματος. Άρα, πως θα μπορέσετε να κάνετε ελέγχους σε ένα χρόνο μέσα; Ακόμα και 20.000 να έρθουν να σας δηλώσουν ότι θέλουν να κάνουν έλεγχο θα ελεγχθούν σε βάθος τριετίας. Αυτοί για τρία χρόνια θα πληρώνουν τον φόρο και μετά θα πηγαίνουν στη ΔΕΔ ή στις Επιτροπές Επίλυσης Διαφορών ή στα Διοικητικά Δικαστήρια για να πάρουν τον φόρο πίσω. Κοροϊδία είναι. Κάντε το. Εγώ θέλω να το κάνετε, για να βρεθείτε απέναντι σε αυτούς τους ανθρώπους υπόλογοι.

Κλείνοντας, 33% οφείλουν ΕΦΚΑ και ΔΟΥ. Αυτοί μαζί με τους ίδιους που έχουν τα σπίτια τους για γραφεία είναι φοροφυγάδες. Μεγάλοι φοροφυγάδες. Τη στιγμή που όπως είπε ο κ. Καββαθάς, το 0,45% του φόρου τον πάτε στο 0,20% με το άρθρο 49. Αυτούς κυνηγάτε για να μαζέψετε. Τους ανθρώπους που σας δηλώνουν αυτά τα εισοδήματα.

Προτάσεις. Σας τις έχω καταθέσει, δεν τις έχετε διαβάσει και σε σχέση με τις παρατηρήσεις επί του σχεδίου νόμου επικουρικά και με εναλλακτικούς τρόπους φορολόγησης. Σας τις είπα, δεν σας αρέσουν. Σας είπα να αυξήσετε τα γραμμάτια προείσπραξης. Εκεί που δεν υπάρχουν γραμμάτια να τα επιβάλλετε. Να βάλετε υποχρεωτικό γραμμάτιο στα συμβόλαια όπου πιθανόν να υπάρχει περιθώριο φοροδιαφυγής. Να επεκτείνετε το ΦΠΑ στο 25%. Να ελέγξουμε όλες τις δικαστικές και εξώδικες διαδικασίες εκεί που υπάρχει δυνατότητα να επιβληθεί γραμμάτιο. Δεν θέλετε. Παραβιάζεται λέει η ακρίβεια. Έχει φτάσει ο τενεκές το λάδι 170 ευρώ, το γραμμάτιο έχει να αυξηθεί από το 2006 και το κρατάτε στις ίδιες τιμές για να μην αυξήσετε την ακρίβεια εκεί. Δεν κοιτάτε τι γίνεται στα σούπερ μάρκετ, αλλά δεν σας νοιάζει αυτό. Σας νοιάζει αυτή η μορφή της ακρίβειας.

Προφανώς, για τον Κανονισμό της Βουλής ενημερωθήκαμε από την κυρία Κωνσταντοπούλου και γνωρίζουμε τις διαδικασίες. Θα τα πούμε σε κάποια άλλη στιγμή για το πώς λειτουργεί η Βουλή. Θα τα συζητήσουμε κάποια άλλη στιγμή. Δεν θα τα αφήσουμε έτσι και αυτά. Αφορούν τη Δημοκρατία. Αλλά και ένας νέος συνάδελφος που θα βγει στο επάγγελμα μετά από 9 χρόνια που έχει φάει όλη την κρίση της πανδημίας για να ανοίξει ένα δικηγορικό γραφείο, τι του λέτε; Πήγαινε κάνε εταιρεία. Δε μπορείς; Πήγαινε και γίνε υπάλληλος σε μια εταιρεία να πληρώνεσαι με μπλοκάκι ή να γίνεις έμμισθος.

Θέλετε, λοιπόν, την ευρεία υπαλληλοποίηση αυτών των ανθρώπων που δε μπορούν να ανταπεξέλθουν στις 14.196. Πρέπει να μας απαντήσετε με επιχείρημα, αυτός που με το «καλό μήνα» πρέπει να έχει 1.200 ευρώ για να πληρώσει 324 ασφαλιστικές εισφορές που τις αυξάνετε φέτος κατά 3,8%, να πληρώσει 250 ευρώ φόρο με βάση το νέο φορολογικό τεκμήριο, να πληρώσει 300 έως 400 ευρώ νοίκι στην πιο φθηνή περιοχή της Αθήνας, να πληρώσει 150 το νέο ρεύμα που του στέλνετε με τους λογαριασμούς χωρίς την επιδότηση και να πληρώσει νερό, φως, τηλέφωνο και ούτω καθεξής, αυτός ο άνθρωπος πρέπει να ξεκινάει με 1.200 ευρώ.

 Προφανώς, αυτός μπορεί να μην τα βγάζει και ο υπάλληλος του να τα βγάζει, διότι, ο υπάλληλος του έχει σταθερό εισόδημα, αλλά προφανώς ξέρουμε ότι οι ελεύθεροι επαγγελματίες επιστήμονες πρέπει πάντα σε αυτή την καπιταλιστική χώρα του νότου να κερδίζουν. Οι επιχειρήσεις μπορούν να έχουν και ζημιές και να τις μεταφέρετε σε βάθος πενταετίας λέτε τώρα, στην τροποποίηση. Η προεκλογική δέσμευση του κυρίου Μητσοτάκη είναι σε βάθος δεκαετίας. Τώρα τα κάνατε 5. Κάνετε εκπτώσεις και στις προεκλογικές σας δεσμεύσεις.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ)):** Κύριε Πρόεδρε, ερωτηθήκαμε αν στον κλάδο του εμπορίου αναμένουμε επιχειρήσεις που θα κλείσουν. Πραγματικά, πιστεύουμε ότι οι αυτοαπασχολούμενοι επιχειρηματίες με πολύ χαμηλά εισοδήματα ή κέρδη δε θα μπορέσουν να αντέξουν το φορολογικό βάρος. Θα είναι μη διαχειρίσιμο γι’ αυτούς. Υπάρχουν και τέτοιοι και θα αναγκαστούν να κλείσουν. Αναμένουμε πολλοί από αυτούς να περάσουν και στο περιθώριο, στην σκιώδη οικονομία και αυτό είναι κρίμα για το λιανικό εμπόριο.

Ένα κλάδο που στην απόφαση της ΑΑΔΕ του Μαρτίου του 2022 δεν ήταν μέσα στους 20 πιο επιρρεπείς κλάδους της φοροδιαφυγής.

α είναι πραγματικά κρίμα.

Θέλω να επισημάνω και κάτι ακόμα. Στις έμμεσες πια συνέπειες αυτού του νομοσχεδίου, τις οποίες δεν θα πρέπει να παραγνωρίζουμε, το κλίμα στην αγορά θα γίνει ασφυκτικότερο, θα υπάρξει απαισιοδοξία, θα υπάρξει παγίωση της αρνητικής ψυχολογίας, θα υπάρξει περαιτέρω περιορισμός της ήδη περιορισμένης ρευστότητας και επειδή όλο αυτό το κλίμα μεταφέρεται και στον καταναλωτή και αυτά είναι συγκοινωνούντα δοχεία, θα υπάρξει και πτώση του τζίρου, του ήδη περιορισμένου τζίρου. Δεν ξέρουμε πώς θα ξεπεραστεί αυτή η κρίση, ειδικά για τις εμπορικές επιχειρήσεις. Αισιόδοξοι πάντως δεν είμαστε.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Ζωητός.

**ΝΙΚΟΣ ΖΩΗΤΟΣ (Νομικός Σύμβουλος Συνδέσμου Ελληνικών Τουριστικών Επιχειρήσεων (ΣΕΤΕ))**: Ερωτηθήκαμε σχετικά με το τέλος ανθεκτικότητας στην κλιματική κρίση και την επιβάρυνση που προκαλείται στο τουριστικό προϊόν. Είναι προφανές, ότι η νομοθέτηση του συγκεκριμένου τέλους αποβαίνει εις βάρος της ανταγωνιστικότητας τουριστικού προϊόντος. Για να σας δώσω κάποια ενδεικτικά στοιχεία, η διάμεσος τιμή ενός ξενοδοχείου τεσσάρων αστέρων κατά το μήνα Μάρτιο ανήλθε σε 85 ευρώ, τον Μάιο στα 90, τον Αύγουστο στα 139 και τον Οκτώβριο στα 92 ευρώ. Η τιμή αυτή επιβαρύνεται με το τέλος ανθεκτικότητας που ανέρχεται σε 7 ευρώ. Άρα, μιλάμε για μια επιβάρυνση 5% τον Αύγουστο και τους υπόλοιπους μήνες στο 8%. Επίσης πρέπει να σημειώσουμε, ότι το συγκεκριμένο τέλος δεν λαμβάνει υπόψη την τιμή του δωματίου. Αυτό σημαίνει, όπως όλοι γνωρίζετε και οποιοσδήποτε μπορεί να δει αν αναζητήσει στις πλατφόρμες κρατήσεων, οι τιμές των ξενοδοχείων της ίδιας κατηγορίας έχουν τεράστια διαφοροποίηση. Για παράδειγμα, από έναν έλεγχο που έκανα προσωπικά το Σεπτέμβριο όταν εξαγγέλθηκε το μέτρο, για να δω μια διακύμανση των τιμών αυτών, ξενοδοχείο πέντε αστέρων πουλούσε δωμάτιο του 62 ευρώ. Η επιβάρυνση φόρου διαμονής είναι 10. Επίσης, οι τιμές των δωματίων μειώνονται όταν πηγαίνουμε στα άκρα της σεζόν, δηλαδή στην έναρξη και τη λήξη. Αυτό σημαίνει ότι η επιβάρυνση τις συγκεκριμένες περιόδους που υποτίθεται θέλουμε να ενισχύσουμε, γιατί σκοπός μας είναι να επιμηκύνουμε την τουριστική περίοδο, είναι πολύ μεγαλύτερη. Αυτοί είναι οι λόγοι, για τους οποίους εμείς ζητούμε να επανεξεταστεί εν όλω το συγκεκριμένο μέτρο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Βιντζηλαίος.

**ΓΕΩΡΓΙΟΣ ΒΙΝΤΖΗΛΑΙΟΣ(Εκπρόσωπος των Παρόχων Μέσων Πληρωμών)**: Αναφορικά με το ερώτημα του κ. Θεοχάρη για την ετοιμότητα, η απάντηση είναι ότι δεν μπορούμε να δούμε την ετοιμότητα όλης της αγοράς σε ένα πακέτο. Υπάρχουν διαφοροποιημένες καταστάσεις εκεί έξω και στόχος μας είναι να μην αναστατώσουμε και την αγορά με αυτή τη διάθεση του νέου λογισμικού που απαιτείται να εγκατασταθεί στα POS. Άρα, η κύρια προσοχή και η προσπάθεια αυτή την εποχή, γίνεται για να καλύψουμε την ετοιμότητα για τις επιχειρήσεις που έχουν απλές ταμειακές μηχανές. Δουλεύουμε εντατικά με ομάδες εργασίας και με την ΑΑΔΕ και με τους παρόχους ταμειακών μηχανών. Έχουν βρεθεί κάποια θέματα συμβατότητας, τα οποία όμως τα λύνουμε. Αισιοδοξούμε, ότι θα είμαστε εκεί με τις προθεσμίες που έχουν τεθεί με τις αποφάσεις.

Υπάρχει ένα δεύτερο κομμάτι της αγοράς, που κυρίως αφορά μεγάλες επιχειρήσεις οι οποίες λειτουργούν με υπολογιστικά συστήματα, όπως τα λέμε ERPs. Εκεί η εκτίμησή μας είναι, ότι θα πάμε λίγο πιο καθυστερημένα γιατί απαιτούνται προσαρμογές και από εκεί, αλλά και ευρύς χρόνος δοκιμών μεταξύ των συστημάτων για να πετύχουμε τη συμβατότητα.

Τέλος, θα θέλαμε να εντοπίσουμε ότι υπάρχουν και κάποιες άλλες κατηγορίες επιχειρήσεων, που κυρίως έχουν να κάνουν με το e-commerce. Υπάρχουν εμπορικές επιχειρήσεις, οι οποίες σήμερα έχουν ένα e shop και ταυτόχρονα έχουν μια ταμειακή μηχανή που περνάνε τις πωλήσεις τους. Χρειάζεται περισσότερη δουλειά για να διασυνδέσεις δύο ανόμοια πράγματα. Αντίστοιχα, υπάρχουν οι αυτόματοι πωλητές που είναι self service μηχανές και εκεί χρειάζεται ιδιαίτερο πλαίσιο. Είναι πράγματα, τα οποία θα θέλαμε να τα δούμε μαζί με την ΑΑΔΕ, να τα εφαρμόσουμε σε δεύτερο χρόνο.

Σας ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Δελλής.

**ΙΩΑΝΝΗΣ ΔΕΛΛΗΣ(Εκπρόσωπος των Παρόχων Υπηρεσιών Πληρωμών)**: Θα ήθελα να απαντήσω το ερώτημα για τον αθέμιτο ανταγωνισμό. Στην Ελλάδα οι πάροχοι πληρωμών είναι ιδρύματα πληρωμών, αδειοδοτημένα από την Τράπεζα της Ελλάδος και ελεγχόμενα από την Τράπεζα της Ελλάδος και φορολογούμενα, γιατί είναι νομικές οντότητες εγκατεστημένες στην Ελλάδα. Λόγω Ευρωπαϊκής Ένωσης, δίνεται δυνατότητα σε κάποιον να έχει άδεια ιδρύματος πληρωμών σε μία άλλη χώρα π.χ. Λιθουανία, Εσθονία και να κάνει διασυνοριακές συναλλαγές. Έρχεται, λοιπόν, εδώ στην Ελλάδα, βρίσκει έναν έμπορο, του δίνει ένα τερματικό δικό του, τα λεφτά εκκαθαρίζονται στην Λιθουανία ή σε όποια χώρα είναι και αυτός προς στιγμήν ο έμπορος, είναι πάνω στον έμπορο, να ψάξει να βρει άμα αυτός τώρα είναι συμβατός με την ΑΑΔΕ ή όχι, γιατί δεν υπάρχει κάποια διαδικασία πιστοποίησης που να λέει η ΑΑΔΕ ότι αυτοί οι δέκα πάροχοι είναι πιστοποιημένοι ενώ αυτός ο ενδέκατος δεν είναι. Άρα, έμποροι μην πηγαίνετε στον ενδέκατο. Πρέπει να ψάξει ο έμπορος μόνος του, να ρωτήσει, να κάνει και προφανώς ψέματα θα του πει αυτός που θα πάει να του πουλήσει. Αυτοί λοιπόν, δεν έχουν κάνει ούτε την επένδυση να προσαρμόσουν τα συστήματα τους ούτε έχουν επικαιροποιήσει τα τερματικά τους ούτε θα κάνουν ποτέ τον κόπο που κάνουμε όλοι εμείς οι άλλοι, να συνδιασυνδέσουμε τις ταμειακές, γιατί θα πρέπει να στείλουμε ανθρώπους μέσα στα καταστήματα να κάνουν ότι χρειάζεται.

Είναι σημαντικός λοιπόν αυτός ο έλεγχος και ο κ. Πιτσιλής είπε ότι θα γίνεται αυτός ο έλεγχος. Είναι πολύ σημαντικός, αλλιώς λειτουργούμε σε μια αγορά που καθένας κάνει ότι θέλει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ(Πρόεδρος της Γενική Συνομοσπονδία Επαγγελματιών Βιοτεχνών Εμπόρων Ελλάδος (ΓΣΕΒΕΕ))**: Στο ερώτημα που τέθηκε προς εμένα για το πόσους αφορά το σχετικό σχέδιο νόμου, με τα στοιχεία που έχει δώσει το Υπουργείο μιλάμε για τουλάχιστον 470.000 επαγγελματοβιοτέχνες και εμπόρους, ατομικές επιχειρήσεις και αυτοαπασχολούμενους.

Πριν πάω στην κυριότερη ερώτηση, που θέλει λίγο χρόνο ανάπτυξης, απαντώ μονολεκτικά σε ερώτημα του κυρίου Τσοκάνη, εάν οι φορείς έχουν πάρει αποφάσεις για τη συμμετοχή τους στις κινητοποιήσεις. Οι φορείς έχουν πάρει αποφάσεις και όχι μόνο η ΓΣΕΒΕΕ, αλλά και άλλοι φορείς, σύλλογοι. Πάνω από 20 φορείς θα συμμετέχουμε αύριο στην κινητοποίηση.

Σε ό,τι αφορά το νομοσχέδιο που στοχεύει, όπως είπα και στην πρώτη μου τοποθέτηση, το νομοσχέδιο είναι ουσιαστικά η εφαρμογή στην πράξη του δόγματος Πισσαρίδη «ενίσχυση της μισθωτής απασχόλησης έναντι της αυτοαπασχόλησης και της μικρής επιχειρηματικότητας και είναι σαφές, ότι θα οδηγήσει σε κλείσιμο μικρών επιχειρήσεων ατομικών ή αυτοαπασχολούμενων. Θα βοηθήσει αυτό το νομοσχέδιο την πάταξη της φοροδιαφυγής; Δεν θα το έλεγα, δεν θα ήμουν αισιόδοξος τουλάχιστον. Κύριε Πρόεδρε, έχουμε εμπειρία από το παρελθόν, από τα μνημόνια. Πάρα πολλά επαγγέλματα, τα οποία γίνονται αυτό που λέω εγώ «με βαλίτσα στο χέρι» έκλεισαν το επιτήδευμα και συνέχισαν να λειτουργούν στη σκοτεινή μεριά της οικονομίας, μια οικονομία την οποία δεν μπορεί κανένα σύστημα ούτε το myData ούτε το ESend ούτε ο κ. Θεοχάρης ούτε ο κ. Πιτσιλής μπορεί να το εντοπίσει και να συλλάβει τη φοροδιαφυγή που γίνεται, δημιουργώντας και αθέμιτο ανταγωνισμό με τις επιχειρήσεις, οι οποίες δουλεύουν κανονικά.

Τώρα σε ό,τι αφορά τα πρόστιμα myData, κύριε Υπουργέ και με το άρθρο 7 και το άρθρο 8, είτε αναφέρεται στο ESend είτε στο myData, τα πρόστιμα είναι εξοντωτικά, δεν είναι πρόστιμα συνετισμού, είναι κλεισίματος. Δηλαδή 250 ευρώ την ημέρα, το διανοούμεθα τι σημαίνει; 250 ευρώ το περίπτερο, 250 ευρώ η πολυεθνική; Είμαστε ίδιοι; Γιατί δεν πέρασε το σύστημα ηλεκτρονικά στο ESend, δεν πέρασε το Ζ μου;

Δεν έχω κόψει τις αποδείξεις; Έχω κόψει, με τη φορολογική ταμειακή μηχανή, απόδειξη; Έχω, από την πλευρά της ΑΑΔΕ, μία ενημέρωση ότι δεν πέρασε στο σύστημα; Όχι. Τι συνέπειες έχω; Βαρύτατο πρόστιμο και σφράγιση του καταστήματος για 2 μέρες και διαπόμπευση. Για τι; Για ποσά που θα φορολογηθώ, διότι τα έχω χτυπήσει στην ταμειακή μου μηχανή. Στο σύστημα, η ηλεκτρονική μεταβίβαση δεν έχει γίνει, χωρίς να έχω καμία ευθύνη εγώ. Εγώ έχω δώσει την εντολή να μεταφερθούν οι αποδείξεις στο e-send και αυτές δεν έχουν μεταφερθεί. Γιατί θα πρέπει να έχω αυτές τις συνέπειες; Λοιπόν, τα πρόστιμα τα εξοντωτικά, είτε στο myData είτε στο e-send, δεν βοηθούν στην εμπέδωση φορολογικής συνείδησης, αλλά οδηγούν ακριβώς στο αντίθετο αποτέλεσμα -και γενικότερα τα πρόστιμα.

Σε ό τι αφορά αν έχουμε προτάσεις ή όχι. Βεβαίως έχουμε προτάσεις και τις έχουμε καταθέσει, κατά τη διάρκεια ετών: Έσοδα-Έξοδα σε όλους, ακόμη και στα φυσικά πρόσωπα. Έχουμε ζητήσει οι ατομικές επιχειρήσεις και ο αυτοαπασχολούμενος, που τον θεωρείτε επιχείρηση, γιατί ταυτίζεται το Α.Φ.Μ. του με το ατομικό Α.Φ.Μ. του; Δώστε ένα άλλο Α.Φ.Μ. Γιατί δεν το κάνετε τόσα χρόνια; Δεν απευθύνομαι σε εσάς προσωπικά -το αντιλαμβάνεστε- αλλά, διαχρονικά, στην πολιτεία. Δεν το έχετε κάνει.

Αντικρουόμενα συμφέροντα. Ούτε σε αυτό έχετε κάνει τίποτα.

Ενίσχυση ελεγκτικών μηχανισμών. Ακούστηκαν τι δυνατότητες έχει ο ελεγκτικός μηχανισμός.

Κίνητρα και όχι ποινές -για την αποκάλυψη εισοδημάτων, π.χ. Έχετε κάνει κάτι, διαχρονικά, ως πολιτεία; Όχι.

Εξορθολογισμός των ποινών και των προστίμων. Έχετε κάνει κάτι; Διαχρονικά, όλες οι κυβερνήσεις, από τα μνημόνια και εδώ, μόνο με πρόστιμα. Τα πρόστιμα που οδηγούν σε κλείσιμο επιχειρήσεων και σε χρέη, όπως αυτά που ανακοίνωσε, το καλοκαίρι, η ΑΑΔΕ, τα δισεκατομμύρια, τα οποία είναι ανεπίδεκτα είσπραξης. Τέτοια χρέη μαζεύουμε ως ελληνικό δημόσιο.

Ακατάσχετος επιχειρηματικός λογαριασμός. Ένα εκατομμύριο 700 χιλιάδες Α.Φ.Μ. έχουν κατάσχεση τραπεζικού λογαριασμού. Αυτούς τους οδηγούμε, ναι ή όχι, στη μαύρη οικονομία; Είναι βέβαιο πως τους οδηγούμε στη μαύρη οικονομία.

Τέλος Επιτηδεύματος. Πείτε μου μια ευρωπαϊκή χώρα, όπου ισχύει τέλος επιτηδεύματος. Δηλαδή, τιμωρείται κάποιος για το επάγγελμα που ασκεί. Δεν υπάρχει, μόνο στην Ελλάδα τα έχουμε αυτά. Αυτές είναι εφευρέσεις δικές μας. Και έρχεται, σήμερα, ο θύτης να ζητάει από το θύμα να του πει «τι να κάνω», όταν δεν έχεις φωνάξει ποτέ το θύμα να του πεις «έλα να κάτσουμε σε ένα τραπέζι, να δούμε τι μπορούμε να κάνουμε όλοι μαζί». Για όλους, όμως. Όχι για μερικούς και για τους άλλους στον Καιάδα. Γιατί περί αυτού πρόκειται.

Και όσο αφορά το μαχητό του τεκμαρτού εισοδήματος, κύριε Υπουργέ, εντάξει. Πότε λέτε αλήθεια και πότε ψέματα; Πριν από 15-20 μέρες, όταν ανακοινώθηκε το φορολογικό νομοσχέδιο, είπατε ότι το κάνετε γιατί δεν έχετε μηχανισμό. Σήμερα, το κάνετε γιατί λέτε «ελάτε να σάς ελέγξουμε». Και αποδεικνύεται –τα είπε και ο κ. Διοικητής, προηγουμένως- ότι δεν μπορείτε να το κάνετε. Ποιος κοροϊδεύει ποιον; Και εσείς θέλετε να εμπεδώσετε φορολογική δικαιοσύνη;

Και κλείνω με ένα πράγμα. Είμαι πατέρας τριών παιδιών και για να με εμπιστευθούν τα παιδιά μου, κύριε Υπουργέ, πρώτα τα εμπιστεύτηκα εγώ. Αυτόν το ρόλο του πατέρα έχει η πολιτεία, η οποία ποτέ δεν έχει εμπιστευτεί τον φορολογούμενο και τον βλέπει ως φοροφυγά. Αυτό, που το κάνει και επίσημα, με αυτό το νομοσχέδιο.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Καββαθά. Το λόγο έχει ο κ. Μάλλιος.

**ΘΕΟΔΩΡΟΣ ΜΑΛΛΙΟΣ (Πρόεδρος της Πανελλήνιας Ομοσπονδίας Μισθωτών Περιπτέρων):** Ευχαριστώ, κύριε Πρόεδρε.

Λοιπόν, ας ξεκινήσω με το ίδιο πράγμα που ρώτησαν ο κ. Φωτόπουλος και ο κ. Βορύλλας, για μετά αυτό το 5% αν θα παραμείνει κανένας στη ζωή. Το είπα και στην αρχική του τοποθέτηση, ότι προφανώς πάμε σε ξαφνικό θάνατο και δεν θα μείνει κανένας, αν παραμείνει αυτό το πράγμα και αν δεν φύγει τελείως από τη μέση, σε ό,τι αφορά το 80% του τζίρου μας. Το επαναλαμβάνω.

Μου κάνει μεγάλη εντύπωση, απευθυνόμενος στους βουλευτές της Νέας Δημοκρατίας, η αφωνία τους. Για μένα είναι ανατριχιαστικό. Δεν ξέρω αν πείσθηκαν τόσο πολύ από τα φοβερά επιχειρήματα στο δημόσιο διάλογο ή από τους Υπουργούς. Αλλά, από τις επαφές που είχα με κάποιους από αυτούς, αυτές τις ημέρες, έχουμε την εντύπωση ότι δεν πήραν είδηση τίποτα. Πραγματικά και μου κάνει φοβερή εντύπωση. Ενώ τα πράγματα είναι τελικά αρκετά απλά, αρκεί να ασχοληθεί έστω και λίγο κάποιος.

Με την ευκαιρία, θα εκμεταλλευτώ κι εγώ το γεγονός ότι είμαστε εδώ και μπροστά στην τηλεόραση, καθώς τα μέσα μαζικής ενημέρωσης δεν έδωσαν καμία σημασία, παρά το Δελτίο Τύπου που βγάλαμε. Ήταν απλό, αναλυτικό και απολύτως κατανοητό -κατά τη γνώμη μας- αλλά δεν ενδιαφέρθηκε σχεδόν κανείς. Άρα, θα το εκμεταλλευτώ, κύριε Πρόεδρε και συγχωρείστε το μου.

Αύριο, λοιπόν, τα περίπτερα ζητάμε να κλείσουμε. Να μαζευτούν καταρχήν όσοι είναι εδώ στην Αττική και γύρω γύρω ή στο Σύνταγμα, για να διαμαρτυρηθούμε έντονα. Στις άλλες περιοχές, να συνεννοηθούν με τα κατά τόπους Επιμελητήρια και τους Επαγγελματοβιοτεχνικούς φορείς και να συμμετάσχουν και εκείνοι.

Μού έκαναν εντύπωση, επίσης εδώ, αυτά που άκουσα από την κυρία Κωνσταντοπούλου και θα το θέσω. Ισχύουν αυτά που λέει η κυρία Κωνσταντοπούλου και γιατί συμβαίνει αυτό; Τι είναι το κατεπείγον σε όλη αυτή την ιστορία; Γιατί δεν τηρείτε τους Κανονισμούς και το ρίχνετε και πάνω στις συγκεντρώσεις με αφορμή τον Γρηγορόπουλο και ούτω καθεξής;

Επίσης, η κυρία Κωνσταντοπούλου έθεσε –δεν έχω καμία σχέση μαζί της, σήμερα γνωριστήκαμε, πριν από λίγο δηλαδή- προς όλους τους φορείς το ερώτημα εάν αυτό το νομοσχέδιο έχει σκοπό να πατάξει τη φοροδιαφυγή. Θα σάς πω τη γνώμη μας, εκπροσωπώντας πάντα τους περιπτεράδες, γιατί καταπληκτικά τα είπε και ο κ. Καββαθάς και ο κ. Χατζηθεοδοσίου που είναι οι δικοί μας θεσμικοί φορείς «ομπρέλες». Κατά τη γνώμη μας, λοιπόν, κάποιοι που έχουμε τοπικές επιχειρήσεις θα εξαφανιστούμε μεμιάς. Και το χειρότερο είναι ότι θα φύγουμε με χρέη, κύριε Θεοχάρη, γιατί θα μάς πιάσει για το 2023, που δεν είχαμε λάβει μέριμνα. Τουλάχιστον αν το συνεχίσετε αυτό με το 5%, θα έχουμε προγκήξει, όπως λέμε στο χωριό μου.

Τι να κάτσουμε να κάνουμε έτσι; Μας πιάνετε εξαπίνης και εξ απροόπτου και δεν μάς δίνετε καμία δυνατότητα να αντιδράσουμε. Και το ξαναλέω, θα εξαφανιστούμε από προσώπου γης, να πάμε στο χωριό μας για βρούβες.

Το μόνο που μας μένει, εάν δεν το πάρετε πίσω συνολικά αυτό, είναι να βγούμε στο αντάρτικο και να αρχίσουμε να ψάχνουμε τρόπους να ξεφύγουμε από τον κλοιό και να επιβιώσουμε.

Τέλος, θα ήθελα να απευθυνθώ στον κύριο Μπαραλιάκο. Ομολογώ, κύριε βουλευτά, ότι δεν σάς γνώριζα και συγγνώμη. Μπαίνοντας να δούμε για το όνομά σας, είδαμε ότι είχατε εκλεγεί και το 2019. Αναρωτιέμαι, άραγε, τι σάς υποσχέθηκαν για να αναλάβετε αυτόν τον άχαρο ρόλο να στηρίξετε αυτό το πράγμα εδώ. Το μόνο που μου μένει, βέβαια, υποπτευόμενους κάτι, είναι να σάς ευχηθώ «καλή υπουργοποίηση». Και, απευθυνόμενος στους συντοπίτες σας –επαγγελματίες, εννοώ- να τους πω να σάς το ανταποδώσουν αναλόγως.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κύριο Μάλλιο. Το λόγο έχει η κυρία Τραχήλη.

**ΑΘΗΝΑ ΤΡΑΧΗΛΗ (Πρόεδρος του Πανελλήνιου Κτηνιατρικού Συλλόγου Ελλάδας (ΠΚΣ)):** Ευχαριστώ, κύριε Πρόεδρε.

Λοιπόν, να απαντήσω στον κύριο Κουκουλόπουλο, με τον οποίον είχαμε συνεργαστεί όταν ήταν Υφυπουργός Αγροτικής Ανάπτυξης. Ήταν ένα διαχρονικό αίτημα του κλάδου μας, γιατί ο κτηνίατρος, εκτός από γιατρός που ασχολείται με την προστασία της δημόσιας υγείας μέσω του ελέγχου των τροφίμων, είναι πυλώνας και γιατρός των παραγωγικών ζώων, από τα οποία προέρχονται τα τρόφιμα που τρώμε. Άρα, στήριξη της κτηνοτροφίας και της διατροφικής επάρκειας της χώρας.

Λοιπόν, κύριε Κουκουλόπουλε, έχουμε το μεγαλύτερο ΦΠΑ σε ότι αφορά την παροχή μας, στην Ευρωπαϊκή Ένωση. Στα μεν κτηνιατρικά φάρμακα έχουμε 24%, ενώ οι χώρες της ανατολικής Ευρώπης έχουν 11%-13%. Τέτοιο υψηλό ΦΠΑ έχουμε μόνο στην κεντρική Ευρώπη -από Γερμανία και πάνω. Στη μεν Κύπρο έχουμε 19% - ενώ 24% εμείς- και πάνε για μεγαλύτερη μείωση εκεί. Τούς έχουν υποσχεθεί εκεί η κυβέρνηση, θα το πετύχουν.

Σε ό,τι αφορά τα κτηνιατρικά φάρμακα, είναι τεράστια η διαφορά. Διότι τα κτηνιατρικά φάρμακα είναι ακριβώς όπως τα ανθρώπινα φάρμακα. Και εμείς έχουμε ΦΠΑ 13% και τα βλέπουμε αλλού με 6%.

Στην μεν Κύπρο είναι 5% το ΦΠΑ στα κτηνιατρικά φάρμακα και διέπεται η κυκλοφορία τους από τον ΕΟΦ τον Εθνικό Οργανισμό Φαρμάκων. Άρα, πρέπει να το δούμε.

Να απαντήσω και στο άλλο ερώτημα που έχει τεθεί –δεν θυμάμαι από ποιον- και καλό θα είναι, επιτρέψτε μου, οποίος μας θέτει ερωτήματα, κύριε Πρόεδρε και κύριε Υπουργέ και κυρίες και κύριοι βουλευτές, να είναι στην αίθουσα και να μας ακούει. Σε ό,τι αφορά το ερώτημα, τι θα κάνουμε και πώς θα ανταπεξέλθουμε στο φορολογικό νομοσχέδιο. Εγώ θέλω να απαντήσω, νομίζω η κυρία Κωνσταντοπούλου μας έθεσε το ερώτημα, πως θα κλείσουν αρκετοί συνάδελφοι. Με δυσκολία θα τα φέρουν εις πέρας και ταυτόχρονα πολλοί θα μεταναστεύσουν, όπως ήδη έχουμε πάρα πολλούς συναδέλφους σε όλη την Ευρωπαϊκή Ένωση και στις χώρες της Βόρειας Αφρικής. Είναι απλή η απάντηση αλλά καλό θα ήταν να μας ακούνε όταν μας θέτουν ερωτήματα.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κυρία Τραχήλη.

Ολοκληρώσαμε τον κύκλο των απαντήσεων των εκπροσώπων των φορέων και θα κλείσουμε την Επιτροπή με την τοποθέτηση του Υφυπουργού Εθνικής Οικονομίας και Οικονομικών του κυρίου Θεοχάρη Θεοχάρη.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, μου επιτρέπετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ορίστε, κ. Γαβρήλο.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Κύριε Πρόεδρε, επειδή θα κάνει παρέμβαση ο κύριος Υπουργός θα ήθελα να διευκρινιστεί αυτό το θέμα που έβαλαν οι περιπτεράδες. Πολλά τα ζητήματα αλλά ασφαλώς αυτό που λένε για φορολόγηση σε ένα ποσοστό μεγαλύτερη από αυτή του κέρδους να γίνει μια διευκρίνιση προς την Επιτροπή μας. Είναι σημαντικό πέρα απ΄ όλα τα άλλα σημαντικά που ακούστηκαν.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Γι΄αυτό έχει το λόγο τώρα ο κ. Υφυπουργός για να απαντήσει και να κλείσει την Επιτροπή με όλα αυτά που έχουν τεθεί.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»**): Κύριε Πρόεδρε, μία διευκρίνηση αν μου επιτρέπετε. Εννοείται ότι όταν μιλάμε για τα myDATA για τα έσοδα δεν το συζητάμε. Μιλάμε για ταλαιπωρία του χαρακτηρισμού όσον αφορά τις μικροδαπάνες, τις αγορές και τα έξοδα. Τα έσοδα του ενός είναι έξοδα του άλλου, δεν το συζητάμε, να διαβιβάζονται.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ορίστε, κύριε Υφυπουργέ, έχετε το λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εγώ θα προσπαθήσω, γιατί είναι μια μεγάλη συνεδρίαση, έχουν τεθεί πολλά θέματα, είναι πολλοί οι φορείς, όσο μπορώ να είμαι πιο συνοπτικός και χάριν της ταχύτητας δεν θα τοποθετηθώ στην επόμενη συνεδρίαση.

Πρώτα από όλα ένα ζήτημα, κατά πόσον εμπιστευόμαστε και αν αυτή η Κυβέρνηση εμπιστεύτηκε τους ελεύθερους επαγγελματίες, για να τελειώσει και αυτό το ζήτημα της παρανόησης.

 Αυτή η Κυβέρνηση μείωσε το 22% και το έκανε 9% και έδειξε εμπιστοσύνη. Έδειξε εμπιστοσύνη πριν από 4, 4,5 ίσως 5 πια χρόνια και πρώτη έκανε τις κινήσεις και πρώτη μείωσε 50 φόρους δείχνοντας εμπιστοσύνη ώστε να υπάρξει και μια ανταπόκριση από την πλευρά και των ελεύθερων επαγγελματιών και συνολικότερα της κοινωνίας στα ζητήματα της φοροδιαφυγής.

Η κοινωνία νιώθουμε ότι ενδεχομένως δεν ανταποκρίθηκε με τον ίδιο τρόπο. Τώρα πια αυτό υποσχεθήκαμε στον ελληνικό λαό για να μπορέσουμε να συνεχίσουμε να μειώνουμε κι άλλο τους συντελεστές δεν είναι δυνατόν να κλείνουμε τα μάτια σε φοροδιαφυγή, η οποία υπάρχει.

Δεύτερο σημείο. Αυτό το νομοσχέδιο δεν αφήνει στην άκρη τους μεγάλους ούτε το βλέπουμε διαζευκτικά μεταξύ μεγάλων ή μικρών. Ίσα ίσα ελευθερώνει την ΑΑΔΕ, εδώ είναι ο Διοικητής της, να επικεντρωθεί ακόμα περισσότερο σε αυτές τις δυνατότητες των ελέγχων που έχει στη μεγάλη φοροδιαφυγή και της δίνει εργαλεία για να το κάνει αυτό και με τις έμμεσες τεχνικές και με τα ζητήματα του λαθρεμπορίου αλλά και με το γεγονός ότι θα έχει τη δυνατότητα να κάνει καλύτερες, μεγαλύτερες διασταυρώσεις για να το πετύχει.

Μην ανησυχείτε για τους ελέγχους. Όσοι έλεγχοι θα χρειαστούν θα γίνουν. Όταν εμείς έχουμε και θέτουμε διαδικασίες σε σχέση με την μαχητότητα ή οτιδήποτε άλλο αυτές οι διαδικασίες θα λειτουργήσουν. Όμως δεν θα φτιάχνουμε νέες διαδικασίες και θα αλλάζουμε τις διαδικασίες τις παραδεκτές σε κάθε νομοσχέδιο που φέρνουμε για να αναστατώνουμε τον τρόπο με τον οποίο λειτουργεί η ΑΑΔΕ. Όταν λειτουργεί η ΑΑΔΕ εμείς αυτό θα το αξιοποιούμε και όπου χρειάζεται να διορθώνουμε σημειακά για να λειτουργεί καλύτερα τότε όλα καλά.

Ακούμε την κριτική ότι είναι οριζόντιο το μέτρο και ακούμε κριτική να αφαιρέσουμε παραμέτρους όπως ΚΑΔ και οτιδήποτε άλλο. Εξήγησα γιατί ο ΚΑΔ δίνει και γεωγραφικά τη δικαιοσύνη, αλλά δεν είναι δυνατόν τις εξαιρέσεις, τις παραμέτρους που έχει, που ουσιαστικά συμβάλλουν στο να μην έχουμε ένα οριζόντιο μέτρο συγχρόνως να θέλουμε να τις αφαιρέσουμε. Γι΄ αυτό το έχουμε για να μην είναι οριζόντια η θεσμοθέτηση του τεκμηρίου.

Αυτή η παρανόηση πρέπει να τελειώνει. Δεν είναι τεκμήριο φοροδιαφυγής το τεκμήριο της εισφερόμενης εργασίας. Δεν λέμε ότι αυτός, ο οποίος είναι κάτω από τα τεκμήρια είναι σώνει και καλά φοροφυγάς. Γι΄ αυτό και αναγνωρίζουμε τη ζημιά που την ίδια χρονιά έχει και μεταφέρεται αυτή η ζημιά στα επόμενα χρόνια. Δεν είναι το ίδιο με το τεκμήριο διαβίωσης.

Μια απάντηση, ένα ακόμα σημείο, σε σχέση με το αν πρέπει να πάρουμε μισό δις ή πρέπει να πάρουμε παραπάνω. Πρώτον, αυτό το νομοσχέδιο στην πλήρη ανάπτυξη των μέτρων του θα φέρει 3 δις από τη φοροδιαφυγή όχι μισό και δεν καταλαβαίνω και την κριτική. Η κριτική που ακούστηκε από την ΓΣΕΒΕΕ κυρίως αλλά και από άλλους, θα έπρεπε, δηλαδή, να φέρουμε 3 δις μόνο από τους ελεύθερους επαγγελματίες; Όλη τη φοροδιαφυγή που γίνεται στη χώρα την κάνουν οι ελεύθεροι επαγγελματίες; Αυτό είναι που μας λέτε; Να φέρουμε 8 με 10 δις μόνο με διατάξεις των ελεύθερων επαγγελματιών;

**ΓΕΩΡΓΙΟΣ ΚΑΒΒΑΘΑΣ (Πρόεδρος της ΓΣΕΒΕΕ):** Μην μας προκαλείτε. Μας προκαλείτε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Όχι δεν σας προκαλώ. Λέμε λοιπόν ότι μέσα στο πλαίσιο των 3 δις που αυτό το νομοσχέδιο στην πλήρη ανάπτυξή του θα φέρει ένα κομμάτι είναι και από τους ελεύθερους επαγγελματίες.

Και εμάς μην μας προκαλείτε, ιδιαίτερα ο κ. Βερβεσός, όταν συγκρίνει αυτό το νομοσχέδιο με το νομοσχέδιο Κατρούγκαλου.

**ΔΗΜΗΤΡΙΟΣ ΒΕΡΒΕΣΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος):** Χειρότερο είναι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δηλαδή να φέρουμε ξανά το νομοσχέδιο Κατρούγκαλου; Αυτό λέτε; Αυτό λέτε. Πηγαίνετε λοιπόν παρακαλώ στα μέλη σας και πείτε τους ότι εμείς προτείναμε στη Βουλή να φύγει αυτό το νομοσχέδιο και να μπει στη θέση του το νομοσχέδιο Κατρούγκαλου και να πληρώνουμε ξανά εισφορές 2.500 ευρώ το μήνα. Αυτή είναι η πρότασή σας, να πληρώνετε 2.500 και 3.000 ευρώ εισφορές το μήνα. Παρακαλώ να πάτε στα μέλη σας και να το πείτε ότι αυτή είναι η πρότασή μας στη Βουλή, να ξαναγυρίσουν αυτές οι εισφορές. Αφήνω και τη φορολογία και αυτές τις εισφορές, αυτό είναι που λέτε.

Εμείς κάναμε προσαρμογές σ’ αυτό το νομοσχέδιο και πολλές από τις προσαρμογές, μάλλον όλες οι προσαρμογές, έλαβαν υπόψη την κριτική που ακούσαμε στη διαβούλευση. Η διαβούλευση δεν ήταν προσχηματική. Κάναμε προσαρμογές και αυτές οι προσαρμογές έχουν βελτιώσει το νομοσχέδιο κατά κοινή ομολογία και νομίζω ότι άλλη συζήτηση θα κάναμε εδώ σήμερα, εάν είχαμε μπροστά μας το νομοσχέδιο που τέθηκε στη διαβούλευση.

Θα συνεχίσουμε, λοιπόν, και όπου βλέπουμε αδικίες, για να απαντήσω επί του συγκεκριμένου, ναι και στα περίπτερα θα κάνουμε ενδεχομένως άλλες προσαρμογές, ώστε να μην αδικήσουμε κανέναν. Αυτός είναι ο στόχος μας και αυτό θα κάνουμε.

Δεν άκουσα, όμως, και κλείνω με δύο τελευταία σημεία, καμία ρεαλιστική εναλλακτική. Άκουσα αντιρρήσεις και στη φορολόγηση των ελεύθερων επαγγελματιών και σε όλα τα άλλα μέτρα, που αντιμετωπίζουν τη φοροδιαφυγή. Αυτό άκουσα σ’ αυτή τη συνεδρίαση και δυστυχώς αυτό με θλίβει, διότι φαίνεται ότι παρόλο που όλοι είμαστε μαζί στα λόγια εναντίον της φοροδιαφυγής, στην πράξη κάποιοι είναι μόνοι τους και κάποιοι μόνοι τους θα φέρουν το αποτέλεσμα, το όποιο αποτέλεσμα, μικρό, μεσαίο ή μεγάλο.

Αυτό ο ελληνικός λαός θα το θυμάται και θα το θυμάται και το βλέπουμε ότι το θυμάται, γιατί η κοινωνία είναι πιο μπροστά από το πολιτικό σύστημα και ενδεχομένως πιο μπροστά και από το συνδικαλιστικό σύστημα. Φαίνεται ότι η κοινωνία αγκαλιάζει και εκεί που δεν αγκαλιάζει αναγνωρίζει και την αναγκαιότητα κάποιων μέτρων που είναι δύσκολα και αυτό, σε τελική ανάλυση, ξεχωρίζει τους ανθρώπους στην πολιτική. Αυτοί που αντέχουν να παίρνουν τις δύσκολες αποφάσεις και αυτοί, οι οποίοι είναι αρεστοί στα λόγια και στις πράξεις, αλλά μετά όταν βλέπουν την καταστροφή και τον γκρεμό που έρχεται «βγάζουν την ουρά τους απ’ έξω». Αυτοί δεν είμαστε εμείς.

Ευχαριστώ.

**ΘΕΟΔΩΡΟΣ ΜΑΛΛΙΟΣ (Πρόεδρος της Πανελλήνια Ομοσπονδίας Μισθωτών Περιπτέρων):** Το «ενδεχομένως» τι το θέλατε, κύριε Υπουργέ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μην διακόπτετε, σας παρακαλώ.

Ευχαριστούμε, κύριε Υφυπουργέ. Με την τοποθέτηση του κ. Υφυπουργού έχει ολοκληρωθεί η συζήτηση της δεύτερης συνεδρίασης. Ευχαριστούμε για την παρουσία εδώ των εκπροσώπων όλων των φορέων. Έγινε ένας γόνιμος διάλογος, σας ευχαριστούμε πολύ.

Κύριοι συνάδελφοι, θα διακόψουμε για 15΄ και θα ξεκινήσουμε την τρίτη συνεδρίαση στις 17.15΄ εδώ στην ίδια αίθουσα, στην Αίθουσα Γερουσίας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καραγκούνης Κωνσταντίνος (Κώστας), Καράογλου Θεόδωρος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Πασχαλίδης Ιωάννης, Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Τσοκάνης Χρήστος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος, Τσακαλώτος Ευκλείδης και Χουρδάκης Μιχαήλ.

Τέλος και περί ώρα 17.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΘΑΝΑΣΙΟΣ ΚΑΒΒΑΔΑΣ**